
DIMITRIE CANTEMIR 
Viaţa lui Constantin Cantemir 

Constantin Cantemir s-a născut în anul 1612 de la Mântuirea lumii, în 
luna noiembrie, ziua a opta, părinţi fiindu-i Teodor Cantemir si Maria în 
satul părintesc numit Silișteni din ţinutul Fălciului, aşezat pe râul Ilan. Iară 
părintele său, Toader, coborâtor din vechea stirpe a Cantemireştilor, a fost 
fiu al lui Nestor, nepot al lui Vasile, strănepot al lui Iban, din strămoșii 
Grigore și Toader Cantemir, cu porecla mai nouă “Silisteanul”, care, primul 
dintre Cantemireştii de la Crâm, a trecut sub steagul lui Hristos în anul 6951 
de la Facerea lumii, pe vremea lui Ştefan-Vodă, zis cel Mare. Părintele lui 
Constantin- Vodă, Toader Cantemir, a avut doi fii, pe Constantin si pe Nistor 
— pe acesta cu o altă soţie (căci mama lui Constantin a murit după șase luni 
de la naşterea lui Constantin) — si o fiică mai în vârstă decât Constantin. 
Aceasta, juruindu-și fecioria lui Hristos, a luat veșmânt călugăresc şi i s-a 
dat numele de Macrina. Ea a murit răpusă de bătrâneţe în anul Domnului 
1677 şi a fost înmormântată cu mare cinstire de către Constantin și Nistor, 
frații săi, în mănăstirea părintească zisă Urlaţi, în cimitirul străbunilor lor 
Nistor, fratele lui Constantin dintr-o altă mamă, cu cinci ani mai mic ca 
vârstă, vreme de un an întreg ferecat în lanţuri în temniţă de către Dimitrie 
Cantacuzino, domnul Moldovei, din pricina fugii fratelui său Constantin în 
Tara Românească, îmbolnăvindu-se de oftică de pe urma îndelungatei 
întemniţări, a murit la vârsta de 48 de ani şi a fost înmormântat în biserica 
satului Ceucani. În anul Domnului 1627, năvălind tătarii din Crâm si din 
Bugeac, Toader, pe când apăra cu strășnicie ţinutul Codrului ce-i fusese 
încredinţat, a fost greu rănit de către tătari, rană de pe urma căreia, la puţine 
zile după aceea, a si murit. Constantin-Vodă, pe când era de 15 ani, după 
moartea tatălui și după pustiirea de tot a, moșiilor sale, lăsându-și ţara, s-a 
dus în Polonia la regele Cazimir. În această vreme între leşi și suedezi se 
purta un război necurmat si cu dese încăierări în care Constantin, deși încă 
tânăr, a dat totuşi leşilor dovezi deloc de disprețuit asupra bărbăţiei si 
sârguinţei sale. Așa s-a făcut că a aflat o foarte mare faimă în faţa regelui și 
a marelui hatman Sobieski, si nu mult după aceea a dobândit slujba de miias 
peste oştimea uşor înarmată (care era alcătuită din moldoveni). În această 
slujbă i-a servit cu credinţă și cu strălucit nume regelui Poloniei vreme de 
17 ani încheiaţi. Odată, pe când leşii îşi aveau tabăra aproape de orașul 
Torun şi până acum nu puteau să afle nici o știre despre gândul duşmanilor, 
hatmanul porunceşte oștenilor moldoveni să hărțuiască mahalaua târgului 
cu o ceată aleasă de oşteni, doar ar putea cumva să ia prins pe vreunul de la 


care să poată iscodi planurile dușmanilor. Sunt aleşi 60 de moldoveni, între 
care a fost si Constantin Cantemir, pe atunci stegar. O dată cu aceştia s-au 
apropiat de târg, străjile dau de ştire comandantului de venirea lor. Pe dată 
comandantul trimite din oraş împotriva moldovenilor două polcuri de 
călăreți. Moldovenii se prefac a fugi, suedezii îi urmăresc cu trufie, doi 
ofițeri suedezi având cai foarte iuți, se iau după moldovenii fugari. 
Constantin Cantemir, o dată ce vede că suedezii au înaintat departe de ai lor, 
îşi întoarnă calul şi singur se abţine asupra celor doi. Ei, slobozindu-și 
pistoalele, sunt înşelaţi în năzuinţa lor; Constantin, scoțând sabia, îi zboară 
capul unuia, iar pe celălalt îl pune pe fugă, îl urmăreşte și-l aduce prins la ai 
săi. Adus fiind ofiţerul suedez la hatman, hatmanul se bucură peste măsură, 
nu numai fiindcă ar fi prins foarte bună limbă, ci mai cu seamă fiindcă până 
atunci nici un suedez nu mai căzuse viu în mâinile leşilor. 


Apoi, (întrebând) hatmanul de care moldovean a fost prins căpitanul 
suedez (căci după rang fusese căpitan), i s-a spus că de către Constantin 
Cantemir; atunci hatmanul îl cinstește pe Constantin cu slujba de miiaș. 
Altă dată, în linia de bătaie, chemat de către un anume ofițer suedez cum ar 
fi la duel în văzul polcurilor, îl doboară pe suedez de pe cal și îl duce prins 
la hatman. Ofiţerul acela a fost din neamul Piperilor. Acesta, după ce a fost 
adus la hatman, a doua zi a fost lăsat slobod pe cuvânt. Când însuși voia să- 
şi ia ziua bună de la hatman, între altele îl roagă să nu răspândească printre 
ai săi că a fost prins într-o astfel de împrejurare si apoi că cel mai tare îi 
pare rău că, desi el însuși era oștean vechi și vestit în atâtea bătălii, a fost 
prins de un tătar oarecare, om de jos (nu ştiau suedezii că în tabăra leşilor se 
află moldoveni, crezându-i pe aceştia tătari lipcani). Hatmanul să-i fi 
răspuns: „Să nu socoti nicidecum — zice — că ai fost prins de un om de jos si 
fără nume, ci de unul foarte viteaz și vestit prin multele isprăvi războinice, 
de miiașul polcului moldovenilor”. Si poruncește să vină Cantemir. lar 
suedezul când îl vede, aduce mulțumiri lui Dumnezeu si soartei sale 
norocoase că a fost prins de un bărbat ca acesta, al cărui prins să fii nu era 
între oșteni un lucru de ruşine. Mai sunt si alte foarte multe fapte strălucite 
şi vitejești ale lui Cantemir în aceste lupte dintre leşi şi suedezi, vreme de 
17 ani, precum am mai spus, mereu înnoite si lăudate, pe care de dragul 
scurtimii le lăsăm la o parte, împăcându-se în cele din urmă lucrurile între 
leşi si suedezi și fiind sloboziţi oștenii de strânsură, Constantin a dobândit si 
el de la rege și de la hatman îngăduința de a se întoarce în ţară și, primind 


de la rege scrisoare de liberă trecere şi de laudă a credinţei si a vredniciei 
sale, se înapoiază în ţară în anul 1644; dar, cum vede ţara tulburată încă de 
samavolniciile tătărești și turcești, trece la domnul Țării Românești, Grigore 
Ghica. 


După ce a ajuns la Bucureşti, se întâmplă să-l afle pe vodă în afara 
orașului desfătându-se la vânătoare. Dar mai înainte de a ajunge la vederea 
lui vodă sau de a-i spune cine și de unde este, se amestecă printre ceilalți 
vânători. Fiind însă din întâmplare un iepure stârnit și pus pe goană pe 
dinaintea lui vodă — cum nu era prin preajmă nici un câine să-l hăituiască —, 
Constantin Cantemir lovește cu o săgeată iepurele care fugea si îl omoară 
chiar sub ochii lui vodă. Întrebând vodă cine era acel atât de bun arcaș, îi 
răspund că omul acela este un străin din Moldova, altminteri prea bine 
cunoscut în Polonia după nume si faimă. Auzind vodă aceasta, poruncește 
să fie chemat la sine acela, îl întrebă cu omenie de venirea si aflarea lui. 
Constantin îi înfăţişează pe scurt lui vodă câte ceva despre ale sale și 
adaugă că el, liberat din oștirea regelui Poloniei, a auzit cum că Măria sa 
strânge ofițeri şi oşteni și de aceea, de-i va fi pe plac, a venit la slujba lui. 
Pe dată vodă îl primeşte cu cinste și porunceşte marelui său spătar (care este 
hatmanul la munteni) să-i fie rânduite găzduirea si celelalte de trebuinţă 
traiului. A treia zi este chemat de către vodă la Curtea domnească si este 
primit în slujba de “ceauş spătăresc” (care la ei este un fel de ajutor al 
hatmanului). A fost în acea slujbă până la anul ..,, în timpul războiului de la 
Raba, unde Grigore-Vodă, lăsând partea turcilor, îşi unise armele cu cele ale 
imperialilor. Slujba şi-a îndeplinit-o în chip strălucit şi, pe când stăruia cu 
tărie în prima linie, a fost lovit de un turc cu o săgeată în partea din dreapta 
de buric; de pe urma acestei răni el nu s-a clintit câtuși de puţin de la locul 
său, ci s-a ţinut statornic vreme de trei ceasuri cu săgeata frântă chiar în 
pântece, întors până la urmă în tabără, după ce doctorul i-a scos săgeata cu 
mare primejduire a vieţii și cu îndelungată slăbiciune a măruntaielor 
lăuntrice, totuși s-a tămăduit. 


Grigore-Vodă, de vreme ce avea de gând să lase partea turcilor şi să se 
alăture nemților, voia să cerceteze câte mii de tătari aveau să urmeze tabăra 
turcilor în acel război; cum însă nu putea primi nici o ştire sigură din spusa 
altora, îi cere sfat lui Constantin dacă n-ar fi cumva cu putință să prindă 
chiar din Bugeac pe vreunul dintre tătari, de la care să poată cerceta mai 


bine starea lucrurilor. Cantemir, cum ştia foarte bine limba tătărească, îi 
făgăduieşte lui vodă că va prinde pentru dânsul un tătar din mijlocul 
Bugeacului. Vodă spune că nu era el menit unei astfel de primejdii şi unei 
trebi aproape cu neputinţă; în cele din urmă vodă încuviințează această 
încercare. Cantemir, luând cu sine două slugi, fără să știe nimeni altul afară 
de vodă, vine până la hotarele Moldovei; acolo le poruncește şi slugilor să 
poposească și, după patru zile, să aştepte întoarcerea lui în același loc. Apoi 
trecând pe timpul nopţii râul Siret în Moldova, până să răsară soarele ajunge 
la casa părintească în satul Silișteni. Acolo îi găsește pe soru-sa Macrina si 
pe frate-său Nestor, dar ei abia de-i mai sunt cunoscuţi, iar el abia mai este 
cunoscut de ei. Fraţii, când văd un oaspe atât de neașteptat (neștiind încotro 
i se îndrepte calea), cu cea mai mare bucurie se apucă de cele de trebuinţă 
pentru pregătirea unui ospăț. Dar Constantin îi oprește, ca nu cumva să dea 
de ştire cuiva din sat de venirea lui, iar ospăţul să-l amâne pentru o altă zi, 
că el are a vedea de altă treabă în acea zi. Aşadar toată ziua aceea a stat 
ascuns în casa lui. neștiut de nimeni afară de fraţi; după apusul soarelui 
încălecând, trece înot râul Prut si de acolo, în mers grabnic, intră în ţinutul 
Bugeacului şi se îndreaptă întins către satul unui mârzac. 


O dată ce ajunge în sat înainte de miezul nopţii, se preface că a fost 
trimis de la Crâm de către han si că are să-i spună ceva mârzacului din 
porunca hanului. Mârzacul iese din iurta lui și îl întreabă pe Cantemir care 
era porunca. El: „încinge-ţi sabia”, îi zice, „şi ia-ţi armele si încalecă pe 
calul ce-l ai mai bun si urmează-mă până în satul învecinat, unde. ajungând 
laolaltă cu Beg-mârza, vă voi înmâna poruncile care vă privesc”. Tătarul, 
nebănuind nimic potrivnic, încalecă si singur (căci aşa îi poruncise 
Cantemir), împreună cu Cantemir, se îndreaptă către satul Beg-mârzacului 
(a fost și acesta din. neamul Cantemireştilor din Bugeac, un foarte mare 
neam de mârzaci). Când ies din sat ca la o mie de paşi, Constantin îl loveşte 
pe neașteptate pe tătar cu buzduganul, doar cât să-și piardă simţirea, dar nu 
să moară. Apoi îl leagă fedeleş pe cel doborât de pe cal și îl aburcă pe calul 
său; după aceea în mers grabnic ajunge înainte de revărsatul zorilor în satul 
său, la Silişteni, și îl închide pe tătarul legat în odaia din față. Fraţilor le 
porunceşte ca, închizând porţile, să nu dea nimănui drumul în casă si să 
spună prin slujitori că nu sunt acasă. Fraţii se miră si se înfricoşează de 
acest lucru ciudat, dar le fac pe toate după poruncile lui Constantin. La 
căderea nopţii își ia rămas bun de la fraţi si, luându-l cu sine pe mârzacul 


cel legat, până la ziuă trece iarăși râul Siret, unde, găsindu-și slujitorii, li-l 
încredinţează pe tătarul legat să-l ducă după ei. Astfel în chip minunat a dus 
el la bun sfârșit ceea ce îi făgăduise lui vodă. 


În anul 1646, la vârsta de 34 de ani, silit de vodă, o ia pe prima lui 
soție, pe Anastasia, nepoată de văr după tată a lui vodă însuşi, care se stinge 
din viaţă la a patruzecia zi după nuntă, răpusă de o molimă. Grigore-Vodă, 
trecând de partea nemților după bătălia de la Raba si luând cu sine marile 
avuţii ce le avea, cum voia să ajungă prin Moldova în Polonia și de acolo la 
Viena, încredinţase unui vechi si credincios căpitan al său să ducă opt cai 
încărcaţi cu galbeni. Acesta schimbându-si credinţa în viclenie, pe când 
treceau dis-de-dimineață prin apropiere de cetatea Sucevei, se abate asupră- 
le o negură foarte deasă. Căpitanul mai întâi îl pierde pe vodă prin negură, 
apoi, mânat de duhul cel rău si de lăcomie, îl părăseşte si, laolaltă cu cei 
cincisprezece oşteni ai săi, pun la cale să prade averea si să rămână nestiuti 
în Moldova. Ridicându-se negura pe la prânzișor, Grigore-Vodă ia seama că 
lipsește credinciosul său căpitan împreună cu cei opt cai încărcaţți cu 
visteria; socoteşte, după cum stăteau lucrurile, că acela se rătăcise prin 
negură și îl trimite pe Constantin Cantemir să-l caute pe căpitan prin păduri 
si pe câmpii, el însuși oprindu-se pentru puţin din drum. 


Pe la amiază îl găseşte nu departe de târgul Sucevei pe numitul 
căpitan, ascuns împreună cu ai săi într-un desis de codru, îl întreabă de ce 
stau opriți si îi spune că vodă îl caută si îl aşteaptă în cutare loc. Mai întâi 
căpitanul spune că l-a pierdut pe domn prin negură, apoi, împletind vorbele 
cu vicleșugul, le poruncește alor săi să-l și prindă, să-l şi lege pe Constantin. 
Constantin, nebănuind mai dinainte nimic de acest fel din partea unei slugi 
atât de credincioase a lui vodă, dăduse calul unuia dintre oșteni ca să i-l 
țină. După ce a văzut însă gândul acelui viclean, ca să scape de primejdia 
morții, se preface că va îmbrăţişa cu cel mai mare drag tovåråsia lor şi că va 
merge împreună cu ei oriîncotro îi va purta soarta. Nelegiuitul acela îi dă 
crezare şi întăresc tovărăşia prin jurământ. Jură şi Cantemir, nu însă cu 
inimă vicleană, ci dreaptă. Căpitanul le propune să împartă banii, Cantemir 
însă amână; mai întâi să purceadă mai departe de acolo, ca, nu cumva să fie 
găsiți si prinși de cei trimişi de la vodă (căci ştia Cantemir că vodă nu-i 
poate aştepta mai mult de un ceas sau două, pentru că se temea să nu fie 
prins din urmă de muntenii urmăritori). Astfel ei încalecă. 


După ce au mers puţintel către oraș, Cantemir, cum era scăpat din 
mâna sorții rele si avea un cal cu mult mai iute decât ai lor, îi spune 
căpitanului: ,, Viclene, l-ai părăsit pe vodă si ai râvnit la averea lui ca cel din 
urmă tâlhar si ca un al doilea Iuda. Te va aștepta pedeapsa lui Dumnezeu si 
nu vei scăpa din mâinile mele până când domnul nu va lua seama că eu ți- 
am fost nu părtaş (căci el crede acum de-a binelea că am primit tovărășia 
ta), ci vrăjmaș plin de ură. Astfel că, nelegiuitule, eu știu acum că domnul 
nostru nu a mai putut să ne aștepte, ci, aruncându-ne cumplite blesteme, și-a 
urmat calea, căci nici nu-i va fi ea fără de primejdie până când nu va fi 
trecut Prutul si Nistrul în Polonia. De vreme ce ai cugetat si ai făptuit o 
asemenea fărădelege de nespus, vreau să mă urmezi până la cetatea 
Sucevei, care acum ni se iveşte în fața ochilor, și acolo să încredinţezi 
pârcălabului, neștirbită si neatinsă, averea lui vodă, ca una care îi aparţine 
lui vodă, iar pe mine să mă cureţi de această învinuire în faţa oamenilor și a 
lui Dumnezeu; iar dacă te vei împotrivi să o faci, să ştii că nu vei putea 
scăpa viu din mâna mea si vei muri, tu și tovarășii tăi, spânzurați de către 
domnul Moldovei”. Auzind acestea, s-a înfricoșat nemernicul de tâlhar si, 
de voie de nevoie, îl urmează pe Cantemir până la cetate. 


După ce intră în cetate la căpetenia ei (numită pe moldoveneste 
“pârcălab”), Cantemir îi înfăţişează cum stau lucrurile, viclenii tâlhari 
mărturisesc, sunt ferecaţi în lanţuri si sunt trimiși împreună cu Cantemir la 
Dabija- Vodă, la Iaşi. Dabija, primind avuţiile, găseşte în fiecare desagă câte 
6000 de galbeni, îi osândeşte pe tâlhari la ocnă, pe Cantemir îl ţine în cea 
mai mare cinste şi în laudă pentru credinţa față de domnul său, îl dăruieşte 
cu îndeajuns de bogate daruri si îi cere să voiască a rămâne în slujba lui; iar 
Cantemir îi făgăduieşte să rămână cu dragă inimă în slujba unui asemenea 
domn, doar cu această învoială: până ce va fi auzit unde pe lume s-a aşezat 
domnul său, iar auzind aceasta, el avea a merge la domnul său si a se curăța 
de bănuiala închipuită asupră-i. Astfel Cantemir rămâne la Dabija-Vodă, 
însă, la puţine zile după aceasta, aude că Grigore-Vodă a scăpat în Polonia 
şi că și-a îngăduit doar şase zile de odihnă la Liov, iar de acolo a apucat 
calea către Varşovia și de acolo înspre Germania. Așadar, de vreme ce 
înţelegea că este foarte anevoie să-l găsească pe domnul său prin atâtea crăii 
şi împărăţii, se potoleşte până când pronia lui Dumnezeu i-ar deschide o 
cale mai lesnicioasă. Este cinstit de Dabija-Vodă mai întâi cu isprăvnicia 


Codrului, unde ştia că şi strămoșii lui au ţinut mereu isprăvnicia şi că are 
moșii părinteşti. 


Grigore-Vodă, după ce l-a aşteptat pe Cantemir vreme de două ceasuri 
în locul unde se oprise şi vede că nici Cantemir nici credinciosul său căpitan 
nu se mai ivesc, zise: „Și-au călcat credinţa ticăloșii, ei pe care îi 
nădăjduiam drept cei mai credincioși dintre toţi; Dumnezeu să le dea 
răsplată după inima lor”. Și așa și-a urmat fuga până ce a trecut Nistrul. La 
trecere îl ajunseseră muntenii care-l urmăreau, dar Grigore, apărându-se 
vitejește şi părăsind câteva chervane, însuși a trecut Nistrul cu restul 
avuţiilor sale si prin Polonia si Silezia s-a dus la împărat în Germania. După 
ce a zăbovit acolo ca la doi ani, dobândeşte iertare de la sultanul turcesc 
prin mijlocirea prietenului său Panaiotis, dragomanul Porții, și vine înapoi 
la Constantinopole prin Italia și Veneţia. 


Din nou i se dă înapoi domnia Țării Românești; îl găsește acolo pe 
căpitanul cel viclean și îl prinde. [Pe acesta] Cantacuzinii (care îi erau 
duşmani de moarte lui Grigore din pricina uciderii tatălui lor, Constantin 
Cantacuzino) nu ştiu în ce chip, îl sloboziseră pe acel căpitan viclean de la 
ocnele Moldovei și îl ţineau la ei în cinste. Cantemir, când aude că domnul 
său s-a întors iar în Tara Românească si că i-a fost dată înapoi domnia, cere 
de la Dabija-Vodă învoire să meargă la domnul său și să se curețe de 
învinuirea ridicată asupra sa. Dabija-Vodă, potrivit făgăduielii, nu numai că 
îi dă învoire să se ducă, dar îi si scrie lui Grigore-Vodă si dă mărturie pentru 
credinţa lui Cantemir; iar lui Cantemir însuși îi spune că, dacă va voi să se 
întoarcă iarăși în ţara sa, el nu-i va da altuia slujba pe care o ţinea și că va 
avea mereu la dânsul cinstirea cuvenită lui. Cantemir, fie din dragoste de 
ţară, fie din pricina nenumăratelor necazuri pe care le îndurase în pribegiile 
sale, făgăduiește lui vodă că, dacă va dobândi din partea domnului său de 
mai înainte învoirea de a se înapoia în țară si va căpăta carte de liberă 
trecere şi scrisori doveditoare ale credinţei sale, el se va întoarce în slujba 
lui. Astfel Cantemir se duce în Tara Românească la Grigore-Vodă, cere şi se 
roagă pentru o judecată în faţa lumii. Căpitanul cel viclean este adus de 
faţă; învinuit fiind de către Cantemir de fapta vicleniei, acela mărturiseşte; 
este adusă ca mărturie scrisoarea domnului Moldovei, se dă hotărâre ca 
vicleanul căpitan să fie spânzurat. Cantemir își dovedeşte credința și 
dreptatea si dobândeşte de la Grigore-Vodă carte de mărturie, care se mai 


păstrează si acum la fiii săi. De altfel, a treia zi, când căpitanul avea să fie 
dus din temniță sub furci, îl găsesc mort; făcându-se cunoscut domnului 
acest lucru, Grigore să fi răspuns: „A murit el ca om, dar ca trădător viclean 
trebuie spânzurat chiar și mort”; si astfel l-au spânzurat pe mort, ducându-l 
nu la groapă, ci la spânzurătoare. lar Constantin Cantemir, primind, aşa cum 
s-a spus, de la Grigore-Vodă scrisoare de mărturie și învoirea de a se 
întoarce în ţară, s-a înapoiat în slujba domnului Moldovei, la-moșiile si 
neamul său. 


După înapoierea din Tara Românească, Dabija-Vodă îi încredințează 
nu numai isprăvnicia Codrului, ci mai adaugă pe deasupra şi vornicia 
Bârladului. A trăit sub domnia acestui voievod, atât la curte, cât şi între 
boieri, în mare cinste, iubit şi îndrăgit de toţi. Orice treburi, fie obşteşti, fie 
numai ale domnului în parte, le ducea la bun sfârşit grabnic si cu bună 
judecată şi mai cu seamă în adunările cu tătarii (“slim” li se spune) întreaga 
povară a treburilor cădea numai asupra lui. Căci era socotit de tătari, nu mai 
puţin decât de moldoveni, un judecător drept al lucrurilor si al treburilor. 


În anul ... ia de soţie, din neamul de viță al Găneştilor, pe o fată, 
Ruxandra, singura care mai rămăsese din tot neamul lor; de la ea şi-a 
adăugat la ale sale toate moșiile neamului ei şi un număr destul de mare de 
şerbi; ea a trăit doar trei ani şi dintr-însa s-a născut primul lui copil, 
Ruxandra, fiica acelei Ruxandre. În anul ..,, murind Dabija-Vodă, este pus 
Duca în locul lui; acesta îl întăreşte pe Cantemir în aceeași isprăvnicie a 
Codrului si îi încredinţează strângerea dărilor acelor ţinuturi și apărarea 
hotarelor de noii veniţi, tătarii nogai. Dar Duca nu a ţinut domnia mai mult 
de şase luni, fiind mazilit de Poartă. La domnie a fost trimis Ilias, din 
vechiul neam al lui Alexandru-Vodă, cel numit Lăpuşneanul, dar locuind 
acea familie îndelungă vreme la Constantinopole, pierduse chiar și 
obișnuința graiului Moldovei, astfel încât părea preschimbat din 
moldovenesc în grecesc. Dar și Ilias fiind mazilit după optsprezece luni, din 
nou Duca este trimis în Moldova. 


În anul ... o ia în căsătorie pe a treia soție, pe Ana, din vechiul neam de 
moldoveni al Bantăşilor, nepoată după mamă a Anastasiei, soţia lui Duca- 
Vodă, din care în anul următor i s-a născut Antioh, fiul lui dintâi, în luna 
decembrie, 4. În al doilea an al domniei aceluia, moldovenii care locuiesc 


dincolo de râul Prut, afară de Cantemir, atåtå o răzmeriță împotriva 
domnului. Se strâng ca la opt mii de răsculați, se pornesc pe neașteptate 
asupra Iaşilor și îl împresoară pe domn în cetate. Duca îi încredințează lui 
Cantemir apărarea Curţii domnești; acesta îi alungă cu tărie pe răsculații 
care dau năvală; în sfârșit, Duca-Vodă, prin mijlocirea lui Cantemir, îi 
întreabă pe răsculați ce vor. Aceia răspund că nu vor nimic altceva afară de 
ieşirea lui din domnie. Domnul se învoiește uşor la aceasta și vestește că a 
lepădat domnia și cere slobodă trecere către Constantinopole. Răsculaţii se 
învoiesc. Duca, ieșind din lași, ajunge la Galaţi (aceasta este o cetate 
aşezată pe malul Dunării), de acolo îl înştiințează pe sultan despre răsculații 
moldoveni. Sultanul îi poruncește să se întoarcă din drum si, împreună cu 
tătarii orânduiţi, să-i risipească pe răsculați și să-i măcelărească pe toţi până 
la unul. Duca s-a folosit împotriva dușmanilor săi nu numai de sfaturile, ci 
şi de braţul lui Cantemir, căci răsculații, primind știre despre întoarcerea lui 
Duca si de venirea tătarilor, se strâng încă şi mai mulţi în câmpia Orheiului. 
Jură că ei ori vor muri, ori nu-l vor primi pe Duca la domnie. Cantemir este 
trimis de Duca, cu o oarecare parte din tătari, îi alungă pe răsculații strânși 
laolaltă, îi risipeşte si îi sileşte să primească supunerea față de domn. 
Reîntors, Duca îi aduce lui Cantemir mari mulțumiri si îl cinstește cu 
dregătoria de mare-clucer (annonae praefectus). 


În anul următor Mehmed-Sultan îşi duce oștile împotriva leşilor şi spre 
a cuceri Camenița. Duca îl orânduiește pe Cantemir “călăuz” (ductor 
exercitus) pe lângă împărat (căci era foarte bun cunoscător al limbii 
turceşti), de la Dunăre şi până la Camenița în această slujbă atât de 
anevoioasă şi de aspră el s-a purtat desăvârşit; pe toate le avea grabnic si 
de-a gata după pofta sultanului, în tabăra turcească îi fusese orânduit sålas 
lângă Cozazogli Ram, capugilar-chehaia sultanului. Toate cele privitoare la 
locurile de prin olaturi, la ape si la obiceiurile și oștile leșilor învecinaţi, el 
le înfățișa după dorinţa sultanului, ca unul care trăise vreme de atâţia ani în 
Polonia. Aceasta a fost cea dintâi pricină din care Cantemir și-a făcut un 
nume până si la Curtea sultanului. Duca fiind mazilit sub Camenița, în locul 
lui este pus Petriceicu, dar Cantemir este orânduit si de Petriceicu în aceeaşi 
slujbă pe lângă sultan. După luarea Cameniţei, cum sultanul voia să-și ducă 
oştile înlăuntrul Poloniei, dar voia să trimită înapoi peste Dunăre haremul, 
adică ţiitoarele lui si noile prea alese roabe leşeşti pe care hanul și alte 
pasale (care pustiiseră Podolia până la Liov) i le trimiseseră în dar — îl 


orânduieşte atunci al doilea după Câăzlar-Aga pe Haznadar-Bașa al său, 
Ilusuf-Aga, și îi poruncește să îl ia cu sine pe Cantemir împreună cu câteva 
sute de moldoveni pentru a însoți si a păzi haremul. Domnul Moldovei 
rânduiește la porunca sultanului cinci sute de oșteni moldoveni; Haznadar- 
Başa nu luase cu sine mai mult de o sută de turci (netrecându-le nimic prin 
gând de oștile leşilor), ba și aceştia slugi de curte si slujitori de ai săi. Astfel 
Mehmed-Sultan, pornindu-şi tabăra de la Camenița spre Liov, Haznadar- 
Paşa cu haremul si cu Cantemir o iau înapoi spre a trece Nistrul. 


O dată trecut Nistrul, șapte mii de leşi fuseseră trimiși dincoace de 
Nistru de către hatmanul Sobieski ca, de vor putea, să poată (sic) prinde 
limbă de la taberele din urmă ale turcilor. Aceștia cad pe neașteptate asupra 
haremului sultanului chiar pe malul râului. Eunucul, pierzând orice nădejde, 
nu știe, încremenit, ce ar fi de făcut, îl strigă pe Cantemir. „lată”, zice, 
„dușmanii sunt mulţi, noi foarte puţini; ce-i de făcut?”. Cantemir îl 
sfătuiește „să trimită cât mai de grabă un om ca să dea de știre sultanului și 
să-i ceară ajutor; iar că el, cu oștenii săi, va așeza chervanele roată și se va 
lupta până la ultima suflare şi nu îi va lăsa în mâinile dușmanilor mai 
înainte de a pieri”. Ceea ce a si făcut; căci, strângând chervanele roată si 
slobozind caii, ei aruncau îndărăt, pedeștri, iureşul leşilor. A luptat vreme de 
opt ceasuri, până când leşii au văzut ajutorul venind de pe cealaltă parte, cu 
toate că acesta nu putea fi văzut si de ei înşişi. Leşii, văzându-i pe turcii 
care veneau si se împrăştiau pe toată câmpia, o rup la fugă fără de vreo 
ispravă. Astfel, prin bărbăţia lui Cantemir, au fost izbăvite femeile 
sultanului. Celor veniţi în ajutor, eunucul le povestește despre bărbăţia, 
destoinicia şi inima neclintită a lui Cantemir și mărturiseşte că de la dânsul 
le vine scăparea, lui şi femeilor sultanului; apoi, însoţindu-l și ceilalți turci, 
a dus haremul până la Galaţi. La Galaţi eunucul dă scrisoare către marele 
vizir despre slujba credincioasă a lui Cantemir; întors cu ea la vizir, vizirul 
îi spune: „Dacă as fi avut ştire despre bărbăţia și credinţa ta mai înainte de a 
fi aşezat domn nou, tu ai fi avut a fi uns domn; dar cum prea de curând a 
fost așezat domnul, este cu neputinţă ca sultanul să-și schimbe hotărârea. 
Dar te va aştepta aceeași norocire de vei săvârși mereu astfel de slujbe si vei 
sluji cu credință Porții Otomane”. De aici s-a tras că, rând pe rând, 
Cantemir a fost ţinut în bănuială la toţi domnii cu toate că el nu a râvnit 
niciodată domnia si a slujit tuturor domnilor întotdeauna cu credinţă si fără 
pată. 


În anul următor, din nădăjduită pace se atåtå un și mai mare pârjol al 
războiului împotriva leșilor, căci Mohamed-Sultan, auzind că statul leşesc a 
nesocotit înțelegerile pe care regele le încheiase cu turcii și că a tăgăduit să 
dea tributul făgăduit, se pornește cu mari puteri împotriva, leşilor; dar, sub 
Hotin, turcii sunt înfrânți rusinos de către leşi și puși pe fugă în acea bătălie 
şi Petriceicu, domnul Moldovei, unindu-și armele cu cele leşeşti, le-a 
pricinuit turcilor foarte mare prăpăd; dar, după aceea, \ Petriceicu, [domnul 
Moldovei], cum nu putea să-și împlânte temeinic piciorul la domnia 
Moldovei sub ocrotirea leşilor, a fost silit să se tragă în Polonia. Poarta 
Otomană, o dată ce a văzut că domnul Moldovei a trecut la | dușmani chiar 
în focul luptei şi că începutul prăpădului s-a pornit de la moldovenii si 
muntenii trecuţi de cealaltă parte, socoteşte că-i mai chibzuit ca pe viitor să 
nu mai pună nicicând domn un moldovean, ci un grec, care să-și aibă casa 
şi familia la Constantinopole, si pe deasupra nerăzboinic din fire si 
necunoscător în ale celor ostășeşti. Așa că îl trimit în Moldova pe Dimitrie 
(căruia pe nume mic îi spun îndeobște Dumitrașcu) Cantacuzino. Acesta, 
după ce a ajuns la Galaţi pe timp de iarnă, găseşte Moldova (împânzită) de 
cazaci prădalnici, care trecuseră de la turci la muscali vede toate acele 
ținuturi pline de tulburare și de tâlhării; domnul, nefiind învăţat cu atare 
lucruri, se teme să meargă mai departe. Boierii nu-l pot suferi pe acest nou- 
venit, dar, ca să nu pară că pun ceva la cale împotriva poruncii sultanului — 
ca şi cum de teama cazacilor şi a tătarilor aflați în pradă s-ar fi tras către 
olaturile muntoase — amână să vină să i se închine noului domn. 


Dimitrie, neștiind cum stau lucrurile și rămas fără orice sfat, stă țintuit 
la Galaţi. Era însă în preajma lui un oarecare grec, cunoscător al treburilor 
din Moldova, care îi spune domnului că „dacă nu-i va atrage mai întâi la 
sine pe Cantemir si pe Gavriliţă” (acesta era pe acea vreme hatman al 
Moldovei) „prin scrisori ademenitoare şi pline de cinstire și prin făgăduieli, 
nici un boier nu se va apropia de el; căci toţi ceilalți obişnuiesc a se lua 
după mișcările şi faptele acestor doi”. După sfatul acestuia, Dimitrie trimite 
la Gavriliţă şi la Cantemir scrisori ce le făgăduiau munţi de aur: juruindu-le 
anume lui Gavriliţă întărirea hătmăniei, iar lui Cantemir serdăria (iară 
serdăria înseamnă cârmuirea întregului olat al Moldovei care este dincolo 
de râul Prut si lui îi dau ascultare corpurile de călăreți din acele părţi, 
rânduite la hotare până la Hotin, Bender și Bugeac). Cei doi, ademeniţi prin 


aceste scrisori, vin la domn la Galaţi, unde (acesta) își petrecea acuma a 
patra lună. 


Domnul își ţine făgăduielile: îl face adică pe Gavriliţă hatman, dar îl 
ține pe lângă sine, cum că ar vrea să se folosească de îndreptarea și sfatul 
lui pentru a-i aduce înapoi şi pe ceilalți boieri. Pe Cantemir îl face serdar si 
îi încredințează oastea moldoveană care îl însoţeşte, adăugând si câţiva turci 
şi tătari, ca să-i alunge pe cazacii jefuitori si făptuitori de tâlhării 
pretutindeni în cuprinsul domniei și pe ceilalți prădători de adunătură de 
felurite neamuri. Către această vreme i se născuse lui Cantemir cel de al 
doilea fiu, Dimitrie, în luna octombrie, 26. Pe acest fiu nou-născut Dimitrie- 
Vodă, ca să-și lege şi mai taie sufletul lui Constantin Cantemir, îl primeşte 
din sfânta cristelniță si îl cheamă Dimitrie, după numele său, si îl dăruieşte 
cu o foarte întinsă moșie din satele domniei, numită Valea Ilei. Acestea fiind 
astfel rânduite la Galaţi, Cantemir, luându-și oștile, măcar că nu prea 
numeroase, se năpustește de pretutindeni asupra tâlharilor, pe unii îi prinde, 
pe alții îi alungă si în răstimp de o lună le pune iară pe toate la adăpost si în 
bună pace. Dimitrie-Vodă, apucând scaunul Iașilor, boierii toţi se adună de 
la sine ca să i se închine. Cu toate acestea domnul, cum avea ştire că numele 
şi bărbăţia lui Cantemir sunt vestite și renumite nu numai printre ai săi, ci 
până şi la Curtea turcească, uitându-și jurământul și de curând împlinitele-i 
slujbe pline de credinţă, prinde ură din pizmă si are grijă ca, prin mii de 
tertipuri, să-i facă de petrecanie lui Cantemir; dar, fără vreo dreaptă pricină, 
nici nu cutează, nici nu poate să ridice mâna asupra-i, de vreme ce ştia că, 
dacă vroia să încerce asupra-i vreo silnicie, toți moldovenii îl părăseau și i 
se alăturau lui Cantemir. Chiar dacă avea Cantemir știre, prin prietenii săi, 
de această ură iscată împotriva lui, se preface totuși că nu bănuiește 
nicidecum aşa ceva din partea domnului și dă ascultare fără preget tuturor 
poruncilor. Tot după cum întotdeauna si la oricare bărbaţi aleși virtutea le-a 
fost urâtă celor stricaţi, tot astfel si la acest Cantemir al nostru ea a fost 
mereu prigonită de către unii; cu ocări si cu alte nedrepte clevetiri — și mai 
cu seamă puneau, precum socoteau ei, ca nezdruncinată temelie a 
minciunilor lor că, la mai-marii turci și la han, Cantemir se afla la mai bun 
preţ decât alţii, ba chiar si decât vodă însuși, si că odinioară, sub Camenița, 
Cara Mustafa îi făgăduise domnia și era de crezut că el nu numai că 
aşteaptă împliriirea acelei făgăduieli, ci chiar şi năzuiește la ea. De unde 
domnii au a se păzi ca nu cumva să se încreadă prin mult în el la treburi mai 


ales care privesc Poarta, altminteri se va întâmpla cândva ca el să poată 
scoate din scaun pe oricare domn ar voi. încredinţat prin acestea și prin 
felurite (alte) lătrături de acest fel, Dimitrie întindea neobosit laţuri asupra 
vieţii lui Cantemir. Dar, prin ocrotirea lui Dumnezeu, nu i s-a ivit nicicând 
vreun prilej ori n-a putut găsi împotriva lui vreo dreaptă pricină» cu toate că 
îi încredința necontenit treburi si porunci altora cu neputinţă de înfăptuit). 
Totuşi Dimitrie nu a rămas multă vreme neclintit în domnie, căci, mazilit 
fiind după șaisprezece luni, a fost trimis în Moldova un alt grec, Antonie 
Ruset, poreclit Dracul. Sub acesta Cantemir și-a tras haina peste cap şi, fără 
de dregătorie, a rămas ca la doi ani la casa sa. 


La anul ..,, după al cincilea an de căsătorie, i s-a născut fiica Safta sau, 
după numele (sfintei) ei patroane, Elisabeta, de pe urma cărei nașteri a 
murit și Ana, soția lui Cantemir, femeie vrednică a fi socotită înainte de 
toate printre femeile acelui veac, deprinsă cu cea mai bună învăţătură, foarte 
pricepută şi prevăzătoare în treburile gospodăriei (şi sunt de adăugat cele ce 
se cuvin să fie lăudate la o femeie înzestrată cu virtute); iar nu mult după 
aceea a plecat dintre cei vii și sora lui Cantemir, călugărița Macrina. 


Fiind mazilit Antonie Ruset, sultanul îl trimite din Tara Românească în 
Moldova pe Duca pentru a treia oară (fiind așezat în Muntenia Șerban 
Cantacuzino). Când Duca ajunge în Moldova, îl recheamă din nou la 
dregătoria de serdar pe Cantemir, care se lăsase în voia liniștii şi tihnei, 
departe de Curtea domnilor, dar nu ca să cinstească un om vrednic de 
cinstire, ci ca să găsească la el vreo pricină din care să-i poată face de 
petrecanie, căci, pe când era el încă mazil ducându-și viaţa la 
Constantinopole, aflase pe de-a-ntregul cât de vestit era numele lui 
Cantemir la Curtea sultanului, de unde lesne se putea ghici că, în cele din 
urmă, va ajunge şi la domnie. Păzindu-se totuși cu iscusinţă în treburile si în 
slujba sa, Cantemir nicicând nu a dat temei să se petreacă ceva potrivnic lui. 
S-a întâmplat însă ca, în al treilea an al domniei lui Duca, o seamă de boieri 
să uneltească împotriva lui, dintre care mai de frunte erau trei: Marele- 
vistier Ghica, jitnicerul Bogdan şi sulgerul Lupul. Aceştia deşi începuseră 
uneltirea nu fără tainica înţelegere și a altor boieri (căci simțeau că silnicia 
Ducăi era de neîndurat) totuși purtându-și treaba cu mai puţină prevedere, le 
sunt descoperite urzelile. Sunt prinși, sunt dovediţi vinovaţi si sunt 
descăpăţânaţi potrivit hotărârii. Fiul lui Bogdan, Lupul era logodit cu fiica 


lui Cantemir, Ruxandra, şi acum pe cale să facă nunta, (atunci când) au fost 
date la iveală răzvrătirea si uneltirea lui Bogdan. 


După tăierea capului lui Bogdan, câţiva pizmași ai lui Cantemir, 
socotind că au aflat preabun temei, îi spun domnului că Bogdan îşi logodise 
fiul cu făta lui Cantemir si că, de vreme ce era între ei și vecinătatea 
moşiilor și o legătură prin căsătorie și se mai și știau legaţi între ei de atâta 
vreme, era cu neputinţă să nu-l fi făcut şi pe Cantemir părtaş la sfatul lor, 
mai ales pe un. om pe care întregul ţinut de dincolo de Prut al Moldovei îl 
recunoaște drept căpetenie. l-au plăcut minciunile unui domn gata de 
moartea şi uciderea omului celui drept. Dar cum acesta nu se putea face pe 
faţă şi nici vinovaţii nu spuseseră nimic împotriva lui Cantemir, nici prin 
viu grai, nici în .scris, a purces în alt chip: mai întâi îl aruncă, în temniţă pe 
Lupul cel tânăr, fiul lui Bogdan (care avea atunci șaptesprezece ani). 
Plăsmuieşte cum că la tatăl lui și la el au rămas bani din vistieria obştească, 
îi cere 10 000 de taleri, iar pe ascuns umblă să afle prin îngrozirea cu 
caznele, dacă n-a auzit cumva el însuși de la tatăl său că şi Cantemir â fost 
într-un gând cu acela. Tânărul spune că el nici uneltirea tatălui său n-a 
simţit-o, necum pe a lui Cantemir; iar tatăl său, de va fi încercat acea 
nelegiuire, a fost pedepsit după dreptate, el însă a fost străin de planurile 
tatălui său și neştiutor de ele. 


Astfel, neizbândind Duca nimic, îi făgăduieşte tânărului că îl va 
dezlega de toţi banii şi că îl va cinsti cu vreo slujbă la Curte, dacă îi va da în 
scris şi va spune în fața Divanului că socrul său Cantemir a fost părtaş la 
uneltire. Nobil şi mare la suflet, tânărul spune că vrea mai bine să moară 
decât să învinuiască pe nedrept un om drept. O dată pierdută nădejdea de-a 
izbuti, Duca, prin felurite întemniţări și înspăimântări cu caznele, cere de la 
tânăr, cu silnicie și pe nedrept, toţi banii. Tânărul Lupul făgăduiește că îi va 
da, numai să fie slobozit din lanţuri cu bune chezășii, ca să poată adică să-și 
vândă moşiile, cu al căror preţ să împlinească pofta domnului. I se dă 
îngăduinţa să iasă din temniță cu bune chezăşii, dar domnul dă tainică 
poruncă, nu cumva vreunul dintre boieri să se pună chezaş sau zălog pentru 
el. Tânărul se roagă de toți boierii rudă cu sine si de alții pe care îi socotea 
prieteni ai tatălui său; toţi spun că nu pot să facă aceasta şi-şi cer iertare, ca 
nu cumva, ajungând chezași pentru el, să cadă în bănuială la domn. 
Cantemir, când își vede ginerele atât de silnic hărțuit și năpăstuit fără nici o 


milă de către slujitori (căci banii aceia fuseseră rânduiţi pentru slujitori), îi 
spune marelui-buluc-bașă să-l slobozească pe ginerele său, iar el în răstimp 
de zece zile va plăti acei bani și, dând înscris, îl slobozeşte pe ginere-său 
din temniţă. 


Auzind aceasta, Duca se aprinde și mai tare de mânie si, chemându-l 
pe Cantemir, îi zice: „De ce te-ai pus chezaş pentru fiul omului care mai 
acum trei zile uneltise asupra capului meu şi și-a luat pedeapsa cuvenită 
prin dreaptă judecată? Dragostea asta peste măsură a ta faţă de el este mai 
mult decât s-ar cuveni unui logodnic; căci puteai tu să-ţi găsești un alt mire, 
ai cărui părinţi să nu fie împroșcaţi cu o atare pată. Cine oare ar dispreţui 
să-şi logodească feciorul cu fata ta?” îi răspunde Cantemir: „Că Bogdan a 
fost descăpăţânat pe drept si prin obştească judecată, o știm cu toţii. Dar că 
fiul lui, pe care după rânduielile bisericii mil luasem ca logodnic fiicei 
mele, a fost părtaş la aceeași vină cu părintele său nu am auzit şi nu am 
socotit ea este drept, Măria Ta Doamne, în orice chip va fi murit tatăl său. să 
nesocotesc logodna cu un tânăr nevinovat, fapt prin care ar fi încălcate 
rânduielile bisericeşti si cinstea cuvântului dat. Cât despre plata banilor, 
socot că nu am adus folos mai mult ginerelui meu decât oştenilor tăi: 
acestuia măcar i-am adus scăparea din lanţuri, acelora însă le-am înlăturat 
lipsurile și le-am împlinit așteptarea de șase luni de zile. „Altcum”, zice, 
„dacă Măria Ta va porunci-o, n-am să le mai număr oştenilor banii și am să 
amân nunta câtă vreme va fi pe placul Măriei Tale”. 


Dreptul judecător răspunde: „De vreme ce te-ai legat prin înscris să le 
plătești oștenilor banii pentru datoria tânărului, nesmintit |trebuie să plătești 
acea sumă la sorocul hotărât, dar nici nu voiesc, nici nu încuviinţez ca fiul 
unui tată care a uneltit împotriva capului meu să fie soţul fiicei tale; 
altminteri de vei face, va fi drept dovadă că tu eşti mai degrabă de partea 
dușmanilor mei morţi decât de a mea viu şi domn”. Cantemir, simțind leul 
după gheară, înțelege prea bine gândul cel răuvoitor al domnului față de 
dânsul, totuşi îi poruncește pe tăcute ginerelui său să vândă neguţătorilor 
toată averea sa mișcătoare şi nemișcătoare (afară de clădiri, de moşii si de 
șerbi) şi din preţul ei să plătească domnului banii, zicând că „el însă 
nădăjduieşte în Dumnezeu că va afla prilej de a-i înapoia mai multe decât a 
vândut el însuşi”. Așa a făcut tânărul: îşi vindea toate bunurile cu inimă 
largă, Cantemir însă, prin mână străină, cumpăra toate acestea pentru 


ginerele său; pe care, după aceea, i le-a dat înapoi cu şi mai mare folos. Iar 
Duca-Vodă, de vreme ce vedea că toate străduinţele sale sunt zadarnice si 
nu putea găsi sub ce învinuire să-l înșface pe Cantemir, născoceşte un alt 
vicleșug: săr-l trimită pe el capuchehaie (împuternicit) la Constantinopole la 
Curtea sultanului si, dacă s-ar ivi oarecari porunci ale sultanului privind fie 
trimiterea vreunei sume de bani, fie îndeplinirea vreunei alte trebi 
importante la Poartă, să se ţină sub tăcere acea treabă sau poruncă, iar la 
Poartă va spune că acea sumă de bani sau acea treabă el i-a și poruncit 
capuchehaiei Cantemir să o împlinească, ba i-a şi arătat si orânduit chipul în 
care trebuia să fie îndeplinită, ceea ce dacă acela nu a făcut-o este vina lui, 
şi nu a celorlalți supuşi din Moldova. 


Astfel acela va fi aruncat (pradă) mâniei sultanului. Ceea ce a şi 
înfăptuit: căci, trimițându-l pe Cantemir la Poartă, îi scrie vizirului în 
diferite scrisori cum că peste trei luni va să vină Bairam-pescheșul (darurile 
pentru Paşti le turcești , al căror întreg se alcătuiește din 120 de pungi), că l- 
a trimis prin Cantemir în număr deplin și că încă de cu trei luni înainte de 
Bairam se află strânsă la Galaţi întreaga sumă de bani, pe care, luând-o cu 
sine de acolo, acela să o ducă la Poartă si, după catastif, să o împartă 
tuturora așa cum se cuvine. Cantemir purcede din lași, la Galaţi nu găsește 
strânsă nici măcar a treia parte din bani, ba încă este încunoștiinţat de nişte 
prieteni că acest lucru fusese nesocotit din porunca domnului. De la Galaţi 
îi scrie domnului două, ba si trei scrisori despre lipsa banilor, nu dobândește 
nici un răspuns afară de acela ca, fără nici o zăbavă la mijloc, să ajungă cât 
mai repede la Constantinopole, ca nu cumva treburile grabnice de la Culte 
să fie lipsite de îndrumătorul și înfăptuitorul lor; iar toate celelalte îl vor 
urma. Cantemir, strâmtorat din toate părţile, dar mânat totuși de nevoie, este 
silit să treacă Dunărea și ajunge la Poartă în ziua dinainte hotărâtă de către 
domn. 


Ziua Bairamului stătea să vină si nu se auzea nici de numele banilor ce 
aveau a sosi; îşi dă el seama dinainte încotro bătea treaba (căci plata acestor 
bani nu suferă nici o amânare la Poartă). Chehaia vizirului ştia din scrisorile 
domnului că întreaga sumă de bani să află pregătită la Cantemir si el o va 
plăti fără îndoială:la vremea obișnuită; de unde atârna asupra lui Cantemir o 
nu mică primejdie. La Galaţi nu luase cu sine mai mult de 20 000 de taleri; 
astfel că, pierzând nădejdea că vor mai sosi bani de la domn, se întoarce 


către ai săi prieteni turci, din care nu puţini avea, și care făceau negot în 
Moldova, de la care ia, pe înscris de mâna lui, toată suma de bani si, în ziua 
dinainte hotărâtă, împarte tuturora în întregime Bairam-peșcheșul și nu se 
mai plânge înaintea domnului de acest lucru, ci numai că nu a găsit banii la 
Galaţi, potrivit cu porunca pe care o primise de la lași către dăbilari, si că 
nici mai apoi, până în ziua Bairamului, nu au sosit în urma lui — de unde el 
socoteşte că Măria sa, împărţit între alte treburi obşteşti mai însemnate, a 
trecut cu vederea acesta sau că aceia cărora li se dăduse porunca s-au lăsat 
pe tânjală; drept care el roagă pe Măria sa să binevoiască a-i trimite cât mai 
degrabă restul de bani, pe care i-a luat cu împrumut de la prieteni pe înscris 
de mâna lui și (ca nu cumva, din pricina lipsei banilor, vizirul să se mânie 
asupra domnului) i-a împărţit în întregime la locurile lor, ca, la ziua sorocită 
pentru plata banilor, să nu se arate în fața negustorilor drept mincinos si 
nestatornic, în scrisori domnul făgăduiește chiar că va trimite banii, însă în 
fapt nu se sinchisește nicidecum, ba nici măcar nu-și mai amintește și nu-i 
mai pasă de Cantemir că a rămas datornic. 


Și acum un an întreg își împlinea crugul si tot nu se trimitea nici un 
ban; negustorii cerându-și cu îngrijorare banii de la Cantemir, Cantemir le 
dă înscrisuri de plată către vechilul casei lui; aceştia, venind în Moldova, 
primesc de la vechilul casei, fiecare după înscrisurile lor, boi, pi, miere, unt 
şi altele care le aduc folos negustorilor si dau înscrisurile înapoi. Domnul, 
după ce a aflat despre Cantemir că a plătit de la sine împrumutătorilor 
întreaga sumă de bani, numește o nouă capuchehaie la Constantinopole și 
lui Cantemir îi poruncește să vină la el, anume sub cuvânt că, deoarece avea 
poruncă de la sultan să se gătească de război împotriva nemților, vrea să-l 
folosească la strângerea de oşteni si la alte treburi privitoare la oştire; iar 
despre banii datoraţi nu se face nici o pomeneală. Cantemir se supune 
poruncii domnului, încredinţează treburile Porții capuchehaiei care vine, el 
însuşi se întoarce în Moldova, este cu cinstire primit la vedere de către 
domn, primeşte încă o dată mulțumiri pentru slujba credincioasă si 
strălucită si i se făgăduiește plata banilor din ţară. Dar toate acestea erau 
plăsmuite si învăluite în ură ascunsă; căci nici n-a poruncit mai apoi să-i fie 
plătiți banii, nici de celelalte făgăduieli nu s-a ţinut. Totuşi Cantemir a 
răbdat nebiruit toate acestea. 


Nu mult după aceea la anul ..., pe la începutul verii, domnul purcede la 
război asupra Vienei. Pe Cantemir îl scoate din slujba de serdar și îi 
porunceşte să urmeze tabăra. Cum însă tătarii treceau prin Moldova si Tara 
Românească spre a se uni lângă Belgrad cu tabăra turcească, ei pustiiau 
Moldova ca pe o ţară duşmană (lăsând în pace doar oamenii), pârjoleau cu 
foc conacele si casele multor boieri, prădau turmele de oi și de vite — între 
care fuseseră jefuite si hergheliile de cai ale lui Cantemir, mai mult de 800 
de capete. Duca pătrunsese acum în Transilvania, când aude despre 
pustiirea ţării de către tătari. Dar, fiecare numai având nădejde pentru cele 
pierdute ale sale (căci ştiau că este cu neputinţă să poată găsi sau căpăta 
înapoi cele prădate de tătari), nu le mai purtau deloc de grijă; Cantemir însă, 
cum ştia că se bucura de mare trecere în faţa hanului și a tuturor mârzacilor, 
cată de la vodă învoire să se ducă la han și să-si ceară înapoi lucrurile 
prădate de tătari, în fapt însă el avea în gând ca, după ce își va fi încheiat 
treaba cu hanul, să se întoarcă în ţară și să nu-l mai aştepte în Moldova pe 
domn la înapoierea lui. Domnul nu a putut să-i tăgăduiască cererea și, 
primind învoire de întoarcere, îl întâlnește pe han lângă 'Temurcapi. Pe dată 
îi dă straşnic “iarlâc” (astfel numesc tătarii poruncile lor) către toţi mârzacii 
şi orânduiește câţiva slujbaşi ca să cerceteze prin toată tabăra tătarilor: pe 
oriunde vor fi fost răpite de către tătari vitele sau orice altceva de-al lui 
Cantemir, să le ia în primire şi pe acei tătari să-i trimită în lanţuri la han. 
Astfel Cantemir și-a redobândit de la tătari toate vitele şi oile sale (afară de 
40 de catâri), ba chiar, sub numele său, si pe ale multor boieri, iar cât despre 
arderea casei si a conacelor a dobândit porunci ca toţi mârzacii, punând 
laolaltă o sumă de bani, să plătească preţul curților pârjolite. 


Întors fiind apoi la moşiile sale, vodă când a văzut pe Cantemir că nu a 
urmat tabăra, ci a auzit că s-a întors la ale sale dă poruncă locţiitorilor săi, la 
lași, ca pe Cantemir, prins, să-l ţină în lanţuri până la înapoierea sa. Dar 
Cantemir, primind prin mijlocirea unor prieteni vestea unei astfel de 
porunci, îi strânge pe toți ai săi de casă din satul Ceucani (așezat lângă râul 
Tutova) și, în înţelegere cu mulţi alți boieri (între care cel mai de seamă era 
Gavriliţă, marele vornic), nesocotesc ascultarea si timp de şapte zile 
serbează cu strălucire nunta fiicei lui cu fiul răposatului Bogdan. Sfârșindu- 
se nunta, locţiitorii (cărora, cu un cuvânt turcesc li se mai spune obișnuit 
“caimacami”) trimit 200 de oșteni călări si pedestrași să-l prindă pe 
Cantemir în satul lui, dar (Cantemir), primind cu trei zile mai înainte știre 


despre sosirea lor, își pregăteşte oamenii de casă si slugile pentru a se apăra. 
Cu oștenii fusese trimis vătaful stolniciei lor, loan Hrisoverghi, grec de 
neamul lui. Acesta, după ce s-a apropiat de satul Cantemir, neştiind despre 
Cantemir că avea ştire de sosirea lui, îşi lasă oștenii la pândă în pădure; el 
însuşi, ca şi cum ar fi fost) orânduit pentru altă treabă se preface că avea a 
trece în goana cailor spre Focşani și vine în satul lui Cantemir cu numai 15 
oameni. Cantemir poruncește ca, prins pe dată, acesta să fie pus în lanţuri; 
ceilalți, auzind de prinderea vătafului lor, se împrăștie care încotro şi o iau 
la sănătoasa. Cantemir dându-le de veste celorlalți înțeleși cu el, se adună 
cu toții la târgul Bârladului si de acolo, luând cu sine bunurile lor (care 
puteau fi luate), oile și vitele, si ascunzând alte lucruri de prin casă, îşi iau 
calea către Ţara Românească. Plecând din Bârlad, îl slobozesc din lanţuri pe 
Hrisoverghi, care, ca să nu pară că și-a văzut de poruncă fără tragere de 
inimă, îi urmăreşte cu câţiva oșteni până la râul Șiret, dar nu cutează să 
încerce nimic. Astfel Cantemir cu mulți alți boieri au scăpat cu fuga în Tara 
Românească de silnicia lui Duca. 


Între domnul Ţării Românești, Șerban. si cel al Moldovei, Duca, se 
iscase către această vreme, din anume pricini mai de taină (al căror loc nu 
este aici), un de nestins pojar de vrăjmășie și amândoi cheltuiseră o mulțime 
de bani la Curtea lui Cară Mustafa-Pașa; totuși amândoi, la fel de puternici 
şi deopotrivă în peşcheșuri, nu-și putuseră dăuna cu nimic unul altuia, ci 
doar pungii lor. lar Șerban, după ce a auzit despre Cantemir că împreună cu 
mulți alți boieri, alegând ocrotirea lui, au fugit cu toții de la Duca în Tara 
Românească, bucurându-se foarte, le poruncește locţiitorilor săi, prin trimiși 
anume, ca boierii moldoveni să fie primiţi cu cinste și să le fie împărţite 
locuri și sate după rangurile lor, cât să fie mulțumiți. Iar după înfrângerea de 
la Viena, domnii primesc de la Mustafa-Pașa învoirea de a se întoarce la 
domniile lor. Ci Șerban al Țării Româneşti se întoarce din hotarele Ungariei 
de-a dreptul în Tara Românească pe drumul cel mai scurt si mai sigur, Duca 
însă, socotind că, din pricina duşmăniei născute între ei, trecerea prin Tara 
Românească nu-i este nici sigură, nici fără de primejdie, abia de ajunge 
către sfârşitul lui decembrie la hotarele Moldovei, în postate lungi, de la 
Belgrad prin Ungaria și Transilvania. 


Dar, cum regele Poloniei trimisese prin Moldova în Bugeac, sub 
hatmanul Konicki, celelalte oşti de cazaci și de leşi, precum si de 


moldoveni (pe care le putuse aduna Petriceicu- Vodă), Petriceicu ocupase 
acum laşii, iar cazacii le pricinuiseră mari stricăciuni tătarilor din Bugeac, 
împiedicat de hărțuielile acestora, Duca nu a cutezat să intre în lași (căci nu 
se întorseseră încă oștile din Bugeac), ci a fost silit să aștepte sfârşitul acelei 
războiri aproape de târgul Focşanilor în satul numit Domnești. Petriceicu 
Vodă, după ce ajunsese la Iași, îi scrie lui Cantemir scrisoare, să vină cât 
mai degrabă la el, că a hotărât să-l orânduiască hatman al oștirii”. Dar 
Cantemir, cum vedea că trebile lui Petriceicu se clatină și nici nu-i știa 
statornicå domnia sub oblăduirea leșilor, i-a scris răspuns că nu putea să-și 
părăsească tovarășii şi să facă aceasta mai înainte de a se întâlni cu Șerban- 
Vodă. Pe deasupra, că el ştia cum că Duca-Vodă pătrunsese în hotarele 
Moldovei și că în preajma lui încă mai rămăseseră câţiva boieri, de aceea 
nu-i părea lucru sigur să se întoarcă în Moldova câtă vreme Duca trăia sau 
ţinea domnia. 


Totuşi i-a dat ginerelui său Lupul învoire să se ducă la Petriceicu; 
acesta, până la plecarea lui Petriceicu din Moldova, a fost în preajmă-i 
împreună cu alți moldoveni, întorcându-se Șerban-Vodă la scaunul său în 
Bucureşti, îi cheamă la sine pe toţi fugarii moldoveni, le făgăduiește fără 
greutate ocrotire și ajutor la Poartă pentru înlăturarea lui Duca, datorită 
învechitei uri dintre ei, numai cu această învoială, ca toţi într-un gând să-si 
ceară domn de la Poartă prin scrisoare de plecată închinare. Neştiutor fiind 
Cantemir mai dinainte de această învoială, când vin cu toţii la Serban, 
acesta îi spune lui Cantemir ‘frate’, iar celorlalți pe nume. Se miră Cantemir 
de cinstirea cea nepotrivită, într-atât, încât li se părea şi lui, si celorlalți 
neştiutori de gândul lui Șerban un lucru a derâdere si parcă în batjocură. 
Dar Șerban: „Să nu-mi iei”, spuse, „frate, în nume de rău vorba: căci, cu 
ajutorul lui Dumnezeu, acest lucru trebuie negreșit să se întâmple și eu unul 
te recunosc domn al Moldovei și frate al meu; drept chezășie de întărire la 
aceasta vreau să o logodesc pe fiica mea de-a doua cu unul din cei doi fii ai 
tăi”. 


lar Petriceicu, întorcându-se din Bugeac, deşi cu mare pagubă pentru 
ai săi, îl repede de la Suceava pe Bainski, nepotul său, văr după tată cu 
Lupul Bogdan, cu o ceată aleasă de oșteni, ca să-l apuce pe Duca la 
Domnești. La 25 decembrie, chiar în ziua Naşterii Domnului, acesta îl 
împresoară pe neașteptate în vreme ce ospăta la prânz laolaltă cu sfetnicii 


săi. Lui Duca îi lipseau oștenii; toţi îl părăsiseră, foarte puţini boieri care îi 
arătau un fel de credință oarbă — fie pentru că se temeau de ceilalți boieri 
din pricina sfaturilor lor nedrepte, fie pentru că îi erau legaţi prin oarece 
înrudire dinspre partea soţiei — mai stăruiau în preajmă-i. Astfel Duca, 
apucat pe neaşteptate de miiașul Bainski, este prins împreună cu însoțitorii 
săi (afară de Buhus hatmanul, fratele soţiei sale, care, punând mâna pe un 
cal, a scăpat cu fuga) si este dus la Varşovia la regele Sobiescki. Auzind de 
soarta lui Duca, boierii din Tara Românească simt că iarna, desi în toi, s-a 
preschimbat în primăvară, iar asprimea crivăţului cel crâncen, în tihnă. 
Doamna Ducăi-Vodă, cum se afla cu fiii ei la Brăila — cetate turcească 
așezată la Dunăre —, auzind de soarta soţului, îl incunostiinteazå pe sultan 
despre nenorocirea și ursita domnului și, făgăduind o mare sumă de bani, îl 
cere (domn) pe fiul ei mai mare (pe atunci în vârstă de abia doisprezece 
ani). Ar fi făcut turcii aceasta (fiindcă Duca era ţinut la ei drept un om 
credincios), dacă nu ar fi aflat că fiul era prea tânăr și n-ar fi ştiut că 
tulburările acelei vremi cereau un bărbat în putere și priceput la treburile 
(domniei). 


Către, această vreme Dimitrie Cantacuzino își petrecea la 
Constantinopole cel de-al nouălea an acum de la scoaterea din prima lui 
domnie. Acesta, după ce a auzit că Duca a fost prins de leși și că scaunul 
Moldovei este gol, făgăduieşte sultanului prin mijlocirea caimacamului și a 
tefterdarului, o sumă de bani îndoită faţă de cea obişnuită, de i-ar da lui 
domnia Moldovei. Șerban, părând mai delăsător în această treabă decât se 
cuvenea este înștiințat de către capuchehaiele sale că Dimitrie primise acum 
domnia mai înainte ca jalbele boierilor moldoveni să fi ajuns la Poartă. 
După cum nicăieri nu lipsesc defăimătorii si pizmașşii, tot aşa și cu această 
treabă: boierii care erau pe cale să și-l ceară domn pe Cantemir, măcar că se 
legaseră prin jurământ ca zvonul asupra acestei alegeri să nu ajungă la 
urechile lui Dimitrie și nici ei să nu destăinuie cuiva aceasta -- căci prea 
bine ştiau cu cât de cumplită ură îl prigonise pe Cantemir în timpul primei 
lui domnii, cu osebire din pricina unei anume deşarte închipuiri a lui dar, 
dacă ar fi aflat acum (despre Cantemir) si că a fost ales domn și că a fost 
chemat de către Șerban-Vodă, domnul Ţării Românești, “frate” și “socru”, fie 
că lui (Cantemir) nu-i mai era dat să se întoarcă vreodată în Moldova, fie că 
trebuia să trăiască acolo cu foarte mare primejduire pentru viaţa sa — astfel 


(desi) fiind legaţi ei prin jurământ, totuşi vreunul dintre ei, asemenea lui 
Iuda, îl încunoștiințează pe Dimitrie despre toate si fiecare în parte. 


Când domnul ajunge la Galaţi, Cantemir îi iese în întâmpinare cel 
dintâi dintre toți și i se închină domnului. Dimitrie, fie pentru că 
neorânduiala treburilor din Moldova nu i-o îngăduia atunci fie pentru că se 
mai îndoia încă de spusele neadevărate ale pârâtorilor, ori chiar pentru că își 
dădea seama că nu poate duce la îndeplinire lucrul la care năzuia, îl 
primeşte pe Cantemir cu faţă veselă si cu cinstire. Deplânge starea lui de 
sub domnia Ducăi si ocărăşte cu multe vorbe (grele) samavolnicia Ducăi 
(căci era bun de gură Dimitrie). De altfel îl îndeamnă ca de acum înainte să 
aibă nădejde de mai bine şi pe dată îl cinstește iarăşi cu slujba de seidar si îi 
făgăduieşte de asemenea, după sosirea sa la scaun, cinstea de hatman. 
Cantemir, deși nu fără necontenită frică și fereală, se preface totuși că nu are 
nici o astfel de temei e si, luând oștile (pe carele putuse strânge în scurt 
timp), potrivit poruncii domnului, îi alungă într-o clipită pe prădalnicii leşi 
şi cazaci care erau risipiţi în pradă prin tot ţinutul, ba chiar pe multi îi și 
prinde și îi trimite domnului; după ce ţara a fost curățată de tâlhari si 
domnia şi-a recăpătat liniștea prin strădaniile lui Cantemir, Dimitrie ajunge 
la scaunul domnesc. Când Cantemir se reîntoarce la domn și aşteaptă 
cinstitoare răsplată precum și acele multe făgăduieli ale lui, (Dimitrie) îi 
spune: „De nu te-ai fi purtat într-atât de bărbăteşte în această încleștare, 
negreșit te-aș fi scurtat de cap; de-acum înainte păzeşte-te ca nu cumva, 
luându-te după deșartele fumuri pe care ţi le-ai făurit, să ai parte de ceea de 
care ai scăpat acum”; iar sarcina de hatman i-a dat-o unui oarecare ins mişel 
de tot si leneș, pe nume Zosim. Cantemir ascultă neclintit asprele 
ameninţări ale îngâmfatului domn şi totodată îi si răspunde „că el de acrim 
înainte se va îngriji din toate puterile ca să-l poate sluji mai bine”. 


Nu trecuseră încă trei luni din domnia sa si regele Poloniei își trimite o 
parte a oștirii în Moldova ca s-o prade (sub cuvânt că, dacă în Moldova nu 
ar fi locuitori, turcul nu și-ar putea hrăni oştenii din Camenița — sfat căruia 
îi era cu totul potrivnic hatmanul lablonovski, ca si ceilalți nobili de frunte). 
Auzind Domnul aceasta, îl orânduiește împotriva lor pe noul hatman cu ai 
săi şi cu câţiva tătari şi turci, iar pe Cantemir îl pune sub ascultarea aceluia, 
doar spre a-l face de ocară. Purcezând ei nu departe de târgul Cotnari, dau 
peste leşi. Hatmanul oștirii, care de când se născuse nu fusese niciodată la 


oaste şi nici habar nu avea ce este o luptă, neștiind sărăcuţul pe unde s-o 
scoată la capăt, îl întreabă pe Cantemir ce avea de făcut ca să scape de 
dușmanul care se ivise la vedere (căci leşii încă nu ieșiseră la luptă). 
Cantemir îi răspunse că „el nu i-a fost (orânduit) de către domn ca sfetnic, 
ci numai drept căpitan sub ascultarea lui, de aceea el trebuie, după poruncă 
şi după obiceiul ostăşesc, să dea ascultare celor ce i s-ar porunci de către 
marele-hatman. Altfel, de-ar fi vrut să iasă teafăr, fie că trebuia să rămână 
acasă, fie, mai înainte ca dușmanul să dea năvală, să o ia la sănătoasa 
strecurându-se pe ascuns din mijlocul oștirii”. Nenorocitul hatman 
încuviinţează fără greutate si, părăsindu-și oștile și calabalâcul, o ia la fugă 
şi, într-un suflet, ajunge în aceeași zi la Iași, la domn (căci Cotnarii sunt la 
12 ceasuri depărtare de laşi). 


I s-a dat de ştire domnului că Zosim, hatmanul oastei, fugar cu doar 
vreo doi sau trei, lăsându-și oștirea, a şi ajuns acasă. Chemat fiind de domn 
şi întrebat despre oştile încredințate lui, el dă răspuns că mari oști de-ale 
leşilor au căzut asupra lor şi, începând o luptă crâncenă” (ceea ce era 
neadevărat), „leşii au ieşit biruitori si că ai săi, împreună cu Cantemir, cu 
turcii şi tătarii l-au părăsit şi că a scăpat din mâinile dușmăniilor numai 
mulțumită calului”. Domnul, neştiutor al faptelor, se aprinde de mânie, 
strigă că datorită lui Cantemir se săvârşiseră viclenia si trădarea oștilor sale, 
îl amenință cu moartea şi cu tot ce-i mai rău decât moartea, numai să-l 
prindă viu. Dar Cantemir, după fuga hatmanului, strângându-i pe ai săi (căci 
turcii și tătarii îl urmaseră pe hatman) și întinzând curse în anume locuri de 
pândă, se năpusteşte asupra leşilor cu foarte puţini oameni, apoi, 
prefăcându-se a fugi, îi ademeneşte pe trufașii leşi la urmărire; când ajunge 
la locurile de pândă, dând semn de întoarcere, îi prind pe urmăritori la 
mijloc, îi loveşte cu mare măcel, prinde vii mai bine de 120 dintre ei, pe 
ceilalți îi pune pe fugă si îi împrăştie. Iar leşii erau 500 la număr, cei de pe 
lângă Cantemir nu mai multi de 200. 


Dobândind o astfel de biruință, Cantemir se întoarce la Iași, la vodă, 
târând după sine o mare gloată de prinși. Nu pot cu toţii să se minuneze 
îndeajuns de această ispravă, dar domnul, din pricina mâniei încercate şi a 
vechii uri împotriva aceluia, nu-l rabdă nici măcar să-și tragă sufletul. De 
altminteri, o dată aduse în faţa lui vodă atâtea arme de: ale dușmanului și 
atâţia prinşi, el nu este primit de către domn așa cum se cuvenea cu laude 


şi-cu mulțumiri, ci este întrebat cu oțărâre de ce l-a părăsit pe hatman. 
Cantemir răspunde „că l-a văzut el, doară, pe hatman înainte ca lupta să fi 
început, dar că în chiar toiul luptei nu s-a făcut văzut pe nicăieri și că nici n- 
a dat oștenilor poruncă aşa cum se cuvine unui hatman, ori să lupte, ori să 
se tragă înapoi; cât despre sine, când a văzut oștile părăsite de hatman și 
răzlețite fără rânduială, le-a strâns, a dat piept cu duşmanul care venea 
asupră-le și, sub piaza cea bună a Domnului, i-a biruit și a adus la Măria sa 
pe cei uciși si atâţia prinși şi steaguri”. Îi cădea mai bine lui vodă să fi 
pierdut toţi ostenii și împreună cu ei să fi pierit si Cantemâr decât ca -acesta 
să fi dobândit de pe urma unei astfel de minunate izbânzi o și mai mare 
faimă la ai săi, la turci şi la tătari — lucru care îl împiedica foarte să-și poată 
duce la îndeplinire gândul cel hain întru pierzarea lui Cantemir. 


În acelaşi an, în fapt, de primăvară, Suleiman-Pașa, :zis-şi Aineg, este 
orânduit de către sultan seraschier împotriva leşilor; acesta, strângând oști 
turceşti și tătăreşti, trece Dunărea unindu-i (malurile) cu un pod lângă 
Isaccea. După ce a ajuns la râul Prut la locul numit Tutora, domnul, după 
obiceiul îndătinat, îi iese înainte cu daruri bogate. Seraschierul îl primeşte 
mai întâi cu cinste si îi spune că, dacă are ceva de cerut de la dânsul, el nu 
se va da înapoi să i-o îndeplinească. (Seraschierul, fiindu-i dată o mare 
sumă de bani si făgăduită una şi mai mare, fusese ademenit de Șerban, 
domnul "Țării Românești, să găsească sau să născocească asupra lui Dimitrie 
vreo vină pentru mazilire. Dimitrie, cum îl vedea pe seraschier foarte voitor 
de bine si tăgăduitor de sprijin pentru sine, socotind că prinsese un bun 
prilej, se plânge amarnic de Cantemir; „Anume că acela este potrivnic 
poruncilor sale şi că tulbură și trădează întreaga domnie; iar că el, de teama 
unor boieri prea ticăloși care ţineau partea aceluia, nu putea să-l dea 
pierzării pe un asemenea om şi că de aceea cere rugător învoirea 
seraschierului și porunca lui ca, prinzându-l, să-i ia capul lui Cantemir; 
acela o dată ucis, el se pune chezaş că pe urmă nici leşii nu vor mai năvăli 
iarăși în Moldova, nici treburile musulmane nu le vor mai fi dezvăluite 
leșilor și celorlalți dușmani”. 


Suleiman-Pasa, pe lângă că-și dăduse cuvânt cu Șerban pentru 
mazilirea lui Dimitrie, nutrea o veche și adâncă prietenie pentru Cantemir, 
dar, ca să-și bată joc de gândul cel deșert al domnului: „Nu-l poţi tu ucide”, 
îi zise, „atât de uşor pe acel răzvrătit; ci acum, la această purcedere a mea, 


orânduieşte-l călăuză pentru îndrumarea taberei mele către Polonia” (știm 
că el si de alte dăţi fusese călăuza oștilor sultanului) „și încredințează-i și 
celelalte pe care, din porunca sultanului, trebuie să le cerem de la tine pe 
cale, precum dregerea podurilor, întocmirea (drumurilor), îndestularea cu 
zaherea şi cu celelalte lucruri de trebuinţă; iar eu voi face să se găsească 
vreo vină împotrivă-i si astfel, cu ‘fetva? de la muftiul nostru, îl voi scurta 
de un cap ca pe un nespus si neascultător la poruncă”. Acestea i le strecoară 
domnului chiar paşa însuși, dar prin chehaia lui poruncește să i se spună 
„Că, dacă nu va primi mai întâi de la domn o bună sumă de bani pentru 
această slujbă, el nu va aduce la îndeplinire făgăduielile; o dată însă banii 
primiţi, a treia zi îi va găsi aceluia vină și fărădelege și, luându-i capul, i-l 
va trimite domnului”. Dimitrie Cantacuzino, ca unul prea doritor, prea se 
încrede și cu ușurință îi dă paşei 15 000 de taleri pentru moartea lui 
Cantemir. O dată puse la cale acestea cu pașa și luându-și încuviinţare, 
domnul se abate la Iaşi şi, chemându-l îndată pe Cantemir, îl orânduiește 
călăuză a oștirii turcilor pe lângă seraschier, având a-i trimite pe urmă cele 
ce-i erau de trebuință pentru acel drum. 


Cantemir, măcar că printr-o scrisoare a lui $erban-Vodă avea știre 
despre gândul seraschierului, cum însă ştia că Suleiman putea fi lesne făcut 
să-și schimbe hotărârea și că era om nestatornic, nu fără mare primejdie 
pentru viaţa sa se duce totuşi la el după porunca domnului. Când ajunge la 
seraschier și, după ce i-a dat scrisoarea din partea domnului, îi spune că a 
fost trimis în slujba Luminăţiei sale și că, de va fi vreo poruncă din partea 
sa, el se va strădui după puterile sale să o îndeplinească, seraschierul, 
surâzând, după ce i-a îndepărtat pe ceilalţi, îi spune: „Chiar mai înainte de a 
te fi văzut, am deja din partea-ţi foarte bună slujbă. Căci domnul tău mi-a 
dat 15 000 de taleri ca, omorându-te, să-i trimit capul tău. De asta însă deloc 
să nu te temi, căci nu am fost orânduiţi de sultan în seraschierat ca să 
urmăm gândurile deșarte ale unor năuci, ca ci să-i aducem slujbă 
credincioasă şi să-i răsplătim pe cei răi cu răul, iar pe cei buni cu binele. lar 
tu, peste puţine zile (anume dacă Dumnezeu ne va învrednici cu o 
întoarcere fericită), să te ştii domn al Moldovei; si nu cred că 
încunoștințarea mea nu va cântări greu în faţa sultanului”. Astfel că mai 
apoi Cantemir a fost liniștit în acel război (care n-a fost atât de lung, căci 
leşii nu s-au arătat pe nicăieri, iar acela, orânduind la Camenița oșteni si 
merinde, s-a întors la Isaccea). 


Dimitrie- Vodă, după ce a dat banii, aşteaptă în fiecare zi să audă de 
moartea şi pierderea lui Cantemir în tabăra seraschierului, dar în zadar; căci, 
după ce seraschierul s-a întors la Ţuţora, domnul îi iese iarăși în cale 
rugător, cu alte daruri, şi până să pomenească domnul de Cantemir, 
seraschierul) luându-i-o înainte: „Pe necredinciosul acesta de Cantemir, îţi 
zic, am vrut, potrivit făgăduielii, să-l omor în multe locuri, dar n-am putut 
niciodată primi “hoget”-ul lui (osânda de moarte) de la cadiul pe care îl 
avem în tabără; socot că necredinciosul a mirosit vreun zvon despre treaba; 
aceasta şi l-a ademenit pe judecătorul nostru cu mulţi bani si la făcut 
prielnic sieşi; deci aș voi să iei sfat ca să dăruieşti acestui cadiu vreun 
plocon bunișor şi gras, ca, mai apoi, să nu se mai arate potrivnic ţie si 
binevoitor dușmanului tău. lar eu, potrivit făgăduielii, m-oi face luntre și 
punte ca, mai înainte de a ajunge el la Dunăre, să-l lipsesc de cap și să-ţi fac 
tie pe plac”. 


La aceste vorbe în batjocură ale pașei, domnul se linişteşte și, prin 
mijlocitori credincioși lui, îl îmbogățește pe cadiu cu mari daruri; acela, 
cum nici habar nu avea despre treaba asta, rămâne uluit de niște plocoane 
atât de mari si întreabă ce-și doreşte domnul de la el. Ei îi destăinuie treaba 
aşa cum stătea ea. Firoscos fiind cadiul si cum ştia prea bine firea si 
năravurile seraschierului, făgăduiește lesne că de acum înainte — anume 
când o va cere seraschierul pe el nu va mai tăgădui “ho-get'-ul. Astfel tras 
pe sfoară, domnul şi-a irosit și truda, si treaba; căci seraschierul, după ce a 
ajuns la Dunăre, îi poruncește lui Cantemir ca, trimițând un om al său de 
credință, să-i ia pe copiii lui si pe ceilalți boieri intelesi cu el şi să se tragă în 
Tara Românească la Şerban, îndată ce va fi auzit despre trecerea lor în Tara 
Românească, să meargă și el la Șerban și de acolo toţi boierii cei fugari, 
strânși laolaltă, să vină la el la Isaccea, iar el îl va încunoștinţa pe sultan să 
fie mazilit Dimitrie, ca nevrednic de domnie, iar domn să fie orânduit 
Cantemir. Ceea ce s-a şi făcut. Căci, după retragerea lui Cantemir în Tara 
Românească, multi boieri de rangul întâi l-au urmat si s-au tras pe lângă 
Șerban. lar şiretul şi cu adevărat “Ainegi” (ceea ce înseamnă „înşelător”) 
trimite printr-un om de credinţă o scrisoare către Dimitrie în care îi vestește: 
„Că, prin fugă, Cantemir îi scăpase din mâini si auzise că se trăsese în Tara 
Românească la Șerban; că el totuşi nicicând nu se va lăsa de a împlini cele o 
dată făgăduite și că va face aşa fel încât nu numai acei fugari să fie trimiși 
înapoi la el ferecaţi în legături si lanţuri, dar chiar și Șerban, ocrotitorul si 


sprijinitorul lor, să fie scos din domnie, numai să se îngrijească acela cât 
mai degrabă să trimită la dânsul câţiva boieri si la Poartă un “arzmahzar? 
(care este o jalbă a toată obştea) din gura tuturor locuitorilor Moldovei. Iar 
că el îşi va dovedi nu numai prietenia față de dânsul, ci, mai mult, că el, 
seraschier cu deplină împuternicire trimis la Maiestatea sa Sultanul, nici nu 
poate răbda să fie batjocorit şi să fie ţinut de nimica de necredinciosul 
Cantemir şi de părtaşul lui, Șerban”. 


Acestea chiar i le da de ştire Suleiman printr-un sol al său, însă de fapt 
punea lucrurile la cale cu totul altfel si împotriva aceluia, cum se va vedea 
mai jos. La aceste atåtåri ale seraschierului, Dimitrie se porneşte si 
plăsmuieşte un “arzmahzar” mincinos — si iscălit cu peceţi mincinoase — 
împotriva lui Cantemir și a celorlalți boieri pribegi, învinuindu-i drept 
nesupuși la poruncă, drept delăsători ai slujbelor sultanului, drept trădători 
şi tulburători ai domniei. Cu acest “arzmahzar” trimite la seraschier mai 
mult de 15 boieri pe care şi-i socotea prielnici. După ce l-a citit, 
seraschierul, ca şi aprins de mânie și turbare, trimite printr-un agă de-al său 
poruncă la Șerban în Tara Românească, cu acest cuvânt; „A ajuns veste la 
Poarta sultanului că sunt ocrotiţi la tine și că pe zi ce trece se adună alți și 
alți inşi, ticăloşi foarte, care hulesc porunca sultanului și nu numai că nu 
dau ascultare tuturor celor împărătești, ci îi mai împiedică și pe alţii să le 
îndeplinească: de unde, dacă ţi-s de trebuinţă viața si domnia, să-i trimiti la 
noi cât mai degrabă pe amintiţii ‘haini’ ( fugari); o dată cercetată pricina lor 
în faţa noastră din porunca sultanului, să-și primească pedeapsa cuvenită; 
altfel de vei face, să ştii că sfârşitul îţi este de tot nefericit si foarte 
apropiat”. 


Ajungând această poruncă la Șerban, mulți dintre boieri stăteau 
îndelung în cumpănă ce trebuia făcut si, cu toate că, prin scrisori de taină, 
seraschierul îi încunoșştințase despre gândul său, şi mai cu seamă prin 
scrisoarea pe care o dăduse către Cantemir însuși, nu mai puţin totuși, 
cunoscând vicleșugurile cât şi tertipurile și meșteșugurile de nepătruns ale 
aceluia, nu puţin se temeau de un asemenea făgăduitor de facere de bine si 
nu socoteau că este lesne să i se dea crezare; în cele din urmă, venindu-le 
gândul cel bun şi încredințându-se lui Dumnezeu şi norocului, merg toţi 
împreună la seraschier la Isaccea, însoțiți de câţiva oameni ai lui Şerban- 
Vodă. Când ajung la seraschier, înainte de toate acela îi cheamă la sine în 


toiul nopţii pe Cantemir și pe Gavriliţă și îi învaţă „ca, a doua zi făcându-se 
judecata obştească, să fie ascultate de către cadiu cele de care sunt ei 
învinovăţiți prin “arzmahzar”-ul obştesc; că apoi el îi va întreba pe boierii 
din partea lui Dimitrie dacă sunt adevărate toate-acestea — cele spuse 
împotriva fugarilor — și dacă acel “arzmahzar” a fost scris cu înţelegerea și 
cu ştirea tuturora și pecetluit cu însăși pecetea fiecăruia. Că, această 
minciună o dată dezvăluită si dovedită în față tuturora, el poate cu uşurinţă 
(chiar fără ştirea sultanului) să-l numească domn pe Cantemir si nu duce el 
grija că sultanul nu îi va primi “talhâs”-ul (darea de seamă a vizirilor) și nu 
i-l va întări”. 


Fiind ei astfel învăţaţi, a doua zi porunceşte să fie chemaţi la “divan” 
(judecata obştească) atât fugarii, cât si pârâșii; pârâşii înmânează primii 
“arzmahzar”-ul care este citit de cadiu cu glas tare, ca să-l poată auzi cu 
toţii. Seraschierul, la prima vedere uitându-se chiondorâș la boierii fugari, le 
spune: „Pentru ce aţi făcut așa, de v-aţi arătat nesupuși și îndărătnici față de 
porunca sultanului și față de domnul vostru? Dacă sunt adevărate cele de 
care sunteţi învinuiți, pe capul stăpânului meu sultanul, veţi muri cu toţii 
până la unul; dacă însă aveţi de zis) vreun cuvânt întru dezvinovăţirea si 
îndreptarea voastră, spuneţi-l!”. Fugarii răspund prin Cantemir (căci știa 
foarte bine turcește) „că ei niciodată nu au hulit poruncile sultanului, nici nu 
s-au arătat potrivnici vreunui alt domn, decât acestui tiran, şi că ei au știință 
de la sultan de un domn care să împlinească poruncile sultanului, iar nu de 
un tiran care îi urmăreşte din pizmă pe oamenii nevinovați, îi despoaie de 
bunurile lor și, pentru slujbele lor credincioase, îi amenință cu moartea și cu 
tot răul ce se poate închipui, după cum martor este tot poporul moldovenesc 
cât de multe slujbe credincioase si vrednice de răsplată a vădit el însuși nu 
cu multă vreme înainte, luptând de unul singur împotriva dușmanilor 
împăratului. lar cele ce sunt scrise în “arzmahzar” sunt și mincinoase, si 
trimise pe-alături de numele si încuviințarea boierilor ale căror peceti, 
măsluite, au fost întipărite pe el. Iar dacă Luminăţia sa ar vrea să pătrundă 
adevărul faptelor, va fi de ajuns ca pârâşii singuri să înfăţişeze pecetea 
însăși a fiecărui boier; aceasta de va fi adevărată, noi (chiar dacă drepţi) ne 
vom afla sub vină, iar de nu ei înșiși se vor da singuri pe faţă drept parași 
mincinoși — și facă-se dreptatea dumnezeiască”. 


Seraschierul, auzind acestea de la Cantemir, porunceşte ca pârâșii să 
arate peceţile, care a cui era: dar toate peceţile (afară de trei sau patru, care 
erau ale unor greci de-ai lui de casă) erau plăsmuite şi aceia n-au mai putut 
să acopere minciuna “arzmahzar”-ului, ci „De-ar fi peceţile plăsmuite sau 
adevărate”, (ziseră), „noi asta nu știm, dar sigur este că noi am primit 
“arzmahzar”-ul din mâinile domnului și ce ne-a poruncit să spunem în faţa 
ta, asta spunem”. Seraschierul îi strânge din scurt „să mărturisească 
adevărul mai limpede, altminteri el va trimite în Moldova şi-i va aduce pe 
toți boierii ale căror nume sunt iscălite și despre care se spune că ale lor 
sunt peceţile și, va găsi că pecetea fie și a numai doi sau trei din ei este 
plăsmuită, le va tăia limba tuturor acelora si va porunci ca, rupti în bătaie cu 
vergile, să fie purtați pe măgari pe străzile orașului cu faţa de-a-ndăiătelea. 
Aceste întocmiri ale seraschierului și poruncile lui amenințătoare i-au silit 
pe parasi să mărturisească „precum că toate cele scrise în “arzmahzar” sunt 
plăsmuite, peceţile străine, nu ale cărora sunt numele, iar că ei toți sunt fără 
ştiinţă de acest “arzmahzar”; pe deasupra, că ei ştiu că vodă a vrut să-l ucidă 
pe nedrept pe Cantemir și că a încercat să ducă la capăt aceasta de multe ori 
şi cu mii de vicleşuguri și că de aceea el, ca să scape de primejdia vieţii, a 
fugit din ţară”. La acestea ia vorba seraschierul: „Și mie mi-a dat de curând 
15 000 de taleri, prețul capului lui Cantemir, si, de nu mă înșel, nici 
dumnealui cadiul n-a rămas fără de daruri de la el”. La fel mărturiseşte și 
cadiul: „că, anume pe sub mână, Dimitrie i-a cerut prin oamenii săi “hoget” 
pentru moartea lui Cantemir, dar că el, cum îi şade unui judecător drept, a 
spus că nu va face aceasta decât dacă se va fi aflat vreo pricină sigură si 
vădită pentru moartea aceluia”. Așadar seraschierul îi trimite pe pârâtori la 
popreală, iar pe Cantemir împreună cu ceilalți tovarăși ai săi îi ţine lângă 
sine; ridicându-se în cele din urmă Divanul, poruncește ca toţi să intre în 
iatacul dinăuntru. Mai vârstnic şi mai mare în rang era Gavriliţă, mare- 
vornic (“guvernator”) al Ţării de Jos; intrând acesta, seraschierul nu scoate 
nici o vorbă. Când însă intră Cantemir, „Bine ai venit”, zise, „Doamne” 
(‘hoj gieldun beg”), și numai lui i-a poruncit să șadă, ceilalți stând în 
picioare; şi aducându-se îndată caftanul de domnie (‘togii’), l-a orânduit 
domn pe Cantemir, în anul ... luna ..., apoi, dându-se de știre la Poartă, i-au 
fost trimise lui Cantemir întărirea domniei si însemnele domniei, tuiul, 
sangeacul și cuca. 


A doua zi după încoronarea lui Cantemir, seraschierul trimite în slujba 
lui Cantemir corturile sale, cai turceşti, câteva podoabe, slujitorii săi de- 
aproape si tot alaiul Curţii, până când acela și-i va fi pregătit pe ai săi, şi i-i 
dă sub pază pe boierii întemnițați. Aceştia, prăvăliţi la picioarele lui vodă îi 
cer rugători iertare, spunând că ei nu de la sine, nici cu suflet hain, ci siliți si 
trimiși de domnul și stăpânul lor, si anume legaţi sub pedeapsa morţii de i- 
ar fi nesocotit poruncile, au adus împotriva lui atâtea si așa de mari învinuiri 
nedrepte. Acestora vodă le răspunde: „Că el ştie cum că ei au venit siliți si 
din porunca acelui domn și poate si copleşiţi de feluritele și multele lui 
făgăduieli; totuși, nu mai puţin, dacă ar trebui ca la începutul domniei sale 
să se poarte cu îndurare mai întâi faţă de cei căzuţi în greşeală, o asemenea 
dezvinovăţire a lor ar asemui-o cu dezvinovăţirea lui Adam, cel întâi 
plăsmuitul, care dădea vina pe soţia lui ca părtaşă, iar ea se dezvinovăţea ca 
fiind ispitită de şarpe; aceştia nu au scăpat totuşi fără pedeapsa cu moartea 
de la Dumnezeu, fie el și mult îngăduitor”. 


După ce au fost puse la cale cu seraschierul treburile care ţin de stările 
domniei, domnului, tocmai gata să ceară învoirea de a merge la scaunul său, 
seraschierul îi spune) că, din porunca sultanului, domnul trebuie să-l trimită 
ostatec la Constantinopole pe fiul său, împreună cu șase fii ai boierilor de 
rangul întâi, altminteri Poarta nu se poate încrede în moldoveni, care cu 
puţin mai înainte își uniseră armele cu leșii și i se alăturaseră lui Petriceicu, 
cel trimis de regele Poloniei, si săvârşiseră nu puţine fapte nelegiuite 
împotriva Bugeacului şi a oștilor Maiestăţii sale Sultanului. Domnul, măcar 
că l-a ispitit pe seraschier în fel si chip, nu poate găsi nicicum vreun leac 
împotriva acestei porunci, ca să nu-l trimită la Constantinopole pe Antioh, 
fiul lui cel mare, pe atunci în vârstă de cincisprezece ani, împreună cu 
câţiva feciori de boieri. După trimiterea fiului său, domnul, primind învoire 
de la seraschier, purcede şi el către Iaşi. Când ajunge la Galaţi, se îngrijește 
mai întâi să-i aducă înapoi la locurile lor pe boierii și pe locuitorii țării 
fugiţi în Transilvania si în Polonia, cum și împrăștiați prin alte părți sub 
silnica domnie a lui Dimitrie, și mai ales pe cei care, plecaţi fie înainte, fie 
împreună cu Petriceicu, își duceau traiul în Polonia. Aceștia, aflând de 
ridicarea lui Cantemir la domnie, toţi, fără nici o zăbavă la mijloc, veniră 
într-un zbor la el; pe aceștia, primiţi cu dragă inimă, domnul îi rânduiește în 
slujbe și ranguri, pe fiecare potrivit cu starea lui. Dar treburile Moldovei 
fuseseră tulburate si zdruncinate din toate părțile, tara fusese aproape până 


în străfunduri prădată și prefăcută într-o pustie de atâtea năboiri ale tătarilor, 
leșilor si cazacilor. 


La lași, în afară de mănăstiri şi de Curtea domnească, a găsit toate 
casele arse și pe târgoveţi risipiţi şi răzleţiți prin ţinuturile învecinate; 
aceştia, în răstimp de trei luni, s-au întors cu toţii la locurile lor si ţara, ca 
din mormânt rechemată la viață, a căpătat un chip mai vesel. Apoi ridică 
ostași de amândouă tagmele, le împarte și le întocmeşte după rânduieli 
cunoscute lui (ca unui oștean bătrân), îi pune pe fugă si îi prinde pe 
prădalnici, ba şi pe alţi tâlhari îi pedepseşte cu moartea; astfel, în puţine 
zile, aduce domnia la o stare mai liniştită. Dar între boierii care se trăseseră 
în Polonia cel mai de seamă era Miron Costin, mare-logofăt sub Duca. 
Acesta, deşi coborâtor din părinţi si strămoși sârbi, care veniseră nu cu 
multă vreme înainte în Moldova, totuși în scurt răstimp ajunsese în 
Moldova la o atât de mare cinste în preajma domnilor, la asemenea 
împletire a familiei cu altele si la atâta stăpânire peste sate și peste toate 
cele, ca aproape nimeni altul dintre moldoveni. Sus-zisul Miron (nu era nici 
fără ştiinţă de carte: avea adâncă ştiinţă în limba latină, în cea leşească si în 
cea rutenească; a fost cel dintâi care, dintre boierii moldoveni, și-a trimis 
feciorii să înveţe la școli în ţări străine. Și a dus mai departe letopiseţul 
Moldovei după Ureche Vornicul până la vremurile noastre, adică până la 
moartea șa, și anume îndeajuns de cinstit şi prea puţin ispitit de lingușeli. 
Acesta, zic, pe când Cantemir- Vodă era pândit de Duca-Vodă si urmărit cu 
ură de moarte, atunci când, în războiul de la Viena, Cantemir, cum am 
pomenit, a fost despuiat și prădat de către tătari de aproape toate oile si 
vitele sale, pe când cerea de la Duca învoire să se întoarcă îndărăt si să se 
ducă la hanul tătarilor, s-a întâmplat ca acest Miron să fie față cu domnul și, 
după ce Duca îi dăduse deja lui Cantemir învoire si îl îngăduise la sărutarea 
mâinii, acela, în auzul tuturora: „înălțate Doamne”, zise, „această pustiire 
din partea tătarilor asupra noastră a fost parcă peste lumea întreagă si toţi 
am pătimit mari pagube; dar nu toţi am fost atât de încercaţi de dragostea și 
dorul de averea noastră, încât, lăsându-ne domnul — si mai cu seamă într-un 
război atât de greu si de primejdios — şi ascultarea față de el, să fi cerut 
îngăduinţa de a ne întoarce la ale noastre; căci aşa, aproape nimeni nu te-ar 
mai fi însoţit, fiindcă nu-i nimeni care să nu aibă dreaptă pricină pentru a 
cere învoire de la tine. 


Ci văd deja câţiva (între care nicicând nu l-aş fi aşteptat pe dumnealui 
Cantemir) părăsindu-te pe tine, domn preaîngăduitor, la vreme tulbure si 
primejdioasă, socotind poate că tu si toți care te urmează nu se vor întoarce 
niciodată în ţară şi că, pierind noi, ei singuri vor rămâne în moşiile lor și ale 
noastre. Dar Dumnezeu, preaînaltul orânduitor al lucrurilor, ne va da poate 
şi nouă, o dată scåpati de strădaniile şi de primejdiile noastre si întorşi acasă 
teferi, să gustăm și să ne bucurăm laolaltă cu tine de liniștea și dulceaţa 
domniei, iar ca aceşti trădători să se rușineze de fapta lor şi să fie lipsiţi de 
bucuria domnului lor, aşa cum stă scris în Sfânta Evanghelie”. Miron, 
amintindu-și de aceste vorbe ale sale vărsate cu rea voinţă si cu necinste, 
auzind de domnia lui Cantemir, a întârziat multă vreme să se întoarcă în 
Moldova, adică până când să fi isprăvit toate ce le avea cărate cu sine si să 
fi ajuns la cea de pe urmă lipsă a toate cele — și îl amăgea (şi păstrarea a doi 
domni în Polonia, adică a lui Duca, prins, si a lui Petriceicu, slobod. 
Nădăjduia anume în slobozirea lui Duca fie prin răscumpărare, fie în vreun 
alt chip, şi că se va întoarce cu el în ţară, ca un slujitor credincios al 
domnului său, care nu-l părăsise nici măcar într-o atare nenorocire, și că, 
prin urinare, va dobândi mai mari cinstiri si mai sporite averi; iar pe de altă 
parte nădăjduia întărirea din partea leşilor a lui Petriceicu în domnia 
Moldovei şi că astfel, ivindu-i-se prilejul, se va înfățișa drept unul care a 
ținut partea partidei polonilor; dar, cum spune o vorbă din bătrâni, cine vrea 
să omoare doi iepuri dintr-o lovitură rămâne fără amândoi. 


Căci, murind Duca în prinsoare nu mult după aceea, luase domnia 
Dimitrie Cantacuzino, în vremea căruia Miron s-a temut foarte să vină în 
Moldova. După Dimitrie, cum am spus la locul său, fiind făcut domn 
Cantemir, vorbele lui rele îi stăpâneau răuvoitorului aducerea-aminte și mai 
nutrea o singură nădejde în aşezarea domniei lui Petriceicu, cu sprijinul 
leșilor; dar a fost, lipsit şi de aceasta din pricina morţii timpurii a lui 
Petriceicu. Murind Petriceicu, moldovenilor care luptau sub steagurile 
leșeşti mai întâi le-a fost micşorată simbria, apoi le-a încetat cu totul, de 
unde s-a făcut că si Miron, deşi mereu i-a preamărit pe leşi, adus fiind la cea 
de pe urmă sărăcie laolaltă cu toată familia, a prins gând să se întoarcă în 
ţară. Dar, cum se temea de Cantemir-Vodă (măcar că auzise că frate-său mai 
mic fusese cinstit pe lângă preamilostivul domn cu slujba de hatman), 
neștiind încotro s-o apuce, îi trimite în cele din urmă domnului o scrisoare 
cu rugăminţi şi îl roagă de iertarea tuturor spuselor şi faptelor sale. 


Domnului îi era lesne să dăruiască lucrul cel mai pe potriva şi a firii, şi a 
virtuţii sale; căci dacă trebuie căutate şi pot fi găsite unele virtuţi la un om 
înclinat spre virtute, atunci negreşit că erau toate de găsit la acest domn, si 
mai cu seamă prin acestea a fost pururea de lăudat, că față de greșiţii lui a 
fost atât de milostiv, încât mulţi au părut a se întrece cu măsura folosindu-se 
de mila şi de răbdarea lui, şi nimic altceva nu ștergea mai degrabă din 
răbojul ţinerii de minte decât dușmăniile și nedreptele și ucigătoarele 
prigoniri ale neprietenilor împotrivă-i. Dobândindu-și astfel siguranţa, 
Miron se întoarce în ţară, este primit cu cinste de către domn, acesta îl 
înavuţeşte din belșug cu tot lucrul și cu sculele gospodăreşti de care ducea 
lipsă, îi mărită două fete cu destul de bogată zestre, pe fiul lui mai mare, 
Nicolae, îl numește logofăt de taină, pe al doilea, serdar, pe al treilea, vătaf 
al aprozilor, precum și logodnic al fiicei sale Safta. Cu aceste faceri de bine 
faţă de atâtea si aşa de mari fapte rele îi răspunde milostivul domn 
multnerecunoscătorului Miron, ale cărui fapte împotriva lui vor fi prefirate 
mai jos, la rândul lor. 


În al doilea an al domniei sale, care este al Domnului .., sultanul 
turcilor rânduieşte împotriva leşilor pe seraschierul Suleiman si pe hanul 
tătarilor Selim Gherai. Iară leşii, sub comanda celor trei hatmani ai lor, 
trecând Nistrul la începutul primăverii, coboară până la Prut strângând ca la 
şaizeci de mii de oșteni și trag hotar de tabără lângă satul Boian. Suleiman 
seraschierul si hanul tătarilor le ies tot acolo în cale cu ordiile lor, Leşii, 
cum prea adesea au în obicei, văzând ordiile turcilor, încep să se gândească 
la merinde și la lipsa zaherelei și, drept urmare, la retragere. Iar seraschierul 
aştepta că or să vină la el, potrivit poruncii sultanului, Cantemir- Vodă al 
Moldovei şi Șerban-Vodă al Țării Românești. Șerban, căruia până si mirosul 
de turc îi era potrivnic, ajunsese, târându-și picioarele si abia făcând cale de 
un ceas pe zi, până la Iaşi, unde feciorul mai mic al lui Cantemir, Dimitrie, 
împreună cu boierii rămași acolo, îi iese înainte sub mănăstirea numită 
Cetăţuia, departe ca la o milă italienească de oraş. Acolo Șerban-Vodă, 
coborându-se de pe cal, dă oștilor semn să steie și, sărutându-l pe Dimitrie 
cu drăgăstoasă îmbrăţișare, între alte cuviincioase închinăciuni adaugă si 
aceasta, că, doar cu trei ceasuri înainte, a primit din tabăra turcilor, de la 
părintele lui si fratele său, o scrisoare cu veste bună prin care se arată că, 
mulțumită strălucitelor fapte de vitejie ale tatălui lui, domnul, leşii au fost 
înfrânți și puşi pe fugă, iar că ceilalți leși, care scăpaseră cu fuga, vor fi spre 
folosul si pregătirea ostăşească a tinerei beizadele, la care el bagă de seamă 
că încep a străluci nu mai puţin semnele unei firi alese, decât nădejdea 
faimei părintești. Mai adăuga şi că acesta va fi, negreșit, acel ginere al său 
despre care părintele lui, înainte de a primi domnia, cu trei ani în urmă, îi 
făgăduise că o va lua pe fiica sa de soție. După ce a zis acestea cu tot atâta 
cuviință cât şi haz, încalecă și îl ia de-a dreapta sa pe Dimitrie (cu toată 
împotrivirea lui). Astfel, trecând cu mare alai prin mijlocul orașului, îşi 
aşează tabăra către partea de răsărit a târgului pe o colină foarte înaltă, din 
jos de mănăstirea lui Aaron-Vodă; de acolo, după ce a primit iarăși 
închinăciunea beizadelei, a treia zi îşi întoarce din nou oștile spre Tara 
Românească, căci se temea să i se închine seraschierului (deși prieten) în 
tabăra turcească, fiindcă plănuia împotriva turcilor fapte mari și vrednice de 
un domn creştin, care se vor vedea la locul lor. 


Dar de la ocoliș înapoi la drum. In aceeaşi zi în care ajunseseră la 
vedere tabăra turcilor cu cea a leșilor, a sosit din urmă si Cantemir- Vodă cu 


oștile sale, nu multe, dar alese. Seraschierul și hanul, cum îl văd pe domn 
venind, cum trimit pe dată un agă, ca, după ce-i va fi rânduit taberei sale 
locul, să vină cât mai degrabă la ei; căci nu vor să ia o hotărâre fără sfatul 
lui. Când domnul se întâlnește cu seraschierul și cu hanul, ei îl întreabă ce 
era de făcut: să-i îngăduie dușmanului să înainteze mai departe, sau, în orice 
chip or putea, să-l împiedice şi să-l împresoare. Cantemir zise: „înainte de a 
se şti cele ce se întâmplă în tabăra leșilor si care este gândul lor, orice sfat 
ostăşesc (fără supărare) se face mai mult la noroc decât cu chibzuială; 
așadar ei trebuie mai întâi să afle câte ceva despre starea dușmanului și mai 
apoi să ia armele si hotărârile fie pentru apărare, fie pentru atac”. Prin acest 
sfat, prielnic mai mult creştinilor decât stăpânilor săi, domnul ţintea să-i 
poată înştiința pe creştini, în strâmtoarea timpului, despre treburile turceşti, 
ca nu cumva, stăruind prea cu îndărătnicie în părerea deșartă pe care și-o 
făcuseră, să cadă ei într-o primejdie şi mai mare, ci, retrăgându-se în pas 
domol, să scape de prăpădul ce-i păştea. Pe aceştia domnul, până să fi 
plecat din laşi si mai înainte ca leşii să fi coborât cu oștile în Podolia, îi 
sfătuise cucemic și creștineşte, prin niște oameni siguri de-ai săi, să nu 
calce hotarele Moldovei, ci fie să împresoare Camenița (în care pe atunci 
era o strajă foarte slabă), fie să-i aștepte în sus de Nistru pe turcii care 
veneau, ca nu cumva prin intrarea lor în Moldova să greșească îndoit, și 
anume întâi pentru că, potrivit scrisorilor de înştiinţare ale regelui, se făcea 
cunoscut că el a pornit război împotriva dușmanilor lui Hristos si ai crucii, 
pentru libertatea creștinilor, și mai cu seamă a celor învecinaţi și a grecilor, 
şi dacă va pătrunde în Moldova, nu le va aduce el nenorociţilor locuitori 
mai degrabă robia decât libertatea? Fiindcă, fie turcii învinși ori învingători, 
va veni din partea tătarilor asupra locuitorilor aceeaşi neîndoielnică pustiire 
si robie; iar al doilea că, trecând Nistrul si intrând în hotarele Moldovei, pot 
fi lesne lipsiţi de zaherea si de celelalte provizii: căci tătarii îi vor împiedica 
pe cei venind într-ajutor, vor da foc ierburilor și vor cădea asupra lor din 
toate părţile cu încrâncenare. 


Pe deasupra, cu cât se vor apropia mai mult leşii de Bugeac, cu atât pot 
zi de zi să se înmulțească oștile turcilor şi ordiile tătarilor si să fie sporite cu 
noi oșteni pe care îi așteptau din sangeacul Silistrei și de la altele din 
begleibegatul Eumeliei. Dar regele, cu nu știu ce suflet mâniat împotriva 
moldovenilor, le poruncise hatmanilor să pustiească Moldova cât or putea 
mai întins. „Căci din Moldova", zicea el, „se hrăneşte straja din Camenița, 


ceea ce dacă ar lipsi, Camenița ar fi fost de mult cucerită de către dânsul”, 
însă chibzuinţa cea dreaptă si neînfrântă a domnului, pentru care nu-și putea 
uni armele sale cu creștinii, era că dăduse ostateci la Constantinopole pe fiul 
său împreună cu cei ai câtorva boieri si de aceea nu se putea afla nici o cale 
să nu îndeplinească poruncile sultanului; iar că în încleştarea de față numai 
acest lucru putea fi făcut de el în sprijinul creștinilor, anume să-și ţină oștile 
departe cu mult de cele turceşti si tătăreşti și să nu le scoată la luptă decât 
de ochii lumii, ca nu cumva să fie învinuit de viclenie și trădare. Dar leșii, 
urmându-și hotărârile, le poruncesc cazacilor lor ca mai întâi să dea năvală 
asupra taberei moldovenilor şi să-i socotească pe moldoveni nu altminteri 
decât pe turci, să-i ucidă şi să-i nimicească. 


Astfel, câteva mii de cazaci amestecați cu leşi se aruncă în iureş 
sălbatec asupra moldovenilor. Vodă, la neașteptata năvală a lesilor, scosese 
din tabără abia 1500 de oșteni, si anume nu cu gândul să împiedice 
înaintarea lesilor, ci să le vădească prin semne si steaguri purtătoare de 
cruce că s-au abătut de la părțile turceşti (asupra cărora trebuiau să se 
năpustească) arătate lor mai înainte de către el însuşi. Dar leşii, cu suflet si 
braţ de vrăjmașş, dau năvală cu săbiile scoase asupra moldovenilor risipiţi pe 
câmp cu prea puţină grijă. Domnul, când vede că ai săi sunt atacați de leşi și 
că moldovenii sunt ocåråti în gura mare drept busurmani, poruncește alor 
săi să ia armele si să-i respingă cu dușmănie pe cei care veneau cu 
dușmănie asupră-le. Moldovenii, urmându-l pe Vodă, nu numai că le-au 
ținut lesne piept lesilor care veneau în neorânduială, ci și mai lesne i-au 
împrăștiat. Turcii și tătarii, când aud strigătele celor care se luptau și vuietul 
bombardelor şi al sâneţelor înspre tabăra moldovenilor, le vin moldovenilor 
în ajutor. 


Ajunşi la locul luptei, turcii și tătarii, văzând prima linie a leşilor gata 
respinsă și risipită de către moldoveni, se năpustesc din spate asupra taberei 
lesilor și o izbesc cu tărie. Fiind tabăra prinsă în cleşte cu foarte mare putere 
— au ce zăpăceală să fi fost la leşi! —, ca la 6 000 de leşi sunt doborâţi la 
pământ cât ai clipi din ochi, 5 000 şi mai bine de cazaci, lepădându-și 
armele, sunt prinși. Hatmanii se străduie să-și ducă trupele îndărăt în tabără, 
dar în zadar, căci, retragerea fiindu-le împiedicată de către turci, se văd siliți 
să părăsească tabăra şi să-şi caute scăparea în fugă. Astfel fiind leşii puşi pe 
fugă şi înfrânți, Cantemir are parte de mare laudă de la seraschier si acesta îi 


dă de ştire sultanului, povestindu-i pas cu pas jocul întregii lupte, că 
întreagă acea preafericită biruință poate fi pusă numai pe seama lui 
Cantemir, domnul Moldovei, și îngăduie ca vestea biruinţei să fie trimisă nu 
prin olăcarul său, ci prin cel al lui vodă. Olăcarul, când ajunge în a şasea zi 
la Constantinopole, este dus de marele-vizir de-a dreptul la sultan, ca să 
poată si prin viu grai să-i înfăţișeze mai pe larg cele ce se înfăptuiseră acolo. 
Sultanul, citind scrisoarea seraschierului și a lui Vodă, zise: „Cine este acest 
Cantemir, domn de acum al Moldovei? Oare nu tot acela care a fost călăuza 
oştirii melc în războiul și cucerirea Cameniţei?” (Kăzlar-agasi) lusuf-Aga 
(care la Camenița îndeplinea slujba de haznadar-bașa”) îi zise: „Acela este, 
Preaputernice împărate, care nu numai că a fost călăuza oștirii, dar a și 
luptat vitejeşte cu 700 de moldoveni de-ai săi împotriva a 7000 de leşi, ca la 
şapte ceasuri si ne-a scăpat de dușmanul care ne ataca si pe mine si pe 
cadânele tale, pe care seraschierul mi le încredinţase să le duc peste Dunăre. 
Căci este un astfel de behadir, un viteaz destoinic, încât abia de s-ar găsi la 
turci unul asemenea. Avem a ne întrista pentru un om ca acesta că este 
ghiaur şi nu musulman. 


Atunci sultanul răspunde: „Fie-i lui pâinea mea cu priință; despre 
credinţa și religia lui să judece Dumnezeu; eu însă poruncesc ca el să ţină 
acea domnie a Moldovei cât timp voi domni eu”. Și-l trimite pe olăcar, 
îmbrăcat cu caftan, la “Bogdanserai” la fiul domnului. Seraschierul chiar cu 
mâna lui îi scrie scrisoare de răspuns cu mari laude și însuşi îl încredințează 
pe domn oblăduirii aceluia. Asemenea laude aduse de sultan lui Cantemir le 
ia în nume de rău Șerban, domnul Ţării Românești, (desi prieten lui 
Cantemir) şi, mutându-și gândul de la prietenie, cugetă să urzească lucruri 
potrivnice lui Cantemir, ceea ce se va vedea mai jos. Întors din acest război 
la scaunul său, Constantin Cantemir se apucă să aducă iar cârmuirea țării la 
starea ei de odinioară. Trimite hatmanului Poloniei o scrisoare prietenească 
prin care îl roagă să poruncească să fie împiedicaţi de la năvălirile lor 
obișnuite leşii şi cazacii prădalnici, altminteri pe oștenii pi inși îi va pedepsi 
cu spânzurătoarea, ca pe nişte tâlhari. Hatmanul Poloniei ori a privit aceasta 
cu nepăsare, ori a trecut-o cu dispreţ: nu dă nici o poruncă pentru 
împiedicarea tâlhăriilor; în diferite locuri aceia, în iureşuri de noapte îi 
călcau pe boieri și pe egumenii mănăstirilor și îi prindeau; cu felurite și 
nelegiuite cazne îi sileau să dea la iveală comorile si avuţiile. Pentru a le 
stăpâni grozăvia, domnul rânduiește oșteni în diferite ţinuturi ale țării — care 


se năpustesc de pretutindeni pe neașteptate asupra tâlharilor, îi biruie; si pe 
cei mai mulți îi prinde, prinşii poruncește să fie trași în ţeapă, sau să fie 
descăpăţânaţi și capetele să le fie înfipte în pari, (sau) să fie spânzurați, iar 
pe câţiva (anume pe care îi aflase că prădaseră mănăstirile si sfintele odoare 
şi că, sfărâmând sfintele icoane, au smuls din ele argintul, aurul și pietrele 
preţioase) i-a ars în foc de vii. Între aceşti tâlhari cel mai vestit era un 
anume tâlhar, moldovean de neam, pe nume Burlă. Strângând optzeci de 
leși și de cazaci, el cutează în miez de noapte să dea năvală cu scaii asupra 
mănăstirii Cetăţuia, cea de lângă oraş, și se pornește să spargă porţile cu 
niște drugi. 


Călugării care trăiau în mănăstire trag clopotele; domnul trimite pe 
dată oștenii — straja din preajma-i — ca să scape mănăstirea; tâlharii, auzind 
sosirea oştenilor, fug în păduri. La ivirea zorilor, domnul orânduiește o 
ceată mai mare de oșteni: aceştia îi urmăresc pe tâlhari, ca pe fiare, prin 
munţi si prin codri, până la urmă îi găsesc, îi zdrobesc și îi prind pe toţi 
împreună cu căpetenia lor, Burlă. Pe ceilalți domnul poruncește să-i 
descăpățâneze, pe Burlă însă, adus la sine, îl întreabă „De ce el, cu toate că 
era moldovean, nu a vrut să primească leafa țării sale și să lupte pentru ţară 
în contra năvălitorilor, ei, dimpotrivă, a vrut mai bine să fie căpetenia unor 
tâlhari de neam străin?” (Sunt vrednice de ţinut minte tăria de înger si 
sufletul cel neclintit ale acestui tâlhar). Acela dă răspuns: „Că ceea ce a 
făcut până acum a fost pornirea propriei voințe, dar ce fel de osândă trebuie 
să primească nu stă nici în puterea sa, nici în cea a lui vodă”. 


La aceste spuse se miră domnul şi îi zice: „Cum, preanelegiuite, eu să 
nu am putere asupra ta, un tâlhar și un călcător de biserici, ca să te pot 
pedepsi cu cel mai cumplit fel de moarte?”. „Nu”, răspunde acela, „pentru 
că tu vei judeca numai acele negrăite fărădelegi ale mele pe care le ştii, 
Dumnezeu însă, dacă ar fi să mă pedepsească, m-ar pedepsi cu mult mai 
crâncen si nu poţi tu să născoceşti împotriva mea astfel de munci si cazne 
care să fie pe potriva amintitelor mele fapte; căci, fie că mi-i descăpăţâna, 
fie că mi-i spânzura, fie că mi-i trage în ţeapă sau — ce-i și mai grozav — că 
mi-i arde-n foc (ca pe tovarășul meu Eftimie), toate acestea știu că sunt de o 
clipă şi că or înceta toate în scurt răstimp după ce mi-oi da sufletul și nu 
socot că-i drept ca Dumnezeu să ia asupra-și iertarea şi dezlegarea tuturor 
fărădelegilor mele doar pentru o singură clipă de chin şi numai prin lipsirea 


mea de viață. Căci am numărat patruzeci de mănăstiri (afară de celelalte 
tâlhării şi omoruri ale mele) cărora cel dintâi le-am bătut si le-am sfărâmat 
porţile şi cărora cel dintâi, cu aceste mâini nelegiuite, le-am jefuit sfintele 
odoare. Aşa că socoteşte, Măria ta, doamne, cum oi răspunde eu, pentru 
atâtea păcate grele si de moarte, în faţa dumnezeiescului judeţ doar cu 
chinul unui singur ceas sau al unei zile sau chiar al unui an şi cu o singură 
moarte pentru atâtea omoruri şi fărădelegi? De aceea în mâinile tale se află 
acum cu osebire mântuirea sufletului meu; căci pentru viaţă nici nu mă rog, 
nici nu mă socot vrednic de ea”. 


Stătea Vodă dimpreună cu tot divanul ca si înmărmuriţi și nu știau ce 
să răspundă tâlharului. La urmă, domnul îl trimite, după obiceiul creștinesc, 
la duhovnic și la biserică; mărturisește curat şi cu inimă curată toate și 
multe altele afară de acestea, încă de pe când era copil; îndeplineşte întru 
totul căinţa sufletească, apoi, adus din nou la domn, Vodă, văzându-i 
neclintirea în faţa morţii și foarte marea lui pocăință întru mântuirea 
sufletului, îi înfăţişează câteva feluri de moarte: să și-l ia pe care l-o dori. 
Acela, zâmbind, îi spune: „Văd, doamne, că ai în gând să mă pedepseşti 
numai ca tâlhar, dar nu și să mă mântuieşti ca pe un suflet pierdut. Facă-se 
voia ta, dar, dacă mi s-ar îngădui vrerea mea, eu unul mi-aş fi găsit un alt fel 
de moarte, prin care să mor clipă de clipă viaţa întreagă si nu dintr-o dată, 
cum vrei tu”. Domnul îi răspunde: „Alege-ţi felul morţii si eu am să-ţi fac 
hatârul să mori cum îi vrea tu”. Atunci acela, vesel, sărutând pământul în 
faţa lui vodă, îi spune: „Rogu-te, preacucernice doamne, să poruncești 
gâdelui tău să găsească o secure tocită si ştirbă de tot și cu ea, nu tăind, ci 
mai degrabă frângându-le, să-mi ciuntească pe-ncetul, o săptămână 
întreagă, oasele mâinilor de la cot și până-n vârful degetelor şi oasele 
picioarelor de la genunchi și până-n vârful degetelor şi în faţa mea să le dea 
câinilor să le înfulece. Şi că nu crezi că am să mor din aste chinuri, căci nu 
mi-or îngădui păcatele să-mi plătesc atât de iute datoria, ci, cu trupul astfel 
schilodit, am de gând să ajung, cu ajutorul lui Dumnezeu, până la Ierusalim 
şi să-mi fac căinţa și mai desăvârşită”. Astfel domnul, la ruga tâlharului, 
poruncește să i se frângă oasele -- anume braţele si pulpele — si să i se 
ciuntească bucăţică de bucăţică şi să-i fie retezate cu o secure tocită. 


Dus la locul de osândă, Burlă, cu chip voios si aducându-i mulțumiri 
lui Dumnezeu, îi întinde singur călăului întâi mâna dreaptă ca să i-o 


zdrobească; după ce i .s-a tăiat dreapta, îi spune gâdei „că el trebuie să vină 
la el a doua zi și să-i frângă piciorul drept”. Cum călăul încerca să-i frângă 
şi să-i taie şi cealaltă mână, acela nu-l lasă spunându-i că a dobândit de la 
vodă hatârul ca — o dată ce tot si va fi dat să moară în răstimp de o 
săptămână — să moară în chinuri lungi si neîncetate. Așadar, când s-au 
încheiat zilele săptămânii, mâinile şi picioarele lui Burlă i-au fost retezate 
de gâde, cu mare durere până şi din partea privitorilor. Dar mai de minune 
era că, fără vreun ajutor de-al hirurgului (lucru care fusese oprit de către 
vodă), în răstimp de 30 de zile vindecându-i-se rănile, i se înfățișă domnului 
şi îi zise: „lată, doamne Dumnezeu, milostivindu-se de mine și mai cu 
seamă de păcatele mele, a vrut să prelungească chinurile vieţii mele, Acum 
te rog să îngădui să mi se dea cărți de slobodă trecere spre Ierusalim”. 
Domnul i le dădu lesne. Tâlharul Burlă, primindu-si cărţile, s-a încumetat la 
un drum atât de lung cu trupul astfel schilodit, a ajuns la Ierusalim și a 
zăbovit acolo vreme de trei arii (mereu mărturisindu-și păcatele în faţa 
norodului). Apoi, întors fiind la Constantinopole, noi înşine l-am văzut 
cerând prin biserici pomană de la creştini si, la fel, mărturisindu-si păcatele, 
precum și aducându-i mulțumită lui Cantemir-Vodă, mântuitor, după 
Dumnezeu, al sufletului său. 


Dar să revenim la țelul nostru. Nu mult după aceea, regele Poloniei 
aprins de mânie împotriva lui vodă pentru uciderile şi schingiuirile 
prădătorilor săi, rânduiește opt mii de oșteni aleşi care să atace pe negândite 
Iaşii și, de-or putea să-l prindă pe domn. Drept căpetenie a acestui pâlc de 
oaste îl orânduise pe un anume miiaș Zaharovski. Acesta, pe drumuri de 
noapte prin păduri şi pe căi neştiute, ajunsese cu oștile sale la patru mile 
apropiere de lași, Dumnezeu însă, altfel întorcând planul regelui, s-a 
întâmplat ca treizeci de tătari din Bugeac să treacă prin acele locuri către 
Polonia ca să fure câte ceva de pe la hotare sau să prindă robi; aceştia au dat 
pe neaşteptate peste acele oşti leșeşti. Zaharovski cu ai săi i-a înfrânt lesne 
şi i-a prins pe toţi, afară de unul singur care a scăpat mulţumită iuţelii 
calului său. Acela vine de-a dreptul la Iaşi la domn (era ziua de 23 aprilie — 
zi în care la ortodocşi se sărbătoreşte praznicul Sfântului Gheorghe) si nu îi 
înfățișează lucrul precum era, ci ticluieşte o minciună sfruntată: „Că tătarii, 
ca la o mie la număr, mergând către Polonia, au dat peste trei sute de leși în 
cutare loc, de-i spun localnicii Miletin, şi că i-au învins pe aceia în luptă; că 
leşii și-au luat totuşi drept meterez un hăţiș oarecare si că de acolo se apără 


cu sâneţele; așa că — se roagă el — să binevoiască domnul a trimite, cu el 
drept călăuză, măcar trei sute de pușcași seimeni ca să-i scoată pe acei 
tâlhari din hăţiş”. Domnul, cum ştia necontenite asemenea tâlhării ale 
leșilor, trimite împotriva lor câțiva seimeni. Leşii însă, o dată ce au văzut că 
un tătar a scăpat cu fuga, lesne au înţeles că el îi va da de ştire domnului 
despre venirea lor. 


Deci, cu frânele slobode, ca să ajungă mai înainte de a se putea face 
vreo gătire de război, îl urmăresc pe tătar înspre lași. Pușcaşii domnului, 
cum nu bănuiau nimic asemenea, abia de străbătuseră (cale de) un ceas de 
la Iaşi si văd toate oștile leșilor venind în goană mare. Aveau cu ei şi cinci 
tunuri uşoare, dar nu le-au ajuns nici timpul să se tragă îndărăt, nici puterile 
să se împotrivească, aşa cum mergeau ei de neorânduiţi. O rup cu toţii la 
fugă, mulţi sunt uciși de leşi, mulţi sunt prinși, abia de scapă jumătate dintre 
ei, Domnul când vede această neașteptată năpastă, își caută scăparea în 
vechile sale meşteşuguri ostășeşti le poruncește boierilor ca, luându-și 
soțiile şi copiii, să fugă la mănăstirea Cetăţuia; el însuși, cu oaste aleasă și 
cu câţiva curteni ai săi mai de vază, rămâne în șesul Bahluiului; le 
poruncește cârciumarilor să țină cârciumile deschise şi le făgăduiește că, de- 
or păţi vreun neajuns de la dușmani, îi va despăgubi el însuși. Le 
poruncește, de asemenea, si negustorilor să pună la adăpost în mănăstiri 
mărfurile mai de seamă, iar pe cele mai de rând să le lase în prăvăliile 
deschise. Făcându-se aceasta, leşilor, care veneau îngâmfaţi si de izbânda de 
mai înainte, le dă și vreme, și loc să intre în oraş și lasă în cetate (cu porțile 
deschise) doar o sută de oșteni din tagma călărașilor, ascunși prin grajduri. 
Leşii, văzând steagurile domnului și oștenii în câmp departe de oraș, înțeleg 
că domnul a scăpat din mâinile lor. Se apucă așadar de pustiirea orașului. 
Osteniţi de drum lung, leşii, când văd cârciumile deschise si în cârciumi 
atâtea poloboace foarte mari cu vin din cel mai bun (de care întotdeauna 
leşii sunt tare poftitori), intră cu grămada în cârciumi şi dau de duscå peste 
nădușeală vinul cel tare, cu gâtlejul pâlnie. 


Câtă vreme alţii ajung la porțile Curţii și le găsesc deschise și de 
nimeni păzite, socotind că nu a rămas nimeni la Curte, se abat să prade 
prăvăliile. Astfel dându-se leşii, unii la cârciumi, alții la prăvălii și mărfuri, 
domnul le dă alor săi semn de năvală asupra acelora. Cei dintâi se năpustesc 
acei care erau ascunși în grajdurile Curţii, îi urmează din afară ceilalți și îi 


încleştează din trei părți pe leşii beţi si chefuind în străfunduri de cârciumi, 
închid asupra lor ușile cârciumilor, iar pe ceilalți, råzletiti prin prăvălii, îi 
căsăpesc şi pe mulți îi prind vii; foarte puţini, care nu ajunseseră încă în 
fundul cârciumii (căci cârciumile din Moldova sunt în adâncul pământului 
până la 15 stânjeni şi mai bine), se fac scăpaţi. Însuşi Zaharovski a scăpat 
rănit cu fuga. După fuga celorlalţi, pe cei închiși în cârciumi îi scoteau ca 
peştii din heleşteu -- pe cei pe care i-au prins vii. A doua zi domnul i-a ales 
deoparte pe leşi și pe cazaci, pe care mai apoi i-a trimis teferi înapoi la rege; 
însă pe care i-a găsit printre ei a fi moldoveni, a poruncit ca, tăiați în patru, 
să fie spânzurați pe la răspântii. După acest prăpăd pentru ai săi, regele n-a 
mai binevoit niciodată să-și trimită oștile împotriva voievodului, ci s-a 
îngrijit mai degrabă să-i îmbune sufletul îndârjit de mânie prin scrisori pline 
de cuviinţă. 


În anul următor, regele Poloniei, Ioan, ajutat de banii Papei de la 
Roma, strânge multe mii de leşi si îşi mișcă oștile prin Moldova împotriva 
seraschierului turcesc Buiucli Mustafa-Pasa (căci Suleiman, ridicat la slujba 
de vizir, fusese orânduit căpetenie împotriva împăratului) şi a lui Nureddin- 
Sultan. Dar, mai înainte de a intra în Moldova, îl trimite la domn în strai 
necunoscut pe părintele său confesor, înzestrat cu o scrisoare îndeajuns de 
cuviincioasă, a cărui întreagă solie putea fi strânsă în două puncte: întâiul 
„Că, dacă Regele ar ști că Domnul urma a-si uni armele cu cele leșeşti, ar 
intra în Moldova ca prieten și nu ca dușman”. Al doilea „Că, dacă domnul 
ar vrea să primească ocrotirea regelui Poloniei și într-un gând cu acela să 
lupte împotriva turcilor, după zdrobirea turcilor și cucerirea 
Constantinopolului, voievodul va urma să aibă pe veci domnia cu drept de 
moştenire, rând pe rând, și că toate legile și drepturile domnilor vor fi 
păstrate de rege neclintite si neschimbate, iar el însuși va avea în sfat și în 
dietele obştești cel dintâi scaun și cea dintâi cinstire”. 


La acestea adăuga: „Că domnul trebuie să-și amintească de foarte 
vechea lui prietenie si priință, de pe când îndeplinea slujbe în Polonia sub 
hătmănia sa, şi că el nicicând nu l-a lipsi t de vreo cinstire vrednică de el şi 
că l-a copleșit cu multe favoruri si faceri de bine, care ar putea fi ca nişte 
premersuri întru totul îndestulătoare pentru întărirea şi chezășuirea 
făgăduielilor sale”. La acestea, domnul laudă milostenia si buna voinţă a 
cucernicului rege și aduce cele mai mari mulțumiri pentru făgăduielile 


înfățișate. De altfel însă, răspunde: „Cine ar fi fost acela, cel mai ticălos 
dintre toţi creştinii, care, având cunoștință de putinţa unei împliniri viitoare 
şi de folosul cel obştesc al creştinilor, ar fi pregetat să-şi verse chiar si cea 
din urmă picătură de sânge sub steagul Domnului Hristos? Dar că el are 
două pricini de căpetenie care îl împiedică deocamdată de la unirea făţișă a 
armelor; prima, că îl are pe fiul său mai mare, împreună cu fiii câtorva 
boieri, ostatec la sultan; a doua că a fost orânduită împotriva leșilor o oaste 
turcească și tătărească foarte numeroasă cu un nou seraschier și că a :si 
trecut Dunărea, iar tătarii au ajuns pregătiţi la hotarele Moldovei. Aceştia, 
de vor fi auzit că domnul a trecut de partea regelui, într-o clipită vor pustii 
întreaga domnie a Moldovei, și că mai ales Nureddin-Sultan știe că are o 
astfel de învoire de la sultan ca, de va ti văzut că domnul Moldovei trece de 
partea leșilor, să nimicească prin foc și sabie întreaga domnie. De-ar fi să fie 
aşa, cine ar putea să dea socoteală în faţa Măririi dumnezeiești pentru atâtea 
suflete de creștini? Așa că să binevoiască Măria Sa Regele să cumpănească 
lucrul mai cu îngrijire, ca nu cumva, în locul libertăţii creștinilor, să se 
pricinuiască astfel o veşnică robie si cele de pe urmă rele. 


Dar dacă îl va fi zdrobit, cu ajutorul lui Dumnezeu, pe dușmanul care 
se afla pe drum și își va fi dus armele sale creştinești (după alungarea 
tătarilor din Bugeac) până la Dunăre, el, din dragoste pentru Cristos, îl va 
lăsa pe mâna turcilor chiar şi pe fiul său. Dar în clipa de faţă el făgăduia că 
poate să facă doar atâta: anume ca, lăsând la lași un boier cumpănit, să 
pregătească pe sub ascuns, pe cât îi va sta în putinţă, zaherea si altele de 
trebuinţă traiului şi să i le dea regelui la venire”. Ceea ce s-a și făcut, cum 
se va vedea mai departe. Cu aceste răspunsuri, confesorul s-a întors la rege. 
Dar regele, cugetând să-şi ducă astfel luciul la îndeplinire, scriind carte 
tainică laolaltă către Miron (despre care am pomenit că a fost cu Duca şi 
Petriceicu în Polonia şi că mai apoi, întors în ţară, a fost copleșit de către 
domn cu atâtea faceri de bine) si către fratele lui (care în acea vreme 
îndeplinea slujba de hatman) si către nu puţini alții laolaltă, le trimite 
scrisoare (sic) să-l părăsească pe domn și, luând cu sine oștile moldovenești, 
să vină la rege, iar că el li-l va aşeza domn pe oricare îl vor dori ei și că îi va 
primi cu cele mai mari cinstiri si dovezi de bunăvoință, în acea vreme 
Miron îşi ducea traiul în ţinutul Putnei (a cărui isprăvnicie o si ţinea), o dată 
ce însă a primit de la rege o asemenea scrisoare, uitând de orice facere de 
bine, cum el însuși nu putea să vină, îi scrie fratelui său, hatmanul, 


adăugând și copii ale scrisorii regelui, ca, ademenind oștirea, să-l 
părăsească pe vodă, ba chiar, de-i era cu putinţă, iscând în tabără vreo 
răzmeriţă, ori să-l ucidă ori să-l alunge pe domn. Sfaturile nelegiuite ale 
acestora nu i-au rămas multă vreme ascunse lui vodă, ci prinzând de veste 
despre urzelile lor, nu scoate totuşi pe hatman din slujbă şi nici nu se arată a 
avea ştire despre partida lor, ci îl lipseşte numai de putinţa de a da porunci 
oștirii, astfel încât oștenii să nu facă nimic din porunca hatmanului, decât 
doar cu întărirea domnului. Hatmanul, al cărui nume era Velicico, când a 
văzut că nu izbândeşte nimic pe faţă, mai întâi îi atåtå în ascuns la răscoală 
pe pedestrași, îi învaţă să-și ceară leafa pe cele șase luni ce aveau să vină, 
cum că altminteri vor tăgădui a-și vărsa sângele alături de turci împotriva 
creştinilor. Pe acești făcători de zarvă, domnul înfățișându-li-se, îi 
domoleşte si află chiar de la ei că pricina unei atari răzvrătiri fusese 
hatmanul; ascunde aceasta sub tăcere și, dându-le oștenilor leafa pe trei 
luni, pe când regele ajunsese la patru ceasuri apropiere de Iași, el însuși 
purcede de la Iaşi către Prut;. A doua zi, călărașii, prin vicleşugul aceluiaşi 
hatman, mormăie pe ici pe colo vorbe potrivnice. Dându-l jos pe căpitanul 
din fruntea acestora, Mitrea, îl numeşte pe un altul si astfel isprăvesc si ei 
cu zarva. 


Când domnul cu ai săi ajunge în satul lepureni din ţinutul Fălciului, 
adunând sfatul boierilor le zice): „Ce ar socoti ei că mai este cu folos pentru 
ei și pentru ţară, să treacă apa Prutului la seraschier şi la tătari sau să se 
oprească acolo şi să aştepte oastea regelui? lar că el, într-o asemenea 
împrejurare, se va strădui după puterile sale, nu numai ca domn, ci și ca om 
al ţării şi ca tovarăș de arme — ca faptele să se întocmească pe măsura celor 
mai drepte sfaturi”. Toţi (afară de Gavriliţă și de Cioban postelnicul) strigă 
din gura și din inima toată „că mai bine să-l aştepte pe regele Poloniei si să- 
şi unească armele creştine cu creştinii decât să se dea astăzi de la sine în 
robia turcilor și a tătarilor”, înaintemergătorul tuturor acestora era Velicico, 
despre care am pomenit mai sus. Dar domnul şi acei doi boieri cugetau 
altfel: „Anume că puterea Imperiului Turcesc nu este de disprețuit așa de 
lesne si de fără chibzuinţă si că nici leşii nu pot, într-un singur iureș, să 
alunge din sălaşurile lor şi pe turci, si atât de multele ordii ale tătarilor din 
Crâm si din Bugeac, așa ca să poată scăpa cu totul Moldova de atare vecini 
apropiaţi şi puternici; si că nici locuitorilor n-are să le fie sigură rămânerea 
la locurile lor, măcar câtă vreme tătarii din Bugeac vor stăpâni Bugeacul. 


Ba că trebuie să se ia seamă la primejdia de sub ochii lor: că ordiile tătăreşti 
nu sunt la depărtare mai mare de patru ceasuri de ei si că așteaptă ca lupii 
cei hrăpăreţi să vadă de vine domnul ori să audă despre fuga lui la leşi. 


Dar de-l vor vedea pe domn în tabăra lor, le va pieri din inimi orice 
bănuială de trădare a moldovenilor; iar de unde nu, în răstimp de trei zile îi 
vor lua pe sus nu numai pe cei care ţineau atare sfat la lepureni, ci si pe 
nevestele și copiii lor, de prin munţi si de prin păduri, și atunci au să încerce 
ei ajutorul cel târziu şi zăbovit al leşilor. Așa că era mai înţelept si mai sigur 
pentru ei ca, prin înfăţişarea sa în tabăra turcească, să scape atât el, cât şi 
toți locuitorii din primejdia ce-i paşte decât să-și pună nădejdea în 
părelnicele izbânzi ale leşilor. De altfel, că domnul nu oprește pe nimeni 
care are de gând să meargă la rege, dar că el cu ai săi, va trece chiar în ziua 
aceea râul, iar pe copiii săi și pe nevestele boierilor îi va trimite la Putna”. 
Astfel, trecând domnul peste râu, cea mai mare parte dintre boieri — dar de 
cinul al doilea — și multi dintre oşteni, nevoind să treacă, s-au întors la rege, 
care mai zăbovea încă la lași. În ziua aceea, în care domnul trece râul, 
Nureddin Sultan, înșelat de un zvon mincinos iscat de către tătari, îi dă de 
ştire seraschierului că domnul Cantemir cu întreaga sa oştire a trecut la leși 
şi i-l arată pe omul care îl văzuse întorcându-se — care om întărea acestea la 
îndemnul tătarilor. Pe deasupra, sultanul zicea: „Că el are împuternicire de 
la împărat şi de la tatăl său, hanul, prin care i se poruncește ca, dacă domnul 
va trece la leşi, întreaga Moldovă să fie pustiită ca un pământ duşman”. 


Șovăia seraschierul ce va să facă, deoarece nu puţin se temea dacă 
domnul ar fi trecut la dușmani; căci îl ştia om în multe lupte vestit şi tare cât 
la sfat, pe atât şi la braţ. Și, cum stătea deja să se prăvale soarta 
nenorociţilor locuitori, se ridică un bătrân din neamul Cantemireștilor, pe 
nume Beg-mârza; sl le grăieşte astfel seraschierului și sultanului: „Că el are 
ştire de netăgăduit că domnul a venit până la Prut cu toate oștile sale. Pe 
lângă acestea, el se poate pune zălog pe sine că niciodată Cantemir nu se va 
haini de la turci şi asta din multe pricini: Mai întâi anume, fiindcă el 
cunoaște prea bine puterea turcilor şi a tătarilor; apoi că el are învățătura 
polonilor vreme de mulţi ani de zile. Că oştile leșeşti niciodată nu vor putea 
să-i biruie pe turci si pe tătari astfel încât Cantemir să pună de acum înainte 
Moldova la adăpost de năvălirile noastre. Și dacă, dat fiind acest război, 
izbânda ar fi să rămână de partea lor (ceea ce ferească Dumnezeu!), către 


toamnă negreșşit că leşii vor fi siliți să se întoarcă la ale lor şi să lase 
Moldova lipsită de ajutor. Oare nu va socoti domnul ce se va alege de 
Moldova și de domnia sa luată de sub ocrotirea leșilor? în al doilea rând, 
cum ar putea să facă acest lucru domnul si ceilalți boieri, care îşi au feciorii 
zălog la Constantinopole și să-și lase de bună voie fiii într-o robie veşnică — 
ceea ce:nici unul dintre muritori, fie şi cel mai fără de minte, nu ar face-o. 


În al treilea rând, zicea „Că el ştie despre credinţa lui Cantemir că s-a 
făcut dovedită, în multe locuri si de multe ori, şi că nu este el omul atât de 
nestatomic si de lipsit de judecată care să nu poată pune la cale pentru sine 
ce este mai bine și mai sigur”, în timp ce ei încă mai socoteau acestea, 
soseşte la seraschier trimisul lui vodă si îl vesteşte că domnul cu oastea sa a 
trecut Prutul și că se va înfățișa într-uri ceas sau două. Auzind seraschierul 
aceasta, l-a lăudat pe Beg-mârza ca pe un bun sfătuitor, care, de n-ar fi ţinut 
în frâu sfaturile sultanului cu ale sale, ar fi făcut cu toţii o foarte mare 
greșeală, pentru care capetele tuturora nu ar fi fost în stare să dea socoteală 
la Poarta sultanului. Dar  Nureddin Sultan se spune că a zis: 
„Necredinciosul, prin credinţa lui şi-a făcut sieşi foarte mult bine, iar nouă 
foarte mare rău și neajuns” — anume pentru că, prin sosirea lui, tătarii au 
fost păgubiţi de prădarea Moldovei. Dar cât pe ce să ne fi scăpat lucrul cel 
mai vrednic de luat aminte: mârșăvia adică, şi ticăloasa încercare a lui 
Velișco hatmanul împotriva domnului său celui milostiv. 


Când oștile treceau apa Prutului, domnul, ședea privitor punându-i-se 
un mic jet pe malul înalt și prăpăstios al râului; iar Velișco cel mult 
nemernic găseşte un om căruia îi arată 500 de galbeni împărătești, bani 
gata, dacă l-ar arunca pe nebănuite pe domn de pe acel mal prăpăstios în 
râul învolburat si hrăpăreţ. Omul se leagă mai întâi că va îndeplini această 
negrăită ticăloşie și se apropie de domn între alţii care treceau la 
învălmășeală; dar, după ce era de-acum pornit să întindă mâinile, tras, 
înapoi ca de un fel de glas ceresc, se căieşte de mârșăvia ticluită si, 
aruncându-se la picioarele lui vodă, îi mărturiseşte curat ce voise să încerce 
împotrivă-i; întrebat fiind de cine fusese îndemnat, răspunde „Că hatmanul 
i-a arătat 500 de galbeni împărătești şi că așa a fost împins să făptuiască 
această ticăloşie asupra capului lui vodă”. Domnul îi poruncește omului „ca 
să acopere sub tăcere un atare lucru şi să-i spună aceluia doar dă n-a cutezat 
să îndeplinească fapta; că altminteri, de va auzi că Velicico a prins de veste 


de mârșăvia sa i-a fost dată lui Vodă în vileag, lui însuși îi va lua viaţa dacă 
însă acela nu va afla, că îl va cinsti cu o răsplată însemnată”. Minunate au 
fost răbdarea şi mărinimia domnului faţă de nemernicu-i vråjmas din casă, 
astfel că niciodată nu l-a mustrat măcar cu vorba si vreme ca la şase ani de 
zile a răbdat cu bărbăţie mişelia acelui om și s-a ferit de necontenitele lui 
capcane, până când, spre pieirea sa, Velicico a sorbit până la fund paharul 
cel plin al mâniei cerești, după cum vom povesti la locul său. 


Regele Ioan, după ce a ajuns la lași, găsește acolo, din partea lui vodă, 
pe Ramandi vomicul cu o bună măsură de zaherea și cu multe butoaie de 
vin; tot acolo îi primeşte pe boierii si pe oştenii fugari de la vodă; luând în 
stăpânire Iașii, întreabă de pe la fugari dacă turcii si tătarii vor cuteza să se 
arate în câmp deschis si să dea piept cu polonii. Astfel, el zăboveşte 14 zile 
la Iași, în belșug de bucate şi în prisos de vin, și anume în prelungi 
zaiafeturi, şi, cu bubuit de tunuri, îi înfricoşează pe turci şi pe tătari — de 
departe. Sobieski, cum sub hătmănia lui, avea la sine multi moldoveni si în 
slujitorime, și în oaste, știa nu puţin rostul limbii moldovenești; astfel, la un 
ospăț oarecare, la care leşii ședeau la masă amestecați cu moldovenii, le 
grăia boierilor moldoveni, ca să le fie pe plac, destule vorbe moldovenești; 
în cele din urmă, zice că trage el (însuși) hora moldovenească și, chemând 
Lăutarii, trage singur hora; apoi zice că a născocit un cântecel în limba 
moldovenească si că lăutarii, auzindu-l de la el, au a-l cânta. Tăcând 
Lăutarii, regele cântă singur: „Constantine Fuge-bine, nici ai casă, nici a-i 
masă, si nici dragă jupâneasă”. Acestea cântate, își mișcă oastea înspre Prut 
şi, trecând râul, purcede pe malul dinspre apus către Bugeac. Dar se află un 
loc de piază rea pentru oștile creştine, Valea Strâmbei (adică „valea 
mârşavă”), de unde si Cuniţki s-a dus cu prăpăd si, în această campanie și în 
următoarea, noi înșine am văzut oştile trâmbiţând de retragere — tot acolo şi 
oștile ruseşti: când a ajuns aici cu tabăra sa, turcii si ordiile tătarilor îi 
înconjoară straşnic tabăra şi o încleştează, ard iarba de jur împrejur în lung 
şi-n lat, îi prind pe cei care ieșeau cu capii la păscut, tătarii otrăvesc apa cu 
ierburi înveninate de-ale lor, pradă carele ce urmau tabăra cu zaherea, iar 
leșii şi caii lor se mistuie din zi în zi atât de foame, cât şi de molimă şi nu 
pot s-o apuce la drum nici înainte, nici înapoi. Domnul însă, cum vedea că 
regele, dimpreună cu toată armata sa se află în primejdie și ajuns aproape de 
clipa-i de pe urmă, mânat de osârdie creștinească, îi vestește printr-un om 
de încredere „să nu mai zăbovească în acel loc, căci în patru sau cinci zile 


vor veni și mai multe ordii de-ale crâmlenilor (care nu sosiseră încă), şi, 
lăsând malul de răsărit al râului, care, până în Tara Leşească, este tot numai 
şes, să treacă-pe cel de apus si de acolo să se grăbească spre păduri şi munţi, 
unde tătarii n-ar avea cum să-l hărțuiască de pretutindeni; prin urmare, 
apărându-se în șiruri rânduite si cu carele legate între ele, să caute cât mai 
degrabă scăparea sa și a alor săi și să țină minte facerea de bine și ajutorul 
cel creştinesc, iar altă dată să nu mai cuteze a veni prin Moldova către 
Bugeac numai cu oștile polone, într-aceea, mulțumește foarte pentru cinstea 
pe care regele a avut bunăvoința să i-o arate prin cântecelul cel meşteșugit 
şi frumos sunător. Căci doamnă, de bună seamă, nu mai are, prin voia sorții, 
de multă vreme, dar casă, găzduire și masă i-a lăsat pregătite regelui. 


Dacă însă îl va fi lipsit de ceva, să binevoiască a pune aceasta nu pe 
seama vreunei voințe anume, ci pe seama neputinței şi a neajunsurilor sale”. 
Primind regele aceste însărcinări de la domn, dă ascultare fără împotrivire 
sfatului izbăvitor şi a doua zi îşi întoarce tabăra; la trecerea râului a pierdut 
el destul de multi de-ai săi , dar nu cu prăpăd, fiindcă turcii si tătarii, 
neavând mai dinainte nici cea mai mică bănuială despre trecerea lui de 
partea cealaltă, nu aveau cum să le împiedice trecerea. Căci toate oștile, atât 
cele turceşti, cât şi cele tătăreşti, urmau tabăra împrăștiate pe acelaşi mal de 
răsărit. O dată trecut râul si luând-o pe la Iași, fie că a poruncit să se facă, 
fie că nu i-a oprit pe cei care făptuiau un lucru nici regesc, nici creştinesc: 
căci a dat pârjolului întregul oraș şi a ars de tot mănăstirile. Leşii au prădat 
şi sfintele odoare, într-aceea Sobieski a luat cu sine şi moaştele Sfântului 
Ioan cel Nou, împreună cu mare număr de pietre scumpe si de alte odoare 
de argint si de aur, si le-a poruncit să-l ducă prins cu ei pe însuşi 
mitropolitul, care îl mustra în față pentru fapta cea nelegiuită a oștenilor si 
se ruga de milostivire. 


Auzind domnul acestea, este cuprins de cea mai mare strângere de 
inimă, trimite câteva scrisori de rugăminte spre a le fi înapoiate măcar 
lucrurile bisericeşti, dar în zadar, regele dezvinovăţindu-se că nu avea ştire 
de această faptă si că nici nu putea să-i găsească, într-o asemenea 
învălmăşeală, pe jefuitori (când el însuși îl ducea în carele sale pe sfânt si 
odoarele lui), dar că, o dată ajuns în Polonia, va cerceta si va face dreptate — 
ceea ce n-a făcut nicicând. Domnul, când a văzut că nu dobândeşte nimic 
prin scrisori, urmăreşte cu ai săi si cu câteva cete de tătari tabăra regelui 


până la râul Siret; prinde leşi aproape fără număr, se aruncă asupra lor prin 
păduri si coclauri, ca asupra unui vânat fugar. Ajuns în cea de pe urmă 
primejdie, regele, lăsându-și tabăra noaptea, o apucă la fugă cu 300 de 
oameni, mulțumită lui Turculet Moldoveanul, si astfel, pe căi lăturalnice, 
scapă în Polonia, Hatmanii care fuseseră lăsaţi cu tabăra, după ce-au 
scufundat tunurile într-un anume lac, parte risipiţi, parte apărându-se, au 
scăpat până la urmă, laolaltă cu un număr mult mai mic de oșteni; în acel 
război au fost prinşi sau uciși mai mult de 25000 de leşi. Domnul, întors la 
Iași, purcede să reclădească orașul, să ridice case şi să-i strângă pe locuitorii 
alungaţi şi, dându-le iertare, îi primește înapoi pe boierii fugari la rege; și 
astfel a fost sfârşitul acelei campanii a regelui. 


După ieşirea regelui din Moldova, rămăşiţele oștirii, risipite si 
împrăștiate prin întreg ţinutul Moldovei de Sus, iarăși îi lipseau, cu cea mai 
mare cruzime, pe bieţii locuitori nu numai de bunurile, ci chiar şi de viaţa 
lor, sub cele mai crunte munci și cazne. Spre a se pune în calea acestui rău, 
domnul poruncește întâi să fie scrise cărți de înştiinţare că: Dacă unii dintre 
tâlhari voiau să înceteze cu tâlhăriile și cu furturile, aveau nu numai a primi 
de la vodă iertarea, ei chiar aveau a căpăta lefuri după rangul fiecăruia; 
altminteri cei prinşi nu aveau a afla nici un fel de milă. Astfel, multi dintre 
tâlhari, încetând cu tâlhăriile, au venit la domn cu ruga si au fost primiţi 
între oștenii lefegii. Iar cei care s-au împotrivit, împresuraţi, răzbiţi, înfrânți 
şi prinşi de pâlcurile rânduite împotriva lor, erau alungaţi dintre cei vii cu 
felurite chipuri de moarte; în răstimp de doi ani, ca la patru mii de tâlhari 
prinși au plătit cu moartea cuvenita-le pedeapsă. Acestea împlinite, traiul 
locuitorilor a ajuns mai liniștit. Ba si regele a binevoit mai apoi să le 
poruncească alor săi să nu mai făptuiască furturi şi tâlhării în Moldova. 


În anul următor, fiind cucerite de nemți Buda şi Belgradul si alte cetăți 
de peste Dunăre până la cetatea Şehirchioi, care este ca la douăsprezece 
mile depărtare de Sofia, si leşii, ajutaţi iarăşi de banii Sfinţiei sale Papa, fac 
tovărășie cu ţarul moscoviţilor, și ţarul Petru trimite o mare oaste împotriva 
Crâmului cu hatmanul său, Vasili Galiţin. Într-a-ceea, Șerban, domnul Țării 
Românești, încearcă împotriva turcilor sforțări mai mari decât se puteau 
face; căci, prin mijlocirea unui arhimandrit bosniac (care îi era unchi după 
mamă lui Suleiman, seraschier în anul de pe urmă, iar în acesta si mare- 
vizir şi căpetenie împotriva nemților), făcuse trainică tovărășie să-și 


unească armele cu moscoviţii şi împotriva dușmanului obştesc, pentru 
Hristos şi pentru redobândirea imperiului grecesc, și anume cu aceste 
condițiuni: Anume că ţarul nu are gând să-şi lățească imperiul cu el, ci, spre 
a slobozi de sub jugul turcesc neamul creştinilor ortodocși, și mai cu seamă 
pe cel al grecilor, din mâinile cărora turcul smulsese cu sila imperiul, şi-a 
unit armele cu ceilalți creştini și a si trimis împotriva Crâmului o oaste 
numeroasă. lar dacă Dumnezeu le va îngădui biruinţa asupra dușmanilor si 
cucerirea Constantinopolului, pe Şerban, ca pe un coborâtor din sânge 
împărătesc, anume Cantacuzin, îl va așeza ca împărat al Constantinopolei. 


Aceste diplome (cum mergea vorba) o dată întărite, Șerban face pe 
ascuns mari pregătiri de război în adâncul pădurilor Ţării Românești și în 
munţii Transilvaniei: se îngrijește să se toame 35 de tunuri de război si, 
dându-le leafă bună, adună 24 000 de sârbi, sloveni si croaţi. Zvonul despre 
această ridicare a lui Șerban nu le rămânea tăinuit turcilor și Porții 
Otomane. Dar, fiind îngrijoraţi dinspre toate părțile și mai cu seamă din 
pricina cuceririi Belgradului, meterezul întregii lor stăpâniri în Europa, 
precum şi din princina necontenitelor biruinţe ale nemților asupra lor şi a 
secătuirii visteriei, tăceau si se prefăceau, ca nu cumva, mișcând ei ceva, 
Șerban să-și dea la iveală mai limpede hainirea și fåtise arme: căci se 
împotrivise deja să dea haraciul pe doi ani, dar nu chiar pe față, ci 
tărăgănase aducând; ca pricină de iertare sărăcia locuitorilor, Șerban însă, 
cum îl ştia pe Cantemir, domnul Moldovei, nu numai prieten foarte de 
aproape, ci și vestit în trebile războiului și în faptă și în renume, încearcă 
printr-un om de încredere să-l tragă și pe el la gândul său. Dar Cantemir, tot 
pe atât de serios, pe cât de prevăzător — după măsura cea scăzută a stării de 
faţă a lucrărilor —, îi răspunde „Că el si cu credinţa si cu sufletul creştin si 
de mii de ori vrea mai degrabă să moară în tabăra creştinilor, laolaltă cu 
creştinii, decât să trăiască în fericire slujind turcului celui samavolnic, 
numai de-ar ști, sau măcar de-ar putea prinde veste cu sorţi de crezare, că, 
prin armele și însoţirile sale, are cum dobândi slobozenia mai întâi pentru 
ţară, apoi si pentru restul creștinilor. Că însă buna chibzuinţă nu îngăduie o 
ieșire sigură şi neîndoielnică si nici o izbândire fericită a acestei stări de 
fapt, şi anume mai întâi pentru că nemţii, măcar că mereu biruitori asupra 
turcilor, au împins armele creştine până aproape de Sofia, totuși mare este 
depărtarea dintre ei, munteni si moldoveni; dar că pe tătari, atât pe cei din 
Crâm, cât şi pe cei din Bugeac, îi au vecini foarte de aproape”. „Dacă noi”, 


zice, „ne-am vădi hainirea și am lua arme făţișe fie împotriva tătarilor din 
Bugeac, fie împotriva turcilor care locuiesc dincoace de Dunăre în 
Dobrogea, chiar dacă în acel război nemţii vor ieşi biruitori și noi am avea a 
spune, cu arme vrăjmașe, părțile acestea până la munţii Balcani, nu urmează 
totuși că, în același iureș, pot fi și tătarii izgoniți din Bugeac si 
Constantinopolea cucerită. 


Aşa că, la venirea iernii, fiecare trebuie să se întoarcă la iernaticele 
sale şi să se pregătească pentru campania ce va să vină. Așa făcându-se, 
iarna ce rău n-ar putea pricinui tătarii muntenilor şi moldovenilor? — şi că 
negreşit stau să se prăvale pustiirea cea de pe urmă asupra acestor ținuturi şi 
pieirea asupra bieţilor supuşi. Cam aceeași este şi socoteala cu ajutorul 
nădăjduit de la împărăţia Rusească, căci nu este cu putință de socotit că 
rutenii pot să trimită din hotarele lor în timp potrivit — şi mai cu seamă la 
vreme de iarnă — sprijin şi ajutoare pentru moldovenii și muntenii aflați în 
primejdie. De aceea mai cu chibzuială „este” zicea el, „să fie așteptat cu 
neclintire și sfârşitul războiului din acest an si să nu se dea nici un prilej 
turcilor de a-și dezlănţui furia asupră-le, dar în anul ce vine, dacă-i vor 
vedea pe tătari biruiți în Crâm și în Bugeac (ceea ce este singura mângâiere 
şi dovadă nesmintită asupra slobozeniei acestor provincii) si pe nemți că și- 
au rânduit oștile la iernatice în ţinuturile Belgradului, atunci, în fapt de 
primăvară, cu toate puterile să-şi unească și ei oștile și să se miște împotriva 
dușmanului obștesc”. Asemenea sfaturi nu prea i-au fost pe plac lui Şerban- 
Vodă, vrând el să-și împingă înainte interesele mai pripit decât o cereau 
buna chibzuinţă și nevoia acelei clipe, ceea ce, măcar că nu era de ocară la 
un domn creștin si mânat de cerească râvnă, totuşi nu era chiar atât de 
lăudat la unul care începe un lucru prea-bun, dar la vreme nepotrivită sau 
fără de folos. Aici s-a mai adăugat și o altă pricină stârnitoare de dihonie. 
Șerban îsi știa vrăjmaș neamul Ruseteştilor (dintre care trei fraţi locuiau la 
Constantinopole, iar doi în Moldova) din pricina vechilor şi înrădăcinatelor 
dihonii dintre Ruseteşti și Cantacuzini. 


Pe unul dintre ei, pe cel mai vârstnic, Mihail, l-a făcut surghiunit în 
Chios prin puterea banilor; ceilalți doi stăteau ascunși la Constantinopole. 
Aşa ca voia si pe cei doi, care erau în Moldova, fie să-i taie, fie să-i 
izgonească de acolo, și mai ales pe Gheorghe. Și cum îi arăta semne de 
prietenie lui Cantemir, Șerban îi cere mai întâi printr-o scrisoare să-i fie dat 


Gheorghe Ruset. Cum vodă îi răspunse că asta n-o pot îngădui nici mila 
creştinească, nici cinstea domniei, acela îi răspunde că are de primit de la 
numitul Gheorghe o foarte mare sumă de bani și, trimițând un sol, cerea să i 
se dea ori banii, ori datornicul. Gheorghe, deşi era slobod sub chezășia unor 
ostateci, totuși, auzind de sosirea solului, fuge si se retrage la 
Constantinopole. Cu acest prilej, Șerban, pornit fățiș împotriva lui 
Cantemir, zvârlea vorbe mari, că nu va lăsa fără răzbunare această ocară si 
că va arăta el cât atârnă la Poarta turcească credinţa si cât banul. Din care 
pricină s-a hotărât întâi ca, sub altă mână, prin puterea banilor — dinspre 
partea Porții şi mai cu seamă mituindu-l pe seraschierul Mustafa-Pașa —, 
Cantemir să fie mazilit și așezat domn în Moldova un altul, dintre rudele 
sau prietenii săi. 


Când îl ispiteşte pe seraschier cu mari făgăduieli, acela, lacom de bani, 
dă ştire la Poartă, se străduieşte să însemne câteva pricini ușurele împotriva 
lui Cantemir-Vodă (ale cărui slujbe, atât cele de curând, cât şi cele vechi, le 
îngânau până și ţâncii turcilor) și adaugă că acest lucru i-a fost adus la 
cunoștință de preacredinciosul rob al Porții Şerban, domnul Ţării 
Româneşti. Cei de la Poartă, cum aveau ştire sigură despre Șerban că 
plănuia hainirea şi vroia să se răscoale, ziceau că, dimpotrivă, dihoniile si 
vrajbele dintre domni dovedesc credinţa si statornicia lui Cantemir. Şi astfel 
Cantemir rămâne nebiruit chiar și de banii lui Șerban, şi sultanul îi dă lui 
Cantemir porunci tainice că, de-ar putea să-l prindă pe Șerban si să-l trimită 
la Poartă, pe el însuși îl va cinsti cu domnia Ţării Românești, iar pe fiul lui, 
care era ostatec la Poartă, cu domnia Moldovei. Care tocmeală Cantemir- 
Vodă s-a ferit să o primească din multe pricini, cerându-și iertare „că el nu 
poate să prindă de unul singur un atare om preaputernic”. Așa că, arzând 
între domni tainice flăcărui de vrăjmăşie, dă peste Șerban o moarte 
năpraznică si neaşteptată, nenorocire al cărei chip l-am aflat mai apoi de la 
slujitorii lui a fi fost astfel: 


După ce Șerban-Vodă şi-a pus la cale trebile cu împărăția Rusească în 
felul în care am povestit si după ce îşi pregătise din belşug toate câte îi erau 
de trebuinţă în vara viitoare pentru războiul împotriva turcilor, a vrut să-și 
aibă binevoitoare şi Curtea împărătească. Așa că îl trimite sol la împăratul 
Leopold pe fratele său Gheorghe Cantacuzino, care să-i mânuiască 
afacerile. Solul o dată trimis, fratele său, Constantin, si nepotul după soră, 


Constantin Brâncoveanu (care a urmat la domnie după Şerban), cum vedeau 
fiecare că Șerban-Vodă nu va da înapoi de la ceea ce începuse și că orişicum 
are de gând să proclame război împotriva turcilor în vara viitoare, ca niște 
mișei și niște fameni, și prea puţin păsându-le de întreaga obşte a 
creştinătăţii, se străduiau în fel şi chip să-i schimbe domnului gândul, si îi 
spuneau „să nu se apuce atât de pripit şi fără o mai bună chibzuinţă de un 
lucru într-atât de anevoios şi de pieptiş, mai înainte de a arunca o mai bună 
privire la ce sfârșit aveau să ajungă faptele, rutenilor împotriva Crâmului, 
precum si cele ale nemților și ale celorlalți principi aliaţi împotriva 
celorlalte ţinuturi turceşti, și să dea pradă necredincioșşilor, din princina lui, 
întreaga "Ţară Românească si, mai presus, pe copiii si soțiile lor”. 


Dară Șerban, învinuindu-i de micime sufletească si de nevolnicie, 
zicea „că el, cu ajutorul lui Dumnezeu, trage nădejde că în vara viitoare nu- 
şi va opri armiile decât doară sub Adrianopole, si de vreme ce ştia nesmintit 
că 200 000 de ruteni si de cazaci aveau să treacă Niprul şi, cu sine în frunte, 
aveau să treacă Dunărea în Tracia; că daca însă Dumnezeu, în nepătrunsele- 
i taine, va vrea mai degrabă să le fie prielnic păgânilor, lui îi este mai plăcut 
să moară laolaltă cu atâția domni creştini, care luptă pentru Hristos, decât să 
trăiască o mie de ani sub jug turcesc, fie și la domnie”. Fratele si nepotul, 
văzând gândul de neclintit și de nestrămutat al domnului, au hotărât să-l 
înlăture prin vicleșug. Așadar, la un ospăț de casă i se turnă otravă și muri. 
Răposând Şerban, Constantin Brâncoveanu, ca singurul părtaș al fărădelegii 
lui Constantin Cantacuzino, este ales la domnie prin meșteșugurile aceluiaşi 
Constantin, fratele răposatului, si, prădând comorile răposatului, şi-a întărit 
cu ele domnia la Poarta turcească; pe soția şi pe copiii aceluia i-a ţinut 
vreme de un an sub pază tare, până ce, intrând în Tara Românească 
generalul Veterani, a smuls-o din mâinile lui pe ea și întregul neam al lui 
Șerban şi i-a dus, din porunca împăratului, în Transilvania. lar Constantin 
Brâncoveanu ce fel de sfârșit și-a dat si cum de n-a putut să scape de dreptul 
judeţ al lui Dumnezeu se va vedea în “Viaţa” aceluia; dar avem a ne întoarce 
de aici acolo de unde ne-am abătut. Scăpată fiind în Transilvania, Maria, 
doamna lui Șerban, trimite un om de credință la Cantemir-Vodă ca să 
întărească logodna fiicei sale Casandra cu Dimitrie, feciorul lui mai mic. 
Lucru pe care Cantemir nu-l respinge tocmai, dar pune înainte neputinţa 
(împlinirii) lui: ea trăind adică, sub ocrotire împărătească, iar că el îl are 
pregătit pe fiul său spre a-l trimite la Constantinopole. 


De altfel însă, cum vârsta amândurora mai cere încă timp (căci 
Dimitrie era pe atunci de 12 ani și fata de 7), Dumnezeu se va îngriji să se 
găsească şi chipul de a face lucrul cu putinţă. Murind așadar Șerban, 
Brâncoveanu, urmașul lui, îi trimite mai întâi lui Constantin-Vodă, prin soli 
trimiși de el, înfățișare de prietenie si de bună vecinătate: „Că alegerea lui s- 
a făcut prin învoire obştească (măcar că el lungă vreme s-a împotrivit la 
aceasta si n-a voit-o) si mai cu seamă că acest lucru a fost rânduit de pronia 
cerească, astfel ca fiinţarea lui să scape întreg neamul muntenilor de 
primejdia ce-i ameninţa și de cea de pe urmă pierzanie. Căci, dacă răposatul 
Șerban ar mai fi trăit încă 6 sau (măcar) 3 luni, s-ar fi răzvrătit pe față 
împotriva turcilor și ca atare ar fi adus asupra tuturor locuitorilor o năpastă 
care nici (cu gândul) nu poate fi gândită. Dar că el nu va părăsi Poarta 
Otomană până la ultima picătură de sânge”. (Parcă prorocind a vorbit bietul, 
căci aşa s-a și întâmplat; fiindcă tocmai la Poartă și-a vărsat, sub silnică 
sabie, până și ultima picătură de sânge.) Si că, de vreme ce știa că Frăția sa 
este mai vârstnic şi în ani, și în domnie și de o credință dovedită la Poartă, 
ar vrea să trăiască și să se păstreze în bună înțelegere și prietenie atât ei 
înşişi, cât și supușii lor”. 


La acestea după cum e datina, Cantemir-Vodă răspunde în scurtă 
vreme prin solii săi: „celor răposați Dumnezeu cel veșnic să le hărăzească 
oricine, iar pe urmași, ca pe înălțimea sa, să-i întărească şi să-i 
statornicească în domnie și să ştie că pe el îl va avea mereu vecin bun și 
liniştit, numai să vrea înălțimea sa să păstreze aceeași pace a amânduror 
părților”. Dar Brâncoveanu nu a păzit multă vreme această făgăduială si cea 
dintâi pricină de a atåta dușmănie și-a găsit-o, deoarece Cantemir l-a adus 
pe Gheorghe Ruset înapoi de la Constantinopole în Moldova și l-a aşezat pe 
fratele lui, Lascăr, capuchehaie la Curtea sultanului; că „nici ei nu pot avea 
între ei prietenie sigură si fără de bănuială, câtă vreme acela avea în slujbele 
sale asemenea oameni (adică dușmani de moarte si străvechi ai 
Cantacuzinilor). De aceea, dacă vroia să aleagă mai degrabă prietenia şi 
frăția sa decât orice slujbă a acelor oameni, ar fi cugetat mai cu luare- 
aminte: că, de altminteri, el nu poate să nu-i prigonească pe acei ticăloşi, 
oriunde şi sub a oricui ocrotire s-ar afla, și că el știe negreșit că, numai de li 
s-ar da prilejul, ei nu vor sta pe gânduri să-i înece pe toţi, fie şi într-un strop 
ușor de apă”. 


La aceste vorbe rău sunătoare și cu suflare de pornită vrăjmășie, 
Cantemir răspunde după obiceiul său „că el nu ştie ce s-a făcut sau spus mai 
înainte vreme între Rusetești și Cantacuzini și nici nu-l priveşte să ştie ca 
atare lucru; dar că mai apoi, de vreme ce Ruseteștii au venit în slujba sa și i- 
au cerut ocrotire, ei de la sine nu pot să urnească nimic, orice ar fi, nici să 
urzească ceva împotriva stăpânirii lui; iar de-o vor face, vor fi pedepsiţi ca 
niște oameni răi si fără de astâmpărare; în afară de aceasta, că atare chip de 
a-şi păstra prietenia nu-i altul decât cel pe care vroit-a să-l așeze Filip 
Macedoneanul cu poporul atenian: anume, izgonindu-i pe păzitorii statului 
precum ciobanul după ce și-a izgonit câinii —, el, ca lupul, să capete 
înlesnire si siguranță de a se năpusti asupra turmei de oi și a târlei; dar ceea 
ce se cuvine unui bun vecin și mai cu seamă unui domn creştin este să ceară 
cu strășnicie mai întâi alor săi să nu stârnească la hotare oarecari răzvrătiri 
si dihonii, si, dacă vreunii vor fi încercat aceasta, el, după cercetarea 
pricinii, să-i pedepsească ca pe niște stricători şi tulburători ai norodului. 


La fel cu cele ce se petrec la Curtea sultanului: ca, anume, 
capuchehaiele amânduror țărilor să se poarte frăţeşte și cu prietenie, să se 
ajute unul pe altul rând pe rând, cu tărie, si să nu cuteze a încerca ceva pe 
alături de porunca domnului lor, întru vătămarea sau pierzania celuilalt; 
căci, astfel păzite fiind hotarele fiecăruia și treburile lor, nădăjduiește să nu 
poată fi dată nicicând sămânță de vrajbă si de dușmănie”. Dar fiindu-i 
Brâncoveanului sufletul neliniștit la aceasta, întâi le dă de știre prin oameni 
siguri câtorva boieri moldoveni, între care cei dintâi erau Miron și fratele 
său Velicico şi doi fii ai lui Gavriliţă (căci Gavriliţă bătrânul murise nu cu 
mult înainte), „că, de-l vroiesc pe Cantemir mazilit, el lesne va dobândi 
aceasta de la poartă si, oricât de mare sumă de bani ar cere Poarta el are s-o 
dea. lară domn, pe oricine vor voi ei să-l aleagă, tot acela îi va fi lui pe 
plac”. La aceste atåtåri ale Brâncoveanului se smintesc câțiva moldoveni, 
dar uneltirile lor, date în vileag prin Vasile Gavriliţă, și le mărturisesc apoi 
deschis si îi dezvăluie domnului, una câte una, îmboldirile Brâncoveanului, 
şi toate făgăduielile lui. Auzind domnul acesta le dă totuși iertare și îi leagă 
cu straşnic jurământ „.ca, după aceea, să nu dea la iveală ceva despre atare 
lucru, cu vreo vorbă sau cu vreun cuvânt; căci el încredințează judecății 
dumnezeieşti lucrările sale si pe ale duşmanilor săi şi nu vrea să se răzbune 
ori să-i bată cu pedeapsa cuvenită”. 


lar dezvăluirea acestei uneltiri s-a petrecut astfel: după ce, prin Miron 
şi fratele său Velicico, Brâncoveanu îi ademenise la părerea sa pe cei patru 
fii ai lui Gavriliţă (dintre care cel mai vârstnic era Vasile) şi pe celelalte 
rude ale lor, ei au vrut să încerce a-i momi şi pe alţii, chiar din aceia mai 
apropiaţi lui vodă. Între sfetnicii domnului era un anume Ștefan, cerchez de 
neam, în slujba de mare-comis, dar om cu frica lui Dumnezeu și slujind cu 
credință tuturor domnilor, cu haz la ospeţe și celelalte petreceri, dar 
cumpătat și prevăzător. Cum acesta avea nu puţină trecere si pe lângă vodă 
şi se afla întruna la Curtea şi la masa domnului, s-au străduit prin mijlocirea 
lui Vasile Gavriliţă să-l tragă si pe el de partea lor cea rea, socotind că, dacă 
l-ar avea părtaş, ei ar putea să afle prin el toate tainele domnului si astfel să 
păşească mai departe mai cu pază la săvârşirea gândului lor cel rău. Cum 
Vasile Gavriliţă, zic, îl ştia om foarte temător de Dumnezeu și plin de 
credință, într-o zi, pe când plecau ei de la Curte, întorcându-se spre el îi 
spune: „De multă vreme, boier dumneata, nu ne-ai mai chemat la prânz sau 
la cină la tine; au, pentru că ai ajuns în cinstea domnului mai mult ca alţii, 
acum ne iei de sus şi nu mai dai un ban pe noi?”. „Nicicum așa ceva nu-i cu 
putinţă”, zice el, „ci nu am îndrăznit să vă îmbii la petrecerile mele prea 
umile și sărace pe voi, oameni si boieri amestecați în multele trebi ale 
domniei, dar, de-ţi va fi pe plac, as vrea să vă primesc, după puterile mele, 
pe tine si pe fraţii tăi chiar la acest prânz — lucru care s-ar socoti ca o foarte 
mare cinste pentru mine”, Vasile însă îi zice „că acuma, chiar la prânz, nu 
poate să vină, dar că la cină, la al treilea ceas din noapte” (căci era vreme de 
iarnă) „va veni negreşit”. 


La lăsarea nopţii, Vasile, după cuvântul dat, se duce să cineze la 
Ștefan, singur. Aşezându-se amândoi la masă, bea dinadins vin mai din 
belșug și îl silește si pe capul casei să bea. Fiind ei astfel împinşi la veselie, 
începe să strecoare în vin cuvinte de ispită dar Ştefan le aude de parcă ar fi 
fost tare de ureche si, ca şi cum nu le-ar fi înțeles, se sileşte să abată atare 
cuvinte de șagă către alte vorbe. lar după cină, la băutul cafelei (după 
obicei), după ce sunt îndepărtați ceilalți, Vasile îi spune mai pe șleau și mai 
limpede „că are să-i spună și să-i destăinuie o vorbă spre folosul întregii 
țări; iar dacă el i-ar fi făgăduit cu jurământ că n-o va dezvălui nimănui, el i- 
ar vădi atare taină”. Ștefan, cum socotea că nu va auzi de la dânsul nimica 
împotriva lui vodă, ci oarece altceva ţinând de folosul obștesc, jură „că 
niciodată [zice,] și nimănui nu i-o va dezvălui, decât cu îngăduinţa lui”. 


Atunci Vasile: „Să-ţi fie spre” ştiinţă, frate”, — zice - „că domnul 
nostru va fi mazilit din domnie in puţine zile si că va veni de la Poartă nu 
ştiu care alt domn nou; și de aceea ţi-am destăinuit-o ţie, ca nu cumva, fără 
prevedere din pricina preamării cinstiri ce ţi-o arată domnul acesta, să cazi 
nevinovat în ura domnului celui nou. Căci să nu tragi nădejde că domnul va 
mai fi întărit si mai apoi în scaun, căci are mari duşmani care îl urmăresc si 
deja Poarta a hotărât mazilirea lui”. Când aude acestea de la Vasile, Ștefan 
Cerchezul: „Dar astfel de vorbe, o dată ce le socotești sigure, le-ai spus 
Măriei sale domnului sau altcuiva dintre sfetnicii săi Căci acest lucru era de 
dezvăluit mai degrabă domnului decât mie. Căci în aceasta stă credința 
slujitorului credincios -- numai să ducă la îndeplinire cu credinţă treaba dată 
lui în seamă, ci, pe deasupra, a-l face din toate puterile pe domn stiutor și la 
adăpost dinspre partea urzelilor duşmanilor şi ale neprietenilor”. Vasile, de 
vreme ce a văzut că Ștefan a primit cuvintele lui nu cu cugetul cu care 
gândea el, ci cu un totul altul si osebit, pe dată se căiește de destăinuirea 
făcută și se zoreşte să ascundă sub chip de glumă ceea ce spusese în serios 
cu vicleşug și, mai întâi, că a vrut să våre spaima-n el în şagă. Ștefan: „Dacă 
sunt adevărate cele auzite fie și în glumă, orice fel de lucruri au a face cu 
domnul, toate trebuie spuse domnului sau sfetnicilor săi; căci nici capul, 
nici cinstea domnului nu trebuie să pățească, nici măcar în glumă, ceva de 
piază rea”. Când Vasile vede sufletul neclintit al lui Ştefan, zice „că el încă 
de multă vreme ar fi spus aceasta domnului, dar cum până și fraţii săi mai 
tineri, ca niște proşti şi scoși din minţi de cei mai vârstnici, erau părtaşi la 
această uneltire, el s-a temut ca nu cumva domnul, uitând de blândeţea si de 
bunătatea lui firească, să dea vreo pedeapsă prea aspră împotriva lor, iar el 
să iasă drept trădător si ucigaș al fraţilor săi”. Ștefan: „Nu-i aşa”, zice, 
„boier Vasile, ci viaţa domnului este mereu de pus mai presus decât cea a 
fraților, şi mai cu seamă a unora răi. Ci eu ţi-am jurat fiindcă socoteam că 
vorbele tale privesc nu viaţa şi cinstea domnului, ci vreo altă treabă aparte a 
țării; de aceea, nici călcător de jurământ nu vei avea a mă socoti de-i voi 
spune lui vodă vorbele auzite de la tine”. Vasile, văzând că nelegiuirea nu 
mai poate fi ascunsă pe mai departe, zice „De vreme ce-i așa, eu singur am 
să i le spun pe toate lui Lupul Bogdan (acesta era ginerele domnului și 
îndeplinea pe atunci slujba de mare — spătar). „Prea bine, Vasile”, spune, 
„dar as vrea ca tu să-i spui acestea cu mine de față si ascultând, ca nu 
cumva, ştiind eu si tăcând, asemenea lucruri să pară auzite de la altul mai 
înainte decât de la mine”. 


Așa că, ridicându-se amândoi într-al cincilea ceas al nopţii, vin la 
curtea lui Lupul Bogdan, pe care sculându-l din somn, Ștefan îi spune; 
„Domnia ta spătare, binevoieşte să asculti de la boier Vasile anume vorbe pe 
care mi le-a dezvăluit la această cină și l-am adus ca să ţi le spună așijderi; 
cât despre restul, știți voi. Ascultând Lupul aceleași lucruri pe care i le 
spusese lui Ștefan, dis-de-dimineaţă [Lupul] îl înfăţişează pe Vasile înaintea 
lui vodă şi cele ce s-au spus mai sus, ale Brâncoveanului, ale domnului 
Ţării Românești, i le-a dezvăluit cuvânt cu cuvânt. 


Miron şi frate-său Velicico, când bagă de seamă că ceilalți părtași s-au 
mai răcit față de cele puse la cale si au uitat de lucrurile vorbite între ei, 
temându-se ca nu cumva uneltirile lor să nu-i fi fost în vreun fel date pe faţă 
domnului, vor să se spele ei înaintea celorlalți. Ba Miron, unul, îi scrie 
domnului de la Putna (iar ţinutul Putnei este vecin cu Tara Românească) 
„cum că ar fi aflat prin iscoade de-ale sale de încredere că la Bucureşti se 
împrăștie prin norod nu puţine vorbe despre mazilirea lui, ba chiar că sunt, 
date la iveală numele anumitor boieri care au de gând să-l trădeze pe domn; 
altcum, care să fie acei boieri n-a putut primi vreo veste sigură”. Om bătrân, 
mereu domol si plin de greutate în pornitul treburilor sale si deprins să pună 
mereu blândețea milostivă înaintea dreptei răzbunări, domnul anume îi 
răspunde lui Miron: „Că acela a făcut foarte bine că l-a înștiințat de aceste 
treburi, dară să-și deie toată sârguinţa: că rămâne să se silească a lua ştire şi 
de numele acelor părtași la uneltire; dar că el nu are atât grija mazilirii ori a 
dăinuirii sale în domnie, cât a liniştii supușilor si a unui trai plăcut laolaltă 
cu vecinii; că dacă însă vreunii or fi sau or vrea să fie tulburători ai acestor 
lucruri, există un ochi dumnezeiesc atoatevăzător care să dea răsplată 
fiecăruia, la vremea sa, după lucrările inimii sale. Acestea dară astfel au fost 
potolite. 


În anul următor, adică, regele Poloniei îşi mișcă iarăși oştile asupra 
Moldovei. Din nou îl îmboldeşte pe domn la unirea armelor sale. Dai 
domnul îi răspunde tot ceea ce îi răspunsese si anul trecut, ba îi zice „că el 
are sub ochi pilda foarte apropiată a anului din urmă; că, dacă și-ar fi unit 
armele cu regele, întreaga Moldovă ar fi ajuns la pierzania cea de pe urmă — 
Luminăţia sa o poate judeca fără greş; de aceea anul acesta trebuie să se 
purceadă cu pas mai chibzuit, ca să nu se întâmple aceleaşi lucruri ori şi mai 
rele (ceea ce ferească Dumnezeu!). Dar regele, ca să nu se spună că banii 


Papei au fost irosiţi în zadar, pe la sfârşitul lui august (anume când ţara se 
află în plin belșug de poame și de holde) își duce oștile în Moldova, trecând 
Nistrul şi Prutul. Acestuia seraschierul cu câteva ordii de tătari îi ies în cale 
aproape de Ştefăneşti. Dar, înaintând lesii cu îndrăzneală, regele își duce 
oastea de-a lungul râului până la Zagarancea (care se află la patru ceasuri de 
Iași); acolo dă peste trâmbe de tătari mai dese si peste turci mai numeroși. 
Căci Calga-Sultan, care fusese orânduit împotriva leșilor, nu ajunsese până 
la ziua dinainte hotărâtă, în timp ce polonii se pregătesc de luptă, turcii si 
tătarii se prefac, a fugi şi, dând foc de jur împrejur fâneţelor si ierburilor, nu 
se arată pe nicăieri. Văzând acestea, leşii își mișcă oştile către Bugeac cu si 
mai multă îndrăzneală și în pas mai întins. 


Dar, când regele ajunge la locul cel nefericit de mai an, la ‘Strâmba’, îi 
vede pe cei pe care îi socotise alungaţi, pe tătari si pe turci, înnegrind 
câmpurile în lung şi-n lat. Abia atunci își dă seama că rău a făcut că i-a 
urmărit pe dușmani mai departe. Nu au lipsit binefacerea voievodului si 
datoria-i creştinească întru ajutorarea oștilor aflate în primejdie. Căci, după 
ce regele şi-a tras tabăra înapoi si s-a întors peste apa Prutului (ca să apuce a 
ajunge în părțile muntoase ale Moldovei, pentru leşi si alte dăţi 
mântuitoare), seraschierul Mustafa-Pasa, îndoit la sfat, a șovăit o clipă pe 
celălalt mal al râului, să treacă oare râul și să-l urmărească pe rege până în 
Polonia ori, dându-le numai tătarilor îngăduinţa de a-l urmări prin Moldova, 
el însuşi să se întoarcă la ale sale ca un învingător. Acestui din urmă gândi 
se împotriveşte domnul, spunând „că, dacă li s-ar da tătarilor îngăduinţa de 
a-l urmări pe rege prin inima Moldovei, pe locuitori îi pândeşte o foarte 
mare primejdie: căci aceştia, (ascunși) de pretutindeni în străfundul codrilor 
şi munţilor Moldovei de leşii și cazacii aflați în pradă, or să fie jefuiți de 
tătari, și că tătarii singuri nu pot sparge tabăra leşilor, fie și slăbiţi, și nu-i 
pot bate cu mare măcel; aşa că — de-ar cuteza să dea un sfat mai sănătos -- 
seraschierul, ca un învingător (căci oare ce altceva se cere într-o biruință 
decât fuga fåtiså a dușmanului!), să se întoarcă la Isaccea, nu fără mare 
nădejde de răsplată. 


O dată ce sultanul tătarilor (de care poate că tătarii ar fi ceva mai 
ascultători) nu a sosit încă, să li se oprească tătarilor trecerea râului; totuşi 
să-i fie date lui însuşi doar vreo două sau trei mii de tătari cu care să meargă 
pe urmele taberei lesesti și, de i-or vedea pe aceia că se abat într-altă parte 


de la calea cea dreaptă, să-i năpădească prin păduri şi locuri mohorâte şi să- 
i împiedice a o face. Și astfel seraschierul se lasă înduplecat si, oprindu-le 
tătarilor trecerea râului, el însuși îşi întoarce oștile către Dunăre. Domnul îl 
înștiințează pe rege despre hotărârea seraschierului și îl roagă să nu 
îngăduie ca oștile să se întoarcă pe la Iași si să nu rabde ca bieţilor locuitori 
să li se pricinuiască iar prăpădul de anul trecut. Făgăduiește el, regele, 
aceasta, dar parte se ţine de făgăduieli, parte nu; căci, deși, trecând Prutul la 
cale de patru ceasuri mai sus de lași, și-a tras oştile către Cotnari, totuşi pe 
prădalnici fie că nu i-a oprit, fie că aceia, ascultând mai degrabă de regina 
Foame decât de rege, se împrăștie la obișnuitele lor tâlhării. 


Văzând vodă aceasta, tătarilor, pe care îi avea cu sine, le dă voie să-i 
oprească pe aceia; pe foarte mulţi îi prind în păduri, în așa fel că nu-i de 
crezut auzului: e lucru sigur că, în câte-un loc, fiecare tătar a prins câte 
şapte leşi si că unul singur; și-a azvârlit peste şapte juveţele lui de piele; 
venind ei în tabăra moldovenilor, îi vindeau pe trei taleri unul, pentru că nu 
aveau cu ce-i hrăni; când erau întrebaţi cum de un singur tătar a putut lega 
şi trage după el șapte leşi, el răspundea „şi la noi în Bugeac un singur ayan 
trage după el șapte cămile, numai să fie cămilele blânde și ascultătoare; așa 
şi leşii în fața noastră, vlăguiți mai întâi de foame, vor mai degrabă să 
trăiască la noi cu “casă”, decât să moară luptând cu armele în mână”. Între 
aceşti leşi a fost prins și un anume bătrânel, loan Tamasevski -- de 75 de 
ani, ostaș de o viață — moldovean de neam, din satul Tamaş, care, împreună 
cu vodă însuși, ajunsese din Moldova la regele Cazimir cu 50 de ani mai 
înainte şi i-a fost aceluia stegar vreme de 17 ani. Pe acesta domnul, 
răscumpărându-l, l-a trimis înapoi în Polonia, căci acolo fusese deja primit 
în lista nobililor si fusese dăruit de către stat cu o moșie si avea fii si fiice şi 
o gospodărie îndeajuns de numeroasă, întrebat cum de fusese prins de tătari, 
acela dă răspuns: „Ştii, Preamilostive Doamne, că, pe când eram noi în 
tabăra leșilor de sub Torun împotriva suedezilor, eu nu dădeam dosul nici 
chiar înaintea a cinci suedezi si de atunci încoace am fost mereu prin tabere 
şi în slujbă; niciodată nu mi s-a întâmplat să am de luptat cu foamea; cum 
însă, fără de hrană, nu mai rămăsese nici o nădejde de a trăi, câţiva dintre 
noi, ieşind din tabără, am intrat într-o pădure din apropiere, unde, găsind 
nenumărate prune și mere, fiecare dintre noi s-a cățărat în câte un pom 
(nebănuindu-i de fel pe tătari în acele păduri adânci); pe când ne dădeam 
noi osteneala să ne astâmpărăm pântecele, i-am văzut pe nepusă masă pe 


tătari șezând la trunchiul copacilor, întinzându-și arcurile si scuturându-și 
sulițele; aşa că noi, după ce ne-am umplut burta cu poame, coborându-ne 
din copaci, ne-am dat singuri mâinile la legat”. 


În schimb regele, după ce şi-a urnit tabăra de la Cotnari, trecând apa 
Siretului, ca să nu pară că se întoarce în Polonia fără vreun laur de biruinţă, 
îşi îndreaptă tabăra către Neamţ; iar Neamţul este o cetate foarte veche si 
foarte puternică. Dar, fiindcă domnilor nu le este îngăduit să întărească cu 
oșteni și cu strajă asemenea cetăţi, în cetățuie locuiau doar nouă vânători 
(căci târgul de sub cetate se află la ses); pe aceasta regele se apucă să o 
cucerească. Vânătorii se îngrijesc de apărare, închid porţile cetățuii, se 
rânduiesc câte doi la fiecare parte a cetăţii, în timp ce mai-marele lor le 
pune bărbătește la îndemână praf de puşcă si plumbi. Regele mai întâi se 
mânie, apoi pune în bătaie balimezurile și bombardele, dar cum așa era 
cetățuia făcută să nu păţească nici o stricăciune, îl întârzie pe rege vreme de 
patru zile la împresurare; el pierde 50 de oșteni, împreună cu comandantul 
artileriei; în cele din urmă, trimițând un mijlocitor, le poruncește să iasă, 
scăpându-și sufletele si armele, si să preia cetățuia. Ei rămăseseră doar șase, 
trei fiind uciși; răspundeau că nu pot să predea cetatea fără porunca 
voievodului. Regele, prin nişte dieci moldoveni, plăsmuieşte o scrisoare a 
lui vodă și, ca și cum solul ar fi fost din porunca domnului, li se dă poruncă 
să predea regelui cetățuia. 


Vânătorii, oameni neprefăcuţi, socotind că omul care venea a fost 
trimis de domn şi că scrisoarea este cu adevărat a lui vodă, predau cetăţuia. 
Când coboară la poarta din vale, unde regele își pusese un jilț ca să-i 
privească pe cei care ieșeau, el vede cum câte doi vii duc pe umeri câte un 
mort şi, în afară de aceasta, nimic. Când îi întreba: „Dar unde să fie ceilalți 
oşteni care au apărat atâtea zile cetatea?” mai-marele (acelora) îi răspunde 
„că nimeni alţii n-au mai fost, afară de cei nouă oameni pe care îi vede, din 
care în prima zi au murit trei, şi că ei şase au apărat cetatea și nu ar fi 
predat-o până la moarte dacă n-ar fi văzut porunca domnului adusă la ei”. 
Se minunează regele și mai să-l cuprindă rușinea, fiindcă în scrisorile sale 
către aliaţi trebuia să-i înştiințeze despre chipul și truda cuceririi acestei 
cetăți. Aşa că poruncește, pe-alăturea cu dreptul ginţilor, să li se reteze 
capul, dar sunt sloboziţi de către hatmanul lablonovski și lăsaţi să plece. 
Aceştia, venind la vodă, îi arătau „că ei nu cu de la sine putere, ci din 


porunca domnului au predat cetatea”. Atunci domnul își dă seama că a fost 
la mijloc un vicleșug al regelui şi că el i-a înşelat pe bieţii vânători. 


Regele, după ce pune mâna pe Neamţ printr-un asalt de atâta faimă, 
lăsând acolo strajă, purcede către Suceava si lasă și acolo strajă între 
zidurile pustii și se întoarce în Polonia cu nume de învingător al tătarilor si 
de cuceritor a două preaputernice cetăți. Dar aceasta a fost ultima si cea de 
pe urmă (sic) campanie a regelui Ioan în Moldova, cu toate că, prin fiul său 
Iacob și prin hatmani, a făcut pe mai departe și în anii următori expediţii 
mai degrabă de zadarnică fală. 


La începutul celui de-al patrulea an al domniei sale, (Cantemir) îl 
trimite ostatec la Constantinopole pe fiul său mai mic, Dimitrie, în vârstă de 
doisprezece ani, împreună cu fiii câtorva boieri, și îl aduce la sine pe cel 
mai mare, pe Antioh. Dimitrie, după ce a ajuns la Constantinopole, desi încă 
la o vârstă fragedă, totuși lacom de-a şti si de-a învăţa atât trebile de obşte, 
cât si pe cele particulare, face începutul cărții latinești si turcești are 
necontenite convorbiri cu solii străini și mai ales cu cel al regelui Franţei 
domnul de Satonov, și cu cei al provinciilor belgice, domnul Collier, și, prin 
mijlocirea părintelui său, statomiceşte către părțile europeneşti legături de 
scrieri şi corespondenţă cu unii soli. În acea vreme greutate avea cuvântul 
solului Franţei, pentru că făgăduia că francii vor vesti război împotriva 
împăratului şi, pe cât putea, îi împiedeca pe turci nu cumva să facă pace cu 
nemții. Și nu în deşert, căci, urmând în vizirat Kioprili Mustafa-Pașa, francii 
au atras către Rin o și mai mare parte a armatei nemţeşti; puţinii rămaşi la 
paza hotarelor le-au dat prilej turcilor să redobândească Belgradul si 
celelalte locuri pe care nemții le luaseră în stăpânire peste Dunăre. Leșii, 
trăgând sub Camenița tunuri din cele mari, se înfățișau cu foc și fum, iar 
când auzeau de venirea turcilor si a tătarilor, pe dată, prevăzători, trâmbiţau 
de retragere. Prin urmare, vreme cam de trei ani, domnul şi-a ţinut domnia 
tot în linişte şi pace. 


Cum amândouă tinerele  beizadele mai zăboveau încă la 
Constantinopole, Brâncoveanu, domnul Țării Românești, cel de fericită 
pomenire, nu știu din ce îmboldire, îl înștiințează mincinos, prin 
capuchehaiele sale, pe caimacamul Constantinopolei (căci vizirul şi sultanul 
plecaseră la Adrianopole) despre Cantemir că se pregăteşte de haine şi că a 


trimis la Poartă în locul fiului său cel adevărat pe un altul, măsluit, iară nu 
pe al lui însuși; aşa că nu trebuia lăsat să plece cel dintâi până când sultanul 
nu se încredința despre cel de-al doilea. În acea vreme caimacam de 
Stambul era Amuge Ogli Husein-Paşa (care este cunoscut europenilor prin 
pacea de la Carlovaţ), care, când capuchehaiele îi spun atare lucruri, 
poruncește să fie aduși la el amândoi fiii lui Cantemir; pe cel dintâi îl ştia, 
pe cel de-al doilea încă nu-l văzuse. Fiind ei aduși, îndată ce intră cel mic în 
sala de primire, „Au minţit”, zice, „cei care mi-au spus că el este măsluit fiu 
al lui Cantemir, căci despre cel mai mare poate că s-ar îndoi cineva, de n-ar 
şti-o, dar despre cel mai mic eu însumi as putea să fiu martor, fiindcă se 
deosebeşte de părintele său doar ca vârstă, altminteri poartă icoana vie a 
părintelui său. Capuchehaiele noastre auzind aceasta de la paşă l-au rugat să 
le destăinuie cine (era cel) atât de aiurit încât să fi îndrugat asemenea vorbe. 
Acela dă răspuns: „Din carindaşi” — adică un frate sau unul de aceeași 
credinţă cu el —, domnul Țării Româneşti. Voi însă să-i scrieți domnului 
vostru că, şi de-ar vrea să-i ia la el pe amândoi, noi nu-i vom tăgădui acest 
sernn de prietenie, căci credinţa lui cea de atâtea ori lăudată nu mai are de 
acum înainte nevoie de chezași”. Aceasta totuși domnul n-a voit-o, ci l-a 
adus în Moldova numai pe cel mai mare iar pe cel mai mic, cum am spus, l- 
a vrut rămas la Constantinopole vreme de trei ani. În toţi cei trei ani nu s-a 
întâmplat (sic) în Moldova nici un război, nici năvăliri ale leşilor; aşadar 
domnia şi locuitorii dobândesc nu puţină vlagă și ea pare a fi pe cale să 
înflorească la starea ei de odinioară. Totuși nu și cugetele cele fără de pace 
ale unora: prin răzmeriţe lăuntrice, dar nu fåtise, ei încercau să-l răstoarne 
pe vodă (fiindu-le de ajutor si domnul [ării Românești), însă, 
neizbândindu-și treaba, lăsau din nou baltă cele începute. 


În sfârşit, la anul...,, fiind primit în vizirat Mustafa-Pașa (pe care 
Brâncoveanu i-l ştia cu priință lui Cantemir), Brâncoveanu iarăși îi ispiteşte 
cu făgăduielile şi amăgirile sale pe aceiaşi moldoveni și, cum vedea că, prin 
forţa banului, Cantemir nu putea fi mazilit, se străduieşte să pună vârf faptei 
sale fără de lege. Scrie, deci, nu el însuși, ci pe sub mâna unora de-ai săi, 
către Miron şi Velicico, fratele lui (pe care domnul îl scosese din slujba de 
Hatman si îl făcuse mare-vornic al Țării de Sus, punând în locul lui pe 
Lupul Bogdan, ginerele său), și îi învaţă „să aţâţe, oricum or putea, o 
răzmeriţă si să-i taie pe vodă si pe fiii si toată casa lui, precum si pe anumiţi 
sfetnici credincioşi, între care drept cel dintâi era ținut Gheorghe Ruset vel- 


vistiernicul; apoi ca toți uneltitorii să se tragă în Tara Românească; iar că el 
însuşi va cheltui la Poartă chiar şi o mie de pungi și astfel nu numai că-i va 
scoate nevinovaţi, ci îl va si așeza domn pe Velicico”. Miron avea un fiu 
mai mic, pe nume Pătraşcu, mare-cămăraș al domnului. Dar vodă, un 
cârmuitor mai chibzuit al treburilor sale, străduindu-se să-și întărească 
domnia nu prin vărsarea sângelui concetăţenilor, și prin milostivirea sa, se 
îngrijește ca răutatea lor şi înrădăcinata vrăjmășşie să fie într-alt chip 
preschimbate si abătute în bine. 


Aşadar o logodește pe fiica sa Elisabeta cu fiul lui Miron, Pătrașcu, si 
pune la cale să serbeze nunta pe la Crăciun, însă mult nemernicul de Miron, 
împreună cu tovarășii săi, alege nunta drept prilej de a cădea asupra lui 
vodă si de-a îndeplini ticăloasa lor faptă. Lucru pe care îl începe ăst fel: 
Velicico era văduv şi, ca să dea dovadă de şi mai mare chip de prietenie, 
cere de la vodă să o ia de nevastă pe fiica lui Paladi vel-vistiernicul, văr 
după tată cu Lupul Bogdan, hatmanul. Domnul îi dă învoirea să se însoare 
şi să o ia pe dânsa de nevastă. Când se întrunesc în satul fratelui miresei ca 
să serbeze nunta, toți aceia care erau cu ştire şi părtași la aceeaşi nelegiuită 
întovărăşire, printre cupe cam prea dese, îi dau lui Velicico numele de 
“domn”, iar soţiei lui de “doamnă” (căci proaspăt căsătoriţii obişnuiesc să-și 
pună pe cap coroane domnești) și spun că, de-acum încolo, ei nu trebuie să 
lepede un asemenea port — că toți sunt gata la toate poruncile lui. Între 
aceştia se afla și un anume boier loan Ţifescul: cum mai înainte acesta nu 
fusese părtaş la urzelile lor, îl silesc şi pe el să intre cu jurământ în această 
uneltire, că altminteri va avea parte de crâncenă moarte; de prea mare 
spaimă, jură bietul de loan si se face tovarăș la tainele lor. Isprăvindu-se 
nunta și limpezindu-i-se capul după beţie, Ioan îşi aminteşte cu mintea 
trează ce jurase silit la nuntă și în fierberea vinului și, fără nici o zăbavă 
venind la domn, îi spune lămurit toate cele pe care, la nuntă, viclenii le 
vorbiseră şi hotărâseră să le împlinească. Auzind domnul acestea, hotărăște, 
după obiceiul lui, să lase mai întâi loc răbdării, poate că și ceilalți, månati 
de căinţă, şi-or lua seama de la acea nebunie. Altcum lui loan îi poruncește 
ca pe toate să le acopere sub tăcere. 


Către această vreme, împlinindu-se trei ani de când îl trimisese pe fiul 
său Dimitrie la Constantinopole, îl trimite iarăși pe Antioh la 
Constantinopole. La a cărui sosire bunul de Brâncoveanu născocește alt 


tertip: căci printr-un ins anume, necunoscut si fără slujbă, îl înştiinţează pe 
capuchehaia domnului că, la venirea fratelui mai mare, vodă l-a rânduit pe 
un anume căpitan de-al său, cu cai si oșteni aleși și foarte buni, ca să le fure 
pe amândouă beizadelele — și că acesta-i semnul cel mai vădit, că a luat cu 
sine mai bine de 40 de cai neînşeuaţi; ceea ce era adevărat, căci căpitanul, 
care venise cu (fratele) cel mare pentru a face negot, adusese cu sine ca la 
40 de cai, după cum a fost mai apoi dovedit de către pașă. Capuchehaia 
domnului, om de puţină credinţă şi sărac cu duhul, pe nume Spandoni, dă 
crezare vorbelor înşelătorului, află sigur că în faţa oraşului, în satul Calfa, 
sunt ţinuţi cu hrană mulţi cai neînșeuațţi, trage de aici încheierea că vorbele 
înșelătorului sunt sigure. Așadar, ducându-se de unul singur ca un neghiob, 
la caimacam (căci împărăţia se afla încă la Adrianopole), spune că are o 
vorbă de taină către caimacam. Primit într-o ascultare de taină, capuchehaia 
zice: „Doamne, eu unul sunt grec de neamul meu şi născut în acest oraş. 
Sunt în slujba Porții pentru cele ce-l privesc pe domnul Moldovei; sunt 
totuși ținut a datora mai mare credinţă sultanului decât domnului meu. 


De aceea îţi fac cunoscut că domnul, după obicei l-a trimis iarăși la 
Constantinopole pe cel mai mare dintre fiii săi și îl cere la sine pe cel mai 
mic; eu însă am fost sigur înștiințat de oameni siguri că domnul a orânduit 
pe un anume căpitan cu 40 şi mai bine de cai, care să le fure pe amândouă 
beizadelele și să le ducă la sine. De unde lesne se poate ghici că el e pe cale 
să se hainească de Poarta turcească; făcându-se aceasta, eu unul, de vreme 
ce-i sunt capuchehaie la această Curte de la Constantinopole, nu care cumva 
să dau peste vreo primejdie neașteptată”. Auzind caimacamul aceasta, 
trimite un agă să vadă dacă sunt ţinuţi cu hrană asemenea cai în acel sat. 
Plecând aceasta, s-a făcut din întâmplare ca acel căpitan să mâne caii, ceva 
mai odihniți după drum, la obor ca să-i vândă, ieşindu-i în cale, cel trimis de 
paså îl întreabă: „Ai cui sunt caii și unde sunt duși?”; el răspunde „că sunt 
cai de vânzare și că îi duce la oborul de cai”. 


Aga îi urmează până la oborul unde se făcea vânzarea, ia aminte cu 
grijă până ce sunt toţi vânduți și la urmă, întorcându-se la pasă, îi povesteşte 
cele ce văzuse. Paşa, surâzând, îi zice: „Cum oare de a spus aiuritul acela 
niște minciuni aşa de mari şi cu neputinţă de crezut>?”. Si, printr-o scrisoare 
de-a sa, îl înștiințează pe domn despre trădarea capuchehaiei lui. 
Capuchehaia, scos din slujbă și lăsat fără leafă, îl împroșca pe Brâncoveanu 


cu blesteme în fiece zi si în tot locul, spunând că, înșelat de el, și-a pierdut 
pâinea şi cinstea. lar când Dimitrie ajunse de la Constantinopole în 
Moldova la părintele său, Mavrocordat, care mai era încă ţinut la Viena, 
trimițând scrisoare la soţia sa, prin mijlocirea lui Mihail Ruset, cere de la 
domn ca să-l logodească pe Dimitrie cu fiica sa Elena. (Căci la 
Constantinopole, Antioh o luase de logodnică pe fiica Ducăi-Vodă, 
mijlocind Patriarhii Calinic al Gonstantinopolei și Dositei al Ierusalimului. 
Acestuia domnul îi răspunde: „Că fiul său se află încă la o vârstă nepotrivită 
pentru însurătoare; dacă însă Dumnezeu va îngădui ca tatăl fetei, 
Alexandru, să se întoarcă teafăr la casa sa, el n-o va respinge pe fiica unui 
asemenea om să-i fie logodnică fiului său”. 


Către această vreme si domnul Țării Româneşti, ca să-şi ascundă bine 
înșelăciunile si gândurile sale cele rele, din multe pricini îi trimite cu solie 
la Cantemir Vodă pe cel mai de seamă boier al său, pe banul Comescul. 
După ce treburile acestuia au fost fie făcute, fie prefăcute, la cea din urmă 
înfățișare înaintea domnului îi spune „că din porunca domnului său trebuie 
să-l întâlnească și pe fiul lui vodă, beizadeaua”. Fiind întrebat: „Care era 
pricina unei atât de neapărate intrări a solului la un copil”, solul răspunde, 
zâmbind a râde: „Că domnul său are câteva fiice si cuminţi, şi frumoase, și 
de aceea ar vrea să-și găsească gineri asemenea, si cuminţi, si frumoși”. 
Primind îngăduinţa de la vodă, este dus la curtea tinerei beizadele. Și, după 
alte câteva scurte vorbe măgulitoare, el zice: „Am ce să-i povestesc 
domnului meu, anume despre o beizadea care, desi tânăr, este totuşi 
înconjurat de cărți și de arme. De unde putem bănui că e aplecat către 
amândouă învăţăturile”. 


Încheindu-se aceste ceremonii, solul pleacă la domnul său. Cantemir- 
Vodă, după obiceiul acelor domnii, având în gând ca, scurgându-se zece 
zile, să-l trimită cu sarcina unei solii la Brâncoveanu pe ginerele său, Lupul 
hatmanul, îi poruncește să ia cu sine pe câţiva fii de neam de-ai boierilor, 
între care să-l ducă si pe unul dintre pårtasii la uneltire, pe Gheorghe, fratele 
lui Mitrea, cel poreclit Apostol. Iar acest lucru l-a făcut din următoarea 
pricină: cum ştia că uneltitorii caută prilej să-i scrie ceva Brâncoveanului si 
că nu-l pot lesne afla fără primejdia prinderii scrisorilor şi, cum or vedea că 
unul dintre tovarășii lor stă să plece cu solul in Ţara Românească, este cu 
neputinţă ca ei să nu-i încredinţeze lui fie vreo scrisoare, fie ceva vorbe -- 


ins pe care apoi, la întoarcere, vodă să-l descoase ce-a făcut în [ara 
Românească. Ceea ce a si urmat. Căci nemermicii aceia îi văd pe Gheorghe 
însoțitor al acelei solii; socotind că au găsit un prilej minunat, îi dau 
(scrisori) nu numai către Brâncoveanu, ci şi către alţi boieri munteni, și mai 
cu seamă către Constantin Cantacuzino stolnicul, totuși nu scriu în ele 
nimic fățiş sau de rău, decât numai pe bănuite; toate celelalte i le 
încredințează lui Gheorghe spre a fi povestite. Domnul porunceşte solului 
său să orânduiască oameni siguri si de credinţă care să se ţină pe urmele lui 
Gheorghe după ce va fi ajuns la București şi să prindă de veste la care 
muntean va fi intrat şi dacă va fi zăbovit multă vreme la el. Aceasta așa și 
făcându-se, după ce Lupul Bogdan a ajuns la Bucureşti, adus la domn cu 
mare alai, și-a împlinit însărcinarea soliei. Tratat fiind cu prietenie si 
curtenie, Brâncoveanu l-a trimis iarăşi înapoi după sase zile. Gheorghe însă, 
solul uneltitorilor, îndeplinidu-și cu bărbăţie, dar fără un sfârşit fericit, solia 
sa osebită si dăunătoare, s-a întors laolaltă cu solul. Iar după ce solul a venit 
la domn, el dă la iveală toate câte le băgase de seamă la Gheorghe. 


Astfel domnul le poruncește lui Miron și fratelui lui să se pregătească 
de nuntă, căci stă să vie vremea celor 40 de zile de post ale Crăciunului. Ei 
cer învoire să se ducă la moșiile lor, însă de fapt ca să-și pregătească armele 
şi celelalte de trebuinţă pentru fărădelegea pusă la cale. Multă vreme a stat 
domnul la îndoială dacă să lase să-i prindă la nuntă, când de bună seamă vor 
veni la Curte cu arme ascunse, sau să-i prindă mai înainte, în cele din urmă 
a hotărât că mai bine este să-i prindă pe când erau împrăștiați si răzleţiți pe 
la moșiile lor decât la nuntă, ca nu cumva să se întâmple ceva neașteptat 
între pocale şi arme. Astfel, Miron plecă acasă și îl trimite pe fiul său mai 
mare, Nicolae, sol de taină la Constantinopole. Lui Velicico, tocmai când 
era să plece la moșie, îi poruncește să rămână până a treia zi la laşi. Pe 
Vasile, fiul lui Gavriliţă, (care era mare-vornic al Ţării de Jos) îl dă la 
descurcarea unor treburi încâlcite ale acestui ţinut. După ce le-a rânduit 
astfel pe acestea, într-o noapte, înainte de cină, chemându-l pe fiul său 
Dimitrie, îi poruncește: „Dacă am să te întreb la cină de ce nici un boier n-a 
rămas cu noi să cineze, şi mai cu seamă Lupul, cumnatul tău, căruia eu 
singur i-am poruncit să rămână, tu să-mi răspunzi că de aceea n-a rămas 
fiindcă au fost poftiţi să cineze la Ștefan Comisul şi, după cină, să joace 
cărți”. De cu ziuă însă îi dăduse poruncă lui Lupul ca, luându-l cu sine, să-l 
ducă pe Gheorghe la Ștefan pentru cină, si, când va fi chemat, să-l aducă cu 


sine la Curte. Astfel domnul, după ce și-a luat cina, îi spune lui Dimitrie: 
„De ce, fiule, nu avem cu noi la cină pe nici unul dintre boieri?”. 


El, după cum fusese învăţat, răspunse cele de mai sus. Domnul, de 
parcă ar fi fost mâniat, dar de fapt în glumă, poruncește să se scrie poruncă 
„pe oricare i-or găsi în casa lui Ștefan Cerchezul, fie cinând, fie jucând 
cărţi, să-i aducă în acea clipă la vodă si el să primească de la fiecare câte 
zece galbeni, ‘straff? din poruncă. Porunca este trimisă prin marele-cămăraș 
(căci casa lui Ştefan era aproape de Curtea domnului). Îi găseşte jucând 
cărți; făcându-le plecăciune, le întinde porunca; după citirea ei, „Să, 
mergem, fraților”, zice Lupul, „cineva ne-a trădat că jucăm cărți aici şi că la 
cina asta, l-am lăsat singur pe vodă”. Şi pe dată el îi dă cel dintâi 
cămărașului 10 galbeni amendă, iar pentru ceilalți se pune chezaș până a 
doua zi. Așadar pe toţi, pe câţi i-a găsit, cămărașul i-a dus la Curte, între 
timp, domnul poruncește ca, închizând porţile cetăţuii, străjile să fie gata; 
străjerilor le dă poruncă să nu dea voie nimănui nici să intre, nici să iasă. 


Făcându-se aceasta, poruncește să fie aduși înăuntru boierii jucători de 
cărți; primul intră Lupul, îl urmează Ștefan. Gheorghe rămâne în alt iatac. 
Intrând cei doi, domnul, mâniat parcă, se porneşte asupra lor: „Și de ce, tu, 
Lupule, ai făcut asta? Când eu îți poruncisem să rămâi cu mine la cină, n-ai 
ascultat de poruncă”. Lupul spune „că a păcătuit” şi îi cere rugător iertare 
domnului. Iar lui Ștefan îi spune: „Tu — nu numai pentru că te afli la trecere 
pe lângă mine și la toate cinele — mă știi foarte bine că nici cu lăutari nu mă 
desfăt din cale afară, nici nu aflu mulţumire în lungi mese și beţii; pe 
deasupra, este acum al doisprecezelea an de când, văduv, duc în această 
domnie o viață oarecum singuratică şi nu am de ce — mai ales în aste grozav 
de lungi nopţi de iarnă — să mă grăbesc către iatac; și de aceea ştii bine că 
nu pot avea nici o altă desfătare după cină, afară de vorbele cu tine şi cu 
acesta de aici (arătându-l pe fiul său Dimitrie), care îmi deapănă până la al 
doisprezecelea ceas câteodată istorii de-ale celor din vechime și altădată îmi 
tălmăceşte Sfânta Scriptură din graiul slavonesc în cel al țării sau îmi spune 
pe de rost preaplăcutele predici ale preafericitului loan Gură de Aur. Ci 
pentru că aţi făcut aşa ceva, v-am pus în seamă fiecăruia dintre voi să-i daţi 
marelui-cămăraş gloabă de zece galbeni. Dar să-mi spuneţi cine altul a mai 
fost cu voi la școala de jucat cărţi”. Ei spun „că l-au avut cu ei singur doar 
pe Gheorghe Apostol”. (Acesta o avusese mai înainte de nevastă pe sora lui 


Lupul hatmanul, dar ea se dusese dintre cei vii de câţiva ani, fără de 
urmași.) Întrebându-i domnul: „Iar acela unde-i?”, ei au zis „Că se află şi el 
aici, si anume în iatacul cel mare”, „Să intre si el” poruncește domnul. 
Intrând acesta, domnul porunceşte „Să se pregătească cina” (fiindcă nu se 
isprăvise încă) „şi ei să se aşeze”. 


După o scurtă zăbovire la masă, se duc în iatacul cel mare ca, după 
datină, să i se închine domnului, așteptând, după obicei, băutul cafelei, între 
timp domnul îi poruncește lui Dimitrie ca, scriindu-se porunci, să-l trimită 
pe vătaful slugilor cu o ceată de oșteni seimeni ca să-i prindă pe Vasile, fiul 
lui Gavriliţă, și pe Velicico, fratele lui Miron. Orânduindu-se acestea, 
porunceşte ca Gheorghe să fie adus la sine în iatacul dinlăuntru și i-a vorbit 
astfel: „Gheorghe, ştii bine în ce cinste ai fost la mine si că nu numai pe 
tine, ci si pe toți ceilalți v-am înconjurat cu dragoste părintească precum pe 
fiii mei; acum însă, care să fi fost pricina unei asemenea răutăţi si fărădelegi 
a voastre — că aţi uneltit împotriva capului meu si al alor mei și, fără a vă 
teme de Dumnezeu şi fără a vă rușina de oameni, v-aţi pus, ca niște răi, 
gând rău de paricid împotriva mea, părintele și domnul vostru? Acum însă, 
dacă-mi vei spune, fără cazne (care altminteri te aşteaptă), tot adevărul, pe 
viaţa fiului meu, pe care-l vezi aici alături , te voi dărui cu viaţa si te voi 
slobozi de învinuire. Pe deasupra, să nu zăboveşti să dai în vileag ce solie 
de la părtașii tăi ai îndeplinit la munteni, altminteri, aflând adevărul de la 
alţii, tu unul nu vei rămâne teafăr”. Gheorghe, auzind acestea de la domn, 
pătruns de o spaimă grozavă, pierindu-i graiul şi tăindu-i-se răsuflarea, ca 
lovit de tot de dambla, nu putea nici să vorbească, nici să se miste din loc. 
Până la urmă izbucnește cu aceste vorbe: „Preamilostive Doamne, de vreme 
ce văd că îndurarea ta întrece cu mult vinile mele și, în preaîmbelşugata-ţi 
milă și bunăvoință, mă vesteşti slobod de păcatul meu cel de neiertat, nu voi 
tăgădui a-ţi da pe față întreg adevărul şi, unul câte unul, toate gândurile 
noastre cele mult nemermnice”. 


Aşa că mai întâi povesteşte pe larg toate câte le puseseră la cale si le 
juraseră la nunta lui Velicico (după cum le spusese și loan Ţifescul mai 
înainte), apoi ce fel fusese învăţat de Miron, Velicico și Vasile și de ceilalți 
tovarăși să spună lui Constantin Cantacuzino stolnicul si, prin el, lui 
Brâncoveanu, „anume că ei sunt gata, iar la nunta ce avea să se facă pe la 
Crăciun vor pătrunde înarmaţi la ospăț și, chiar asupra mesei, or să-i 


hăcuiască pe vodă, pe fiul lui, pe ginere-său Lupul, pe Gheorghe vel- 
vistiernicul, pe Alexandru postelnicul și pe Panait ..„ precum și pe ceilalți 
sfetnici ai domnului. Că mai apoi ei se vor trage în Tara Românească la 
domn și că acolo vor merge la Poartă și că acolo, prin scrisori plăsmuite şi 
cu martori mincinoși, îi vor învinui pe cei morţi că au vrut să dea domnia 
Moldovei regelui Poloniei si că aveau să se hainească de Poarta sultanului, 
şi că ei s-au ridicat într-un gând împotriva hiclenilor si că i-au dat rău 
pierzării pe cei răi”. Că la acestea au primit de la domn răspuns că, dacă ei 
vor duce la capăt aceste fapte, el va toca până la o mie de pungi la Poartă 
turcească şi nu numai că-i va curăța de acea ticăloşie, ci li-l va aşeza şi pe 
Velicico domn. 


De cum rostește el acestea cu gură mare, vodă poruncește ca „toate 
câte le-a spus să le scrie chiar cu mâna lui”, si, dându-i-se hârtie, le scrie pe 
toate cu mână tremurândă si dă faţă numele capilor uneltitorilor, adică pe 
Miron, pe Vasile, pe Velicico, pe Ion, fiul lui Miron (despre Nicolae însă și 
Pătrașcu zicea că nu au ştiinţă de această treabă), pe Lupul, fratele lui Vasile 
(dar tăgăduia că cei doi fraţi ai acestuia, Costache si Solomon, sunt părtași 
la sfat), pe Antioh Jora, pe Constantin Razu, care o avea de nevastă pe sora 
lui Vasile, şi pe Pavel Bujoranul; la aceștia adăuga pe toate rudele şi pe toți 
apropiații fiecăruia dintre ei, dar oameni de nici o însemnătate. După ce s-a 
luat zapisul acestuia şi s-a poruncit să fie ţinut sub pază într-un iatac 
îndepărtat, după el este adus înăuntru Vasile al lui Gavriliţă. Intrând aceasta, 
domnul îi poruncește să citească scrisele lui Gheorghe. Aceasta, după ce a 
citit, prăbușindu-se la pământ, zice: „Prea-milostive Doamne, eu sunt noul 
Iuda , trădătorul lui Hristos şi al domnului său; dacă i se află iertare lui Iuda, 
se va afla şi pentru mine, dacă lui nu, atunci nici mie”. Acestuia domnul îi 
zice: „Dacă n-ar trebui ţinută în seamă, chiar și după moarte, acea bună 
prietenie pentru părintele tău Gavriliţă (căci lui și neamului său îi jurasem 
în adâncul inimii mele să nu moară nimeni din sămânţa lui de sabia mea) ,, 
pe tine, ca pe un om mult nemernic și preaticălos, te-as fi străpuns acum cu 
sabia aceasta” (a tras din teacă sabia pe care o avea lângă dânsul) „și aş fi 
scos din rândul celor vii viaţa unui vrăjmaş atât de crud si atât de 
nerecunoscător față de domnul și ocrotitorul său. 


Acum însă îţi spun: nu vei muri nici de mâna, nici din porunca mea, 
numai să mărturiseşti de sunt adevărate acestea toate pe care le-a scris 


Gheorghe al lui Apostol si tu le-ai citit”. „Adevărate”, zice, „sunt acelea, 
Preamilostive Doamne, ba mai sunt si nenumărate altele pe care el fie că nu 
le-a ştiut, fie că de frică le-a lăsat la o parte”. „De ajuns sunt și acestea 
despre gândul vostru cel rău, ca prin ele să-mi pot duce la împlinire și 
dreptatea si îndurarea”, zicând domnul, poruncește să fie scos Vasile si adus 
înăuntru Velicico. Aceştia amândoi întâlnindu-se în iatacul cel mare, 
Velicico „Ce e , frate”, zice, „că în toiul nopţii am fost aduși ăst chip, strânşi 
între străjeri?”. Vasile zicând că nu ştie, a trecut mai departe; Velicico, fiind 
dus înăuntru la domn, ca şi cum nu pricepea ori bănuia atare lucru, „Bine 
deie Dumnezeu”, zice, „Măria ta, că ai vrut să fim aduși la un asemenea 
ceas; au sosit-a cumva ceva nou de la hotare sau de prin alte părți?”. „A 
sosit”, răspunde vodă, „iaca o scrisoare, pe care ia-o, citeste-o şi să-mi spui 
ce crezi despre aceasta”. Acela, luând scrisoarea de pe masă, o citeşte, dar, 
cum citea, înghițindu-si apele din gură, cu buze tremurânde, își vădea 
vinovăția de a fi părtaş la gând. Isprăvind de citit, cu toate că este din nou 
întrebat de către domn „dacă pricepea cele ce stăteau scrise în acea carte si 
dacă recunoștea de a cui mână fuseseră scrise”, ei: „Mă mir”, zise, înălțând 
glas cutezător, „Măria ta, cum de ţii să asculți și să iei știință de asemenea 
lucruri de mintea unor ţânci când eu socoteam că ţi s-a vestit că stă să vină 
vreun rău obştesc de la hotare sau de la tătari si turci si că de aceea ne-ai 
chemat în miez de noapte: cât despre ce stă scris aici ori despre cine să fi 
scris asemenea lucruri nici nu pricep, nici n-am știință”. Domnul îi dă ghes 
„să binevoiască să cerceteze mai bine şi mai cu luare-aminte, poate că la a 
doua citire va pricepe”. Velicico, auzind acestea, parcă mâniat, aruncă hârtia 
din mână pe masă şi zice „că el nu poate spune că-i este cunoscut un lucru 
necunoscut, chiar de i-o poruncește vodă”. Atunci domnul, apucând 
sceptrul, care de obicei stă pe masă, i-a tras vreo câteva cu mâna lui (căci 
nu-i îngăduit ca boierii de rangul cel mai mare să fie loviți decât de mâna 
domnului), apoi poruncește să fie dus la temniţă. 


După ce a ieşit, măcar că bătut zdravăn, totuși vesel la față, le spune 
celor din preajmă: „ Socoteam că vodă are să mă întrebe ceva de mare 
însemnătate, dar n-am auzit decât oarece minciuni copilăreşti şi zise de 
nişte tånci — drept care mă mir foarte că un bărbat atât de serios si un domn 
atât de chibzuit şi-a plecat urechea la acestea”. Când însă vede că este dus la 
temniță, se leapădă de acea prefăcută tărie de suflet si le spune străjilor că 
are o vorbă la domn. Dându-i-se domnului această ştire, vodă îl trimite la el 


pe Ştefan comisul şi poruncește să-i spună aceluia ce avea de zis. Velicico 
nu spune totuşi nimic alta decât că îi potopea cu grele blesteme pe vodă 
Brâncoveanu si pe fratele său Miron si zici a că ei au fost pricina pieirii sale 
şi a pustiirii casei lui întregi. Pe lângă acestea îl roagă pe vodă „ca să se 
poarte cu îndurare faţă de soţia lui si să n-o despoaie de toate bunurile, căci 
ea datorează bani mulți și grei pentru cheltuielile făcute la nuntă, și să nu 
lase domnul să i se încarce lui sufletul şi cu bani rămași datorie; cât despre 
viaţa sa, nici nu poate, nici nu se cade să se roage, o dată ce se simte 
pedepsit de dreapta judecată a lui Dumnezeu, de vreme ce i-ar fi fost de 
ajuns că a ţinut al treilea scaun între boierii cei de frunte şi că a dobândit de 
la vodă mai multă cinstire şi putere decât alţii; şi cu acestea toate, a vrut să-l 
alunge din scaun chiar şi pe vodă însuşi şi să ridice mâna asupra capului 
unsului lui Dumnezeu”. 


După ce aceştia doi au fost azvârliţi în temniţă, și loan, fiul lui mai 
mare, a fost dat sub pază în odaia marelui-cămăras, domnul trimite un 
armaş la Miron (despre care am pomenit că plecase acasă cu trei zile mai 
înainte) cu o oarecare ceată de oșteni. La fel rânduieşte alți oșteni către 
ceilalți pe care prinşii îi numiseră ca părtaşi. Dar s-a întâmplat ca, în chiar 
acea noapte în care, apucând străjile casa lui Vasile Gavriliţa, vroiau să-l 
ducă pe acesta la domn, un slujitor al lui Lupul Gavrilită, trimis la fratele lui 
cu o scrisoare, să se zorească către casă; dar, după ce a văzut casa 
înconjurată şi în curtea casei zarva multor altor oşteni, întorcându-se din 
poartă către casă, o rupe la fugă prin beznă si îl înştiințează pe Lupul că a 
văzut cu ochii lui nişte ostime că a năvălit în casa lui frate-său Vasile; pe 
deasupra că a auzit înăuntru mare zarvă; dar că din ce pricină se întâmplase 
aceasta nici n-a putut auzi de la cineva, nici n-a mai cutezat să mai 
zăbovească pe acolo. Lupul, auzind aceasta de la sluga sa, pe dată cunoaşte 
că vicleșugurile şi uneltirile lor s-au dezvăluit domnului și că de aceea a dat 
poruncă să fie prins Vasile noaptea; iară nici o zăbavă, dându-le ştire 
celorlalți părtaşi, în noaptea aceea, părăsindu-și nevestele si copiii, scapă cu 
fuga în Tara Românească, la ocrotitorul lor Brâncoveanu. 


Când trimișşii lui vodă ajung la aceştia, pricep că ei au plecat înainte de 
ziuă. Şi astfel se fac ei scăpaţi cu acea întâmplare, dar, așteptându-i una si 
mai grea, cum se va vedea mai departe. Pe Nicolae, despre care am spus că 
plecase către Constantinopole, cum, din porunca tatălui său, zăbovea ziua 


pe câte undeva cu toate că aflase treaba de-a binelea, îl găsesc la Bârlad si îl 
aduc înapoi la Iași. lar cei care fuseseră trimişi la Miron, când ajung la casa 
lui, se uimesc de altă taină si dreaptă răzbunare a lui Dumnezeu. Căci 
aceştia aveau poruncă să-l aducă prins la Iași, fără vreo clipă de zăbavă; pe 
de altă parte, o văd pe soţia lui, moartă cu o noapte înainte și întinsă pe 
masă, cum e obiceiul la moldoveni, așteptând soborul preoţilor din satele 
vecine. În poruncile domnului nu sta scris către Miron nimic alta decât ca, 
în chiar clipa când va vedea porunca, să vină la Iaşi în goana cailor. 
Grăbindu-l armașii la aceasta, acela le mustra necucemicia, „cum adică ar 
putea el să-si lase soţia neîngropată si să ia calea către vodă la ceasul 
acela?”. Altminteri, îl trimite la domn pe fiul său Pătrașcu, despre care am 
spus că era logodnicul Elisabetei, fiica domnului, — căci pe acela îl luase cu 
sine la moșie —, si îi scrie domnului despre nenorocirea sa cea vrednică de 
plâns, adică despre moartea neașteptată a soției, şi că nu a putut, după 
poruncă, să plece către vodă chiar în acel ceas. 


De altfel însă, rozându-l cugetul, trimite pe lângă fiul său pe un om de 
credință al său cu trei cai de schimb și îi poruncește că, dacă va auzi de unii 
boieri fie că au fost prinși, fie că au fugit, să-i dea cât mai degrabă știre 
despre acest lucru. Astfel, armașii, înduplecaţi de lacrimile lui, pun totuşi 
străji tainice în jurul casei şi-l păzesc cu străşnicie să nu fugă. În noaptea 
următoare, pe la al treilea ceas al nopţii, vodă poruncește ca Velicico să fie 
descăpăţânat în faţa porţilor Curţii și leșul, aruncat în piaţă, să fie acoperit 
cu veşmintele lui. Pătrașcu, fiul lui Miron și nepotul lui Velicico, când, 
călărind în goana cailor toată noaptea, ajunge la Iași înainte de zorii zilei și 
pe când se îndrepta întins spre Curtea domnului (căci era mare-cămăraș, iar 
acestuia i se îngăduie să-i fie deschisă întotdeauna poarta, la orice ceas al 
nopţii), vede în fața porţii, lângă fântână, un les. Descalecă, dar. cum din 
pricina întunericului încă nerisipit de lumina zorilor, nu putea deosebi ce fel 
de les era acela, atingând veșmintele ia seamă că sunt de mătase, si anume 
veşminte noi și nu de rând. lar slujitorul lui Miron, despre care am spus 
adineauri că fusese trimis de Miron ca să cerceteze trebile, pipăind mai cu 
luare-aminte si cum se si crăpa de ziuă asupra zării, zice: „Acesta-i unchiul 
tău Velicico, ce stai?”. Tânărul Pătrașcu, ca om slab de înger, rămâne 
înlemnit şi, neștiind încotro s-o apuce, le spune străjilor să deschidă poarta 
şi că el este marele-cămăraș. Străjile îi deschid .El se duce întins la fiul 
domnului si, plângând amarnic, îi spune că a văzut o minune 


înspăimântătoare şi neașteptată, adică leşul unchiului său Velicico zăcând în 
piaţă în faţa porţilor Curţii. Dimitrie-Vodă îi răspunde „că el unul nici nu 
ştie, nici nu pricepe ce-i spunea el, dar că, făcându-se ziuă şi sculându-se 
din somn părintele său, va putea afla mai bine ceva”. Sluga lui Miron, după 
ce văzuse leşul fratelui stăpânului său, se întoarce la Miron, dar, când voia 
să intre la el, este prins de străji: „de unde venise și unde fusese?”. Spuneau 
că l-au văzut ieri umblând pe la curtea lui Miron, îngrijindu-se de cele de 
trebuință înmormântării. 


La început sluga tăgăduieşte că ar fi fost pe undeva, apoi spune că 
fusese trimis să-i strângă pe preoții din satele vecine, în cele din urmă, după 
câteva nuiele, mărturisește adevărul, că, adică, fusese trimis de către Miron 
la Iaşi împreună cu fiul lui si că acolo văzuse în fața porților Curţii leşul lui 
Velicico şi că se întorsese să-i spună stăpânului său acestea, încă nu fusese 
îngropată soţia lui Miron si mai sosesc, trimise de domn prin Macri 
postelnicul, şi alte porunci prin care li se dădea în sarcină armașilor ca, în 
orice loc i-or ajunge poruncile domnului, chiar în locul acela să-i taie lui 
Miron capul. Ceea ce ei, urmând porunca îi spun lui Miron să-și caute de 
cele ce ţin şi de sufletul său (să-și cheme adică duhovnicul si, după ce-o 
asculta cele sfinte, să-şi ia sfânta împărtăşanie). Când Miron aude o 
asemenea mărturie și cum nu mai era loc ori prilej pentru meşteșugurile și 
vicleniile sale, se spovedeşte, ascultă cele sfinte si ia sfânta împărtăşanie, 
apoi cere de la armași condei şi hârtie ca să scrie domnului trei sau patru 
slove. Dobândind aceasta, scrie domnului această scrisoare: „Preamilostive 
şi prearăbdătorule Doamne, dau mărturie că am fost adus în această de pe 
urmă clipă a vieţii nu din porunca ta, ci din dreapta judecată a lui 
Dumnezeu. De aceea te rog, de vreme ce iertarea vieţii nu o pot căpăta — 
căci nici nu sunt vrednic de ea —, să te milostivești măcar de păcatul 
sufletului meu, pe care de multă vreme îl tot păcătuiam împotriva-ţi, și să 
nu cercetezi în fața dumnezeiescului jude păcatul sufletului meu în veacul 
care va să vină; iar de-l vei cerceta, voi pieri pe veci si trup si suflet. Să-i 
ştii pe Pătrascu şi pe ceilalți feciori ai mei neștiutori de această uneltire şi să 
te milostiveşti de ei ca de niște nevinovaţi”. 


Apoi, tăindu-i-se capul lui Miron, a fost îngropat în același mormânt 
cu soţia lui. Iar Velicico a fost dat a treia zi nevesti-sii ca să-l înmormânteze. 
Și astfel a fost sfârşitul acestor doi fraţi, a căror răutate domnul a prelungit- 


o, prin îndelunga sa răbdare, vreme de șase ani, iară ei s-au folosit 
samavolnic de bunăvoința lui vreme de tot atâţia ani. lar Lupul Gavriliţă, 
Antioh Jora, Pavel Bujoranul cu ceilalți de mai mică însemnătate, după cum 
am spus, ştergând-o pe furiș o împung la fugă către Brâncoveanu, domnul 
Ţării Românești; el le poruncește „să aibă bun curaj, că el va face astfel: 
pentru moartea lui Miron si a lui Velicico va răscumpăra cu viaţa lui 
Cantemir și a sfetnicilor săi, numai ei să dea întru totul ascultare spuselor si 
poruncilor lui”. Astfel Brâncoveanu, dând de-o parte vălul dușmăniei de 
moarte, îi trimite la Poarta sultanului pe boierii fugari, ajutaţi cu mulţi bani, 
şi poruncește capuchehaielor sale „să nu-si cruţe nici osteneala, nici 
cheltuielile, până ce Cantemir, mazilit, nu va cunoaște cine era Brâncoveanu 
şi cine el”, între timp plăsmuieşte un “arzmahzar” mincinos, îl ticluiește ca 
şi cum ar fi fost scris de întreg Divanul Moldovei și cu învoirea tuturor 
locuitorilor, în care scrie :,„Câţiva boieri de cel dintâi rang și de dovedită 
credință, cum îl vedeau pe vodă Cantemir laolaltă cu sfetnicii lui de teapă 
rea nu numai că asupreşte cu silnicie poporul — pe unii îi trage în ţeapă, pe 
alții îi pârjoleşte în foc si bieţii supuși sunt chinuiţi cu alte o mie de felurite 
chipuri ale silniciei sale și sunt despuiați de averi şi de viaţă —, ci si 
încercând cu mâna tainică să închine leşilor domnia Moldovei, ei au vrut să- 
] împiedice în văzul obștii să o facă si au mustrat în faţa turcilor şi a 
creştinilor uneltirile şi încercările lui. 


Nerăbdând el acest lucru, urmând duhul său cel rău si pe al sfetnicilor 
săi, pe unii dintre boieri i-a scos dintre cei vii prin crâncenă moarte, pe alţii 
îi căzneşte în cele mai afunde întunecimi ca în chinurile iadului, ca să-i 
despoaie de averi; că alţii, care îşi putuseră scăpa viaţa cu fuga, au alergat la 
îndurarea şi la dreptul judeţ al Strălucitei Porţi si se roagă de dreptate de la 
sultan, ca mai întâi să fie mazilit Cantemir-Vodă si apoi, între ei, să se 
asculte care este dreapta pricină; căci, atâta vreme cât mai stă acela în 
domnie, ceilalți, sărmanii, sunt opriţi să vină la Poartă şi, de vreunii nu-s 
popriţi prin temnițe, se tem de silnicia aceluia, deznădăjduiţi ca nu cumva, 
scăpând în vreun fel de dreapta pedeapsă a sultanului, să fie întărit ca domn 
— căci astfel ei îşi vor pierde nu numai bunurile și moșiile părintești, ci 
împreună cu ele și viața. Deopotrivă să binevoiască Măria sa sultanul să 
cerceteze de la vecini, adică de la domnul Țării Românești și de la 
seraschier” (căci trăgea nădejde Brâncoveanu a-l fi întors pe seraschier la 
partea sa) „despre starea lucrurilor moldovenești și despre silnicia pe care 


Cantemir laolaltă cu ai săi o abate cumplit de crâncen asupra supușilor 
împăratului. Dacă însă Măria sa sultanul nu va vrea să-l mazilească pe 
Cantemir, să binevoiască a le da un alt loc de trai, aiurea, oriunde s-ar afla 
locul acela pe pământ; iar că ei se vor duce bucuroși la acel loc cu copiii şi 
cu nevestele lor cu tot, numai să scape de silnicia lui Cantemir şi, ceea ce-i 
mai rău, că sunt cu toţii gata să fie mai degrabă osândiţi la galere, decât să 
se întoarcă în ţară câtă vreme va trăi acela”. 


Pregătiți cu aceste minciuni și cu altele și mai strașnice decât acestea, 
îi trimite pe moldoveni la Adrianopole, unde zăbovea pe atunci sultanul, si, 
nu fără o mare sumă de bani dobândește de la seraschier o scrisoare către 
marele vizir, în care acela îi dădea știre ;,că în Moldova mulţi boiari” (astfel 
îi numesc turcii pe baroni) „au fost uciși, întemnițați și alungaţi în toate 
părţile de către domn; de altfel, care să fie pricina acestei neorânduieli n-a 
prins încă singur de veste, dar, îndată ce va primi vreo ştire mai sigură, va 
încunoștința Strălucita Poartă”. Dar Cantemir- Vodă, primind ştire de boierii 
fugari cum că s-au dus din Tara Românească la Adrianopole, trimite câţiva 
boieri de-ai săi, între care cei dintâi erau Lupul hatmanul, Alexandru 
postelnicul si Gheorghe Ruset vel-vistiemnicul și le dă către marele-vizir o 
scrisoare de întărire, „că el adică, din porunca sultanului, ca să izgonească 
din Moldova tâlhăriile, pe hoți si pe jefuitori, a trimis până acum pe lumea 
cealaltă, cu moarte de tot felul, mai bine de patru mii de tâlhari, dar, cum 
între boierii de frunte se găseau unii, chiar dacă nu fățiș tâlhari, dar luând 
partea tâlharilor, înţeleşi fiind cu ei, a hotărât să le ia viaţa şi acestora și să- 
si facă domnia si supușii liniștiți si fără de grijă dinspre partea unor 
asemenea oameni; iar că ei, făcând uneltire, au încercat să dea năvală 
asupra lui cu arme făţișe; înșelăciunile și urzelile lor fiind dezvăluite (după 
cum mărturisesc cei care se află popriţi la sine), pe câţiva dintre ei i-a prins, 
pe doi frați — capii și conducătorii uneltirii — i-a scurtat de cap, pe ceilalți, 
încă popriţi la temniţă (din pricina banilor pe care îi datorează câtorva 
musulmani), nu i-a omorât încă; unii au scăpat însă cu fuga în [ara 
Românească şi de acolo — nu știe el din al căror îndemn — au mers la 
Strălucita Poartă, nădăjduind că acolo se vor dezvinovăţi sau, amăgiţi de 
alții asemenea lor, că vor isca asupra locuitorilor noi rele şi răzvrătiri”. 


După ce scrisoarea domnului a fost citită de către vizir, acesta 
poruncește pe dată lui ienicer-agasi să-i prindă pe acei moldoveni fugari si 


să-i aducă la Divanul obștesc (iar ienicer-agasi era Daltaban Mustafa-Pașa, 
care la puţină vreme după aceea a fost orânduit seraschier împotriva 
leșilor). lenicer-agasi cercetează, după poruncă, locurile lor de găzduire, îi 
găseşte si îi prinde, infåtisati înaintea vizirului, ei îi înmânează jalbele 
acelea plăsmuite si mincinoase; din minciună nu pot dovedi nici un adevăr, 
sunt trimişi la ‘mufti? pentru ‘fetva’. Muftiul dă ‘fetva’: „Cel care se 
răzvrăteşte împotriva domnului orânduit de împărat se răzvrătește împotriva 
împăratului, iar răzvrătirile împotriva împăratului se pedepsesc cu moartea; 
aşadar acei moldoveni răzvrătiți împotriva domnului lor trebuie pedepsiţi cu 
moartea”. Și scrie dedesubt: „“Katl”, Moarte”. 


Din hotărârea vizirului și a muftiului nenorociţii moldoveni sunt 
hărăziţi morţii. Îl cheamă pe Dumnezeu drept .singurul lor ajutor, îl 
blestemă pe Brâncoveanu, domnul Ţării Românești, strigă în gura mare pe 
uliți înaintea gealaţilor: „că el a fost un înşelător si un ademenitor și pricina 
pieirii lor acolo, iar a fraţilor lor în Moldova”. Boierii și capuchehaiele 
domnului, ca să nu li se întâmple o asemenea rușine unor boieri ai 
Moldovei, fie ei și pedepsiți după dreptate, îl roagă pe vizir printr-o jalbă 
„Să binevoiască a-i trimite pe aceia vii la vodă si acolo, în faţa altora, să fie 
pedepsiţi cu moartea, ca să aibă pildă și ceilalți răi şi fără astâmpăr”. Boierii 
abia de au dobândit aceasta, iar aceia ferecaţi laolaltă în lanţuri au fost 
trimiși la domn sub foarte tare strajă de ceauși. Vodă poruncește ca aceştia 
să fie scoşi la Divanul obştesc, să fie citită porunca vizirului în faţa 
întregului sfat, „că, adică, aceşti neascultători — și de vor mai fi fost şi alţii 
aţâţători sau părtaşi acestora — să fie pedepsiți cu moartea ca neascultători 
sultanului şi nesocotitori de porunci”. Se prăbușesc, sărmanii, toți cu faţa la 
pământ, îşi mărturisesc vina, dar ziceau „că ei au fost amăgiţi nu atât de 
mintea lor, cât de a altora, de către cei mai în vârstă şi mai cu seamă de 
către domnul Ţării Româneşti si de către sfetnicul lui, Constantin 
Cantacuzino stolnicul”. 


Domnul porunceşte ca aceia să fie popriți vreme de câteva zile în 
temniță (adică până să-i pună la drum pe ceauși); totuşi, puţine zile mai 
târziu, o dată ceaușşii trimiși, dă poruncă să fie strâns iarăși Divanul obştesc 
şi, laolaltă cu cei care fuseseră aduși de la Poarta turcească, poruncește să-i 
scoată si pe aceia care erau popriţi acolo. Făcându-se aceasta, domnul le 
dovedeşte de câte si de câte ori, mai înainte ca ei să fugă, le-a descoperit 


uneltirile prin oameni de încredere și prin scrisorile unora, apoi le arată 
celorlalți boieri „ce fel de nedrepte ocări si învinuiri au flecărit la Poarta 
turcească prin jalba lor însăși pe care o dăduseră sultanului”. Iar când aud 
cu toţii că numele unor neștiutori de uneltire fuseseră mincinos înscrise 
acolo de către aceia strigă toți într-un glas: „Să moară ticăloşii haini ai 
domnului și ai fraților lor!”. „Nefericiţii aceia, plecându-și genunchii, se 
jură pe Sfânta Treime „că ei nici măcar n-au știut ce nume fuseseră scrise în 
acea jalbă de către turcul lui vodă Brâncoveanu, dar că ei înşişi au și 
frământat în minte și au și urmat îndemnurile aceluia”. Atunci domnul: „Să 
judece”, zice, „Dumnezeu între mine si nedrepţii mei vrăjmași, care mi-au 
cugetat asemenea rele; eu unul însă nu numai că le dau drumul teferi, ci 
vreau si poruncesc să li se întoarcă și toate bunurile care fuseseră luate la 
visterie”. Astfel, rupându-li-se obezile în Divan, li se dă drumul acasă, iar 
mai apoi n-au mai cutezat nu numai să grăiască, dar nici măcar să cugete fie 
şi cel mai mic cuvânt împotriva domnului și au trăit în pace şi liniște, măcar 
că sufletul cel dușmănos al Brâncoveanului cel de fericită pomenire gemea 
şi aştepta vreun alt prilej, dar dorinţa nu i s-a împlinit nicicând până la 
moartea lui Cantemir- Vodă. 


În anul următor, adică.., seraschierul Mustafa-Pașa fiind primit de 
către Poarta Otomană în dregătoria viziratului, este orânduit, din ienicer- 
agasi, seraschier împotriva leşilor Daltaban Mustafa-Pașa; un om cu 
adevărat viteaz între turcii acelui veac, de departe cel mai vestit prin multele 
bătălii de dinainte si de după seraschierat, purtate împotriva arabilor si a 
nemților în Bosnia; în cele din urmă, sub Mustafa-Sultan, înălţat fiind de la 
ocârmuirea Babilonului la vizirat, după puţine zile a fost sugrumat — 
răsplată la ei obişnuită. Acesta, după ce ajunsese la locul său de ședere, 
Babadag, a hotărât mai întâi să ajute Camenița ce suferea din lipsă de 
zaherea şi să facă numărătoarea oștenilor care stăteau de strajă. Si cum 
păstra cu vodă o veche prietenie, trimițând un agă de-al său. pe nume 
Husein-Aga, îi încredințează domnului toată această treabă, cerându-i „să-l 
scoată fără grijă până în Camenița pe căpetenia Husein-Aga însoțit de 
oștenii săi”. Căci se temea, ca nu cumva să fie ori prins, ori împiedicat să 
intre în Camenița de straja leşească ce era la Zvancea aflată la două ceasuri 
depărtare de Camenița. Era însă luna lui decembrie si sub năvala unei ierni 
foarte grele. Domnul îi orânduiește acestuia spre a-l însoţi pe ginerele său, 
Lupul Bogdan, cu 700 de oșteni, care aveau toți poruncă să folosească la 


drum câte doi cai, unul pentru încălecat, celălalt ca să care la Camenița 
două baniţe de făină. Iar cum stăteau să plece, domnul îl întrebă pe Husein- 
Aga „dacă are un cal foarte iute, care, la vreme de nevoie, să-l poată scăpa 
fie şi cu fuga de un dușman urmăritor”. (Înfăţişez povestioara ca să ştie cei 
curioși cât de iuți și de soi sunt caii moldovenilor). Răspunzându-i acela „că 
are cai arăbeşti din cei mai de soi, pe care îi numesc “kioheilian” domnul îi 
spune; „le-aş sfătui să laşi aici la mine caii tăi cei arăbeşti si să încaleci 
calul ce ţi-l voi da eu, de-o fi să dai peste un asemenea necaz; căci ştiu bine 
că acela-i mult mai iute decât caii tăi”. Turcul, gândind că este oarecum luat 
în râs de către domn, îi spune: „Cum oare, doamne, ar putea un cal 
moldovenesc să întreacă în iuţeală un cal arăbesc, si anume de cel mai bun 
soi — doar dacă vei fi vrând s-o spui în glumă”. „O spun cu tot dinadinsul”, 
răspunde vodă, „și de-ai vrea să faci încercare, să punem mâine la cale o 
întrecere de alergare”. 


Dându-și acela învoirea, a doua zi ies afară din oraş ca să încerce fuga 
cailor Se hotărăşte un câmp de întrecere de două ceasuri întinse. Sunt 
sloboziţi câţiva cai moldovenești împreună cu cei aråbesti ai lui, dar la 
jumătatea câmpului de întrecere toți caii aceluia rămân mult în urmă. Astfel 
aga încredinţat de încercare, lăsându-și caii săi, ia de la domn unul din caii 
aceia. De cum ajung la Camenița teferi şi fără grijă, lasă zahereaua adusă cu 
ei si fac socoteala oștenilor. A patra zi purced de la Camenița si, trecând 
Nistrul de gheaţă, iau de-acum fără grijă calea spre Iaşi. Către seară oștenii 
stârnesc un iepure şi, iscând larmă, se iau pe urma iepurelui. Husein-Aga, 
care o luase înainte ca la o mie de pași, auzind larma din spate şi socotind 
că dușmanul a dat năvală peste cei din urma lui, ia la bice calul dat lui de 
vodă şi, pe urmele făcute de cei mergând la Camenița, o apucă la goană spre 
Iaşi cu frâul slobod. 


Prinzându-l noaptea pe cale, de unul singur, lăsându-se în voia sorții, a 
întunericului si a calului, străbate până a doua zi în zori drum de 26 de 
ceasuri și ajunge la lași călăuzit de cal. Venind de-a dreptul la Curtea 
domnului, dă de veste că leşii i-au urmărit din spate și au dat năvală asupra 
hatmanului, iar el, amintindu-și de sfatul lui vodă, dând bice, a lăsat frâu 
slobod calului si printr-o beznă foarte deasă, într-o singură noapte, iată, a 
ajuns la Iași; cât despre ceilalți ce s-o fi întâmplat, zicea că nu mai știe. 
Hatmanul, după zarva cu iepurele acela, întreabă unde să fie Husein; acela 


nu se arată nicăieri; îi iscodeşte pe cei trei servitori ai lui pe care îi avea cu 
sine; aceia spun că nu l-au văzut. Hatmanul poruncește ostii să stea în acel 
loc şi-i trimite pe alţii în toate părţile ca să ia ştire după urmele lăsate în 
zăpezi încotro s-o fi dus, dar nu se arată nici măcar o urmă. A doua zi 
trimite alți oșteni ca să cerceteze mai departe, până la Prut, dar si aceştia, la 
întoarcere, aduc răspuns că nu li s-au arătat pe nicăieri urmele lui. 
Hatmanul, pierzând acum nădejdea nu atât pentru viaţa turcului, ci pentru a 
sa (căci, o dată pierdut turcul, nu trăgea nădejde că va mai rămâne în viaţă 
sau va mai dobândi în vreun fel iertare de la domn), vine la apa Prutului și 
de aici trimite înainte la lași câțiva oameni ca să iscodească ce se petrecea 
acolo (căci se temea să se arate dinaintea lui vodă). Aceştia, de vreme ce 
află că aga a ajuns singur la lași, se întorc veseli la hatman. Hatmanul 
venind la domn, se bucură vodă la sosirea, lui. 


Era acum a treia zi de când aga ajunsese la Iaşi și, cum vedea că 
hatmanul nu se iveşte si că nu poate afla vreo ştire despre păţania lui, vodă 
socotea că a fost ori ucis, ori prins de către leşi dimpreună cu toți oștenii și 
îl întreabă „ce s-a făcut cu dușmanul”. Minunându-se, hatmanul îi răspunse: 
„Nicăieri nici n-am văzut, nici n-am auzit duşmanii; atâta doar că l-am 
pierdut din mijlocul nostru pe Husein-Aga, l-am căutat aste trei zile prin 
mai toate câmpurile acelea pustii dintre râurile Nistru și Prut și nici măcar 
de urma lui n-am putut da, de aceea mă si temeam să mă arăt dinaintea 
înălțimii tale până n-am prins de veste că Husein a ajuns la lași”. Atunci 
chemându-l pe Husein, domnul, în hohotele de râs ale tuturora, îi spune în 
glumă „că a socotit un iepure drept oastea leşească si astfel, părăsindu-și 
soţii, a luat-o la fugă”. Calul acesta, primit în dar de la domn, l-a luat cu el 
în Babilonia, unde a întrecut la fugă — povestea el, întors, mai apoi, la 
Constantinopole — toate iepele acelea arăbești mult vestite pentru iuţeala lor. 
Dar înapoi la ale noastre, în anul următor, Daltaban Mustafa-Pașa, 
seraschierul, când vede că leșii nu mișcă nimic și nu au vreun gând să-și 
scoată tabăra, încearcă însuși să-și pornească armele împotriva lor. Și 
anume, pe la sfârşitul lui iulie trece Dunărea ca să împresoare Soroca. 


Dar i se spusese că Soroca este nu o cetate foarte întărită, ci o 
mănăstire oarecare împrejmuită cu un zid mic si lesne de surpat, așa că nu 
adusese cu sine mai mult de patru mii de pedestrași — măcar că îl însoțeau 
mai bine de 20 000 de tătari — si patru tunuri, dintre care cele două mai mari 


nu treceau de cinci ocale, și două săcăluşe. La aceştia se adăugau oștile lui 
vodă, 1500 de pedestrași și trei tunuri. După ce însă seraschierul a ajuns la 
Bender, din porunca sultanului trimite veste la domn „ca, luându-și oștile, 
să-i iasă în cale sub Orhei, un târg din Moldova, și că acolo, ţinând sfat ce-i 
de făcut, îi va spune încotro se îndrepta mersul lui la război (căci ascundea 
că va urma împresurarea Sorocăi). (Aici n-am să las la o parte câteva lucruri 
cu haz auzite despre ieromonahul Ieremia Cacavela, dascălul lui Dimitrie, 
fiul lui vodă, şi propovăduitor al Evangheliei). Pe când seraschierul se 
apropie de Orhei, îl loveşte cu primejdie boala dezinteriei si cum, vreme de 
atâtea zile, doctorul turc pe care îl avea cu sine nu izbândea nimic și, din zi 
în zi, boala se înrăutățea (lucru care le-a dat leșilor prilej si răgaz să 
întărească și mai mult cetatea şi să trimită înăuntru un nou ajutor de 400 de 
cazaci), trimite veste la domn „ca să-i trimită spre a-i lecui boala pe 
călugărul doctor pe care auzise că-l află pe lângă dânsul”. 


Cacavela, măcar că nu deținea meșteșugul doctoricesc decât din 
experiență şi din cititul unor cărţi, îi făgăduieşte totuși domnului să-l 
îngrijească pe acela. Domnul îi trimite la seraschier. El înțelegea puţin 
limba turcească. Când Cacavela ajunge la seraschier, îl găsește în luptă 
crâncenă cu moartea si aproape fără vreo nădejde de viaţă, căci doctorul lui, 
ca. să-i stingă fierbinţeala, nu folosea, alt leac decât băutul de apă cu gheaţă, 
care grăbea să-l ducă la groapă încă înainte de vreme. Văzând Cacavela 
acestea, ca un om închinat din fire unei asemenea filosofii, fără vreo sfială 
fie de seraschier, fie de turc, poruncește mai întâi să se oprească a bea apă 
rece şi să păzească regimul prescris de el. Cum însă seraschierul spunea „că 
nu poate trăi fără să bea apa aceea rece”, acela îi dădu răspuns: „Că el ştie 
să îngrijească de boli oameni, nu dobitoace; așa că, dacă îi e dragă viaţa, 
trebuie să țină mersul vieţii omeneşti si nu al celei a fiarelor”. Se mânie 
turcul: „Oare tu, nemernice”, zice, „spui că eu sunt dobitoc și fiară?”. „Eu 
aşa zic”, răspunde Cacavela, „căci cei care sunt oameni obișnuiesc să ia 
leacuri hotărâte pentru oameni si descoperite de grecul acela din vechi, 
întâiul dintre doctori, Hippocrate; neţinându-le pe acestea, cei nesupuși își 
învederează dobitocia”. La răspunsurile mai tari ale lui Cacavela, mâniosul 
turc se îmblânzeşte și făgăduiește, „că se va supune la orice îi va porunci”. 


Cum pregăteşte leacul, apropiindu-se de seraschier, făcând semnul 
crucii si spunând „în numele Tatălui si al Fiului si al Sfântului Duh”, îi 


întinde leacul. Turcul: „Iu vrei”, zice, „să mă faci bine cu descântece”. 
Atunci el îi dă răspuns: „Nu, ci în numele Domnului nostru Isus Hristos, 
care dă lumină oricărui om care vine pe această lume şi care este viaţa și 
învierea a tot omul din cei ce cred într-însul”. La acestea râde pașa cel 
bolnav de moarte: „Orice voieşti să flecăreşti, flecăreşte, numai să mă faci 
sănătos”. Luând aşadar leacul se întremează și, încetând dizenteria, se 
însănătoșește în răstimp de puţine zile. Cacavela este ţinut pe lângă el în 
cele mai mari cinstiri ca. un alt Locman, cel lăudat de Muhamed în Coran, 
este primit la masa lui în strai călugăresc și este chemat cu numele de 
“hakim effendi” (“domnule doctor”). Odată însă, pe când stăteau de vorbă, 
seraschierul îl întrebă „ce fel erau acele leacuri care, în chip atât de minunat 
şi cu un sfârșit atât de fericit, au alungat într-o clipă o boală atât de 
primejdioasă”. Cacavela: „Nu ţi-am dat, Paşa Efendi, alte leacuri afară de 
praf de cretă, care printre leacuri nu preţuieşte nimic, dar în numele lui Isus 
Hristos, pentru a cărui Evanghelie eu, din binecuvântarea patriarhului 
Constantinopolei, sunt propovăduitor obştesc — şi Domnul Hristos este cel 
care, prin rugile mele, te-a făcut sănătos, și, dacă ai vrea să-ţi scapi și 
sufletul de moarte, ai da crezare că el este singurul fiu al lui Dumnezeu și 
mântuitorul lumii”. Seraschierul: „O, smintite”, zice, „tu vrei să mă faci 
creştin și ghiaur, când tu ar trebui să vii la, credinţa musulmană și la lumina 
adevărului”. Cacavela: „în credinţa voastră și în însuși Profetul vostru nu 
este nici lumină, nici adevăr, ci doar o anume vrajă arăbească și o înrobire a 
minţii, prin care el v-a ademenit pe voi, nenorociţii, și v-a tras cu el în iad”. 
Seraschierul: „Lipsește”, zice, „a mai rosti altă dată asemenea nelegiuite 
huliri împotriva Profetului și a legii lui divine! Căci dacă nu aș fi aflat de la 
tine această foarte mare binefacere, acum te-aș fi lipsit de viață”. Zâmbind, 
Cacavela: „O, nefericitul de tine”, zice, „au ce crezi tu, că noi, creştinii, ne 
temem de această moarte trupească de care suntem neîncetat poftitori? Căci 
în această viață înșelătoare nu putem să ne unim cu desăvârșire Domnului 
nostru; ci, de tu m-ai ucide, în mine va rămâne veșnic viu Hristos, cel care 
la Judecata de Apoi va cere sufletul și sângele meu din mâinile tale”. Până 
la urmă, seraschierul, zicându-i „smintit”, îi spune: „Ajunge, smintite! Căci 
tu nicicând nu vei conteni să spui prostii, eu însă, de voi face la fel cu tine, 
îmi voi ucide binefăcătorul, fie el şi necredincios”. 


Astfel, dăruit cu de-ajuns de mari daruri, îl trimite înapoi la vodă si, în 
scrisoarea sa, îi aduce mulțumiri anume pentru doctor, pentru călugăr însă 


nicidecum, „fiindcă vroia, prin farmecele lui, să-l schimbe la credinţa 
ghiaurilor; așa că el este întristat, căci, atâta vreme cât acel călugăr se va 
găsi printre voi, nu-i nici o nădejde de mântuirea vreunora; căci el îi va 
întări straşnic pe toți în legea cea ghiaurească”. După puţine zile domnul, 
luându-l cu sine pe fiul său Dimitrie, îi iese în cale seraschierului lângă 
Orhei. Este primit cu cinste de către seraschier. A treia zi, făcându-se un 
ospăț, poruncește ca domnul și fiul său să se așeze la aceeași masă cu el, iar 
boierii la o alta, dar sub același cort. După masă îi îmbracă pe domn si pe 
fiul lui cu veșmânt căptușit cu samur si pe 24 de boieri cu caftant de rând. A 
treia zi îl cheamă pe domn la sfat și îi dezvăluie că are de gând să 
împresoare Soroca; domnul îi spune „că cetatea, este foarte apărată cu 
ziduri vechi si întărită cu altele noi si sporită de leşi cu strajă nouă; drept 
care este trebuință de mai bune mijloace de război şi de tunuri mai mari şi 
mai multe”, spune el. 


Seraschierul, cum nu avea de unde să ia alte mijloace de război, își 
pornește tabăra de acolo, așa cum era ea, şi ajunge sub Soroca a patra zi. 
Când vede foarte înaltele ziduri ale cetăţii, asemeni unor turnuri, și bagă de 
seamă noile, întărituri pe care leşii le ridicaseră pe din afară, se căieşte 
foarte că a venit și, scrâşnind din dinţi, îi ocărăşte pe mincinoșii denunţători 
veniţi la Curte — aceştia erau niște cazaci hainiți de la leşi și avându-și 
sălașurile de la sultan în ţinutul Benderului, sub un oarecare Steiko; 
poruncește totuși împresurarea: aşează dinspre miazănoapte pe vodă, 
dinspre miazăzi pe cazacii pe care i-am amintit, iar el însuși cu turcii săi 
ocupă partea, de apus — căci partea, de răsărit priveşte spre Nistru și din 
acea parte nu se putea găsi cale. Astfel începându-se încercuirea, la început 
le pricinuiește apărătorilor o spaimă grozavă (comandant era un anume 
neamt cu 200 de dragoni și 400 de cazaci, om foarte priceput în ale 
războaielor si în ale apărării cetăților, dar, după ce văd ei că zidurile nu 
păţesc nici o stricăciune despre partea tunurilor, prind curaj si, în iureșuri de 
noapte, săpau pe dedesubt digurile și șanțurile făcute de turci, omorau si 
prindeau mulți turci. 


Seraschierul, când voia să vâre sub ziduri galerii și mine, nu izbândea 
nimic, deoarece locul era pietros si cu neputinţă de săpat; căci se lăsa el 
săpat pământul, dar numai în partea de deasupra și, dând foc minelor, după 
risipirea pământului de deasupra, zidurile rămâneau nelovite; iar când, prin 


fumul de praf de pușcă stârnit de mine, socoteau că și zidurile s-au prăbușit, 
dând năvală şi ajungând la zidurile întregi, mulţi piereau străpunși de cazaci 
şi de dragoni cu pari, sulițe și sâneţe. Astfel, după 30 de zile, pierzând 
aproape trei mii de oșteni, a fost silit să se tragă înapoi și să desfacă 
împresurarea. Domnul, întors la lași după această ieşire asupra Sorocăi, s-a. 
chinuit aproape toată iama cu dureri de rinichi şi cu greutatea de a-și 
slobozi udul stăvilit de nisip; totuşi s-a însănătoşit. Dar leacurile de pază pe 
care le lua nu au fost de folos lungă vreme, căci, în timpul Păresimilor, care 
se întâmplase să-și aibă începutul la 26 februarie, în aerul mai degrabă rece 
obişnuia să asculte, din evlavie, lungile slujbe bisericeşti şi rugăciunile de la 
Sfinţii Patriarhi (căci trei patriarhi ecumenici — ceea ce nu se mai pomeneşte 
să se fi întâmplat altcândva. În Moldova — veniseră laolaltă şi deodată: 
lacob al Constantinopolei, Gherasim al Alexandriei si Dositei al 
Ierusalimului veniseră la domnul cel vestit prin cuvioșşia si prin sfânta sa 
râvnă). 


Așadar în prima duminică a Păresimilor ascultă în biserica lui 
Barnovski, Vodă, după cum le e domnilor obiceiul, rugăciunile de noapte şi 
de dimineaţă, vreme îndelungată, fiindcă prezenţa patriarhilor lungea cu 
mult slujbele, iar în aceeași zi liturghia; slujind laolaltă cei trei patriarhi, 
sfârșesc sfintele slujbe la al treilea ceas după amiaza. Domnul, încă 
neînsănătoşit cu desăvârşire din boala cea veche și datorită prea 
îndelungatei asistenţe, suferă o recădere într-o boală mult mai grea. Cum 
însă pe la ceasul (acela) al după-amiezei se pregătea praznicul, deși cu 
mâncări de post, totuși îndeajuns de îmbelșugat, ca pentru primirea unor 
atât de însemnați oaspeţi, după ce au fost chemaţi Sfinţii Patriarhi, Vodă, 
sprijinit de subsuori de către slujitori, abia că a fost în stare să îndeplinească 
cuvenitele rânduieli şi închinarea. Primind apoi binecuvântarea de la Sfinţii 
Patriarhi şi fiind binecuvântat prânzul, domnul s-a așezat lângă patriarhi, 
dar, cuprinzându-l boala, poruncește ca fiul său Dimitrie să sadå în locul lui 
pentru a prăznui desăvârşit ospăţul patriarhilor, iar el însuși, cerându-și 
iertare pentru boală, se retrage în iatac. Patriarhii, băgând de seamă șubreda 
sănătate a lui vodă nu au lungit multă vreme ospăţul, ci, după încă un ceas, 
aducându-se mulțumiri lui Dumnezeu, se întorc la gazdele lor, după datina 
şi cu cinstirea obișnuite, arătând, cum și era de fapt, o mare strângere de 
inimă. 


Domnul, întors în iatac, cum am spus, se întinde cu greutate pe pat si 
pe dată simţi o ameţeală în cap si un fel de dambla — că îi slăbea grozav 
toată partea stângă a trupului —, așa încât spunea că ochiul stâng îi era 
incetosat și lipsit de putinţa de a vedea. Iar la primul ceas al nopţii boala 
începând să-i cuprindă și mai crâncen, poruncește să fie chemat Sava, 
mitropolitul Sucevei, părintele său sufletesc. Venind acesta de îndată, își 
face sfânta, spovedanie vreme de trei ceasuri la rând și împlineşte cele ce 
privesc mântuirea sufletului. După plecarea mitropolitului, toată acea 
noapte zace greu la pat si se plângea că și-a pierdut toate simţurile trupești; 
către revărsatul zorilor închide cu totul ochiul stâng, iar cu celălalt de-abia îi 
mai poate deosebi pe fiul si pe fiica sa şi pe ceilalți ai casei care stăteau 
lângă el. Cum însă preafericitul bărbat, preachibzuitul domn si prevăzătorul 
părinte al țării cunoștea dinainte că din pricina acestei mult crâncene boli i-a 
venit ceasul să-și ia bun-rămas de la cele pieritoare si să năzuiască spre cele 
nepieritoare, a doua zi dis-de-dimineaţă — ziua de luni, 13 martie — 
poruncește să fie chemaţi laolaltă toți boierii din divan si sfetnicii, si 
înaintea tuturor celorlalți ginerele său Lupul Bogdan hatmanul și Gheorghe 
Ruset, marele — vistiernic, pe atunci lui cel mai cu credinţă, precum și 
celălalt ginere al său, Mihail Racoviţă, pe atunci mare-spătar, mai apoi făcut 
şi domn al Moldovei, cărora, cu glas potolit si scăzut: „V-am chemat pe 
voi”, le zice, „preaiubiţi frați şi mult îndrăgiți compatrioți, să-mi iau, la 
urmă, bun-rămas si să vă pun dinainte cele ce sunt de sfătuit şi de hotărât în 
privinţa stării de lucruri ce va să vină. 


Vă sunt într-adevăr cunoscute strădaniile mele statornice şi neobosite 
pentru ţară și pentru oamenii țării, atât cele din tinereţe, cât și cele de la 
bătrâneţe, si cele ce, spre folosul obştesc, le-am săvârșit sub domnia 
celorlalți înaintași ai mei, ori am sârguit până la sudori de sânge să fie 
săvârşite. De-acum nu mai este rostul meu să le înșirui, căci pe voi toţi vă 
am martori cu ochii voştri, pe destui chiar tovarăși si soţi statornici. De 
aceea, din cele multe vă voi rechema în amintire (o, de-ar fi ea de neşters!) 
puţine și mai aparte (pe cât o poate îngădui suflarea mea acum slăbită), în 
războiul oştii lui Muhamed-Sultan împotriva împăratului și în împresurarea 
Vienei înseși, am urmat tabăra lui Duca, a domnului de pe vremea aceea, 
până la Demur-Capi, împlinindu-mi slujba, unde mi-a venit de acasă tristă 
ştire cum că puhoiul tătăresc, trecând din porunca sultanului către Belgrad 
prin Moldova și Tara Românească, a pustiit satele (măcar că nu numai ale 


mele), conacele și supușii, că mănăstirea părintească au ars-o si au prădat-o, 
că mi-au fost prefăcute în cenușă casele de pe fiecare moșie, că tot avutul 
din gospodărie și turmele de dobitoace au căzut în mâna hrăpăreţului barbar 
şi ceea ce-mi răzbătea crâncen chiar până în rărunchi — că, laolaltă cu puţini 
de-ai casei, copiii mi-au fugit prin părţi neștiute si prin codrii din preajmă, 
dar de-or fi scăpat teferi de cetele de tătari care-i urmăreau nu era nici o 
ştire, ba nici o nădejde omenească, afară de cea în Dumnezeu. 


Primind această veste, îi arăt Ducăi-Vodă această nenorocire 
neașteptată, îi spun (nu cu gând să încalc ostăşia — căreia mereu i-am fost 
ucenic —, nici să-mi părăsesc slujba, ci să tin piept năpraznicului prăpăd) şi 
îl rog să mi se îngăduie învoirea să ştiricesc printre turci si tătari despre 
starea, casei mele, să smulg înapoi prada din mâinile prădalnicilor, de era cu 
putinţă, si — lucru de care mă temeam eu mai tare, nu cumva, laolaltă cu 
ceilalți, să se fi pierdut, cum socoteam, si preaiubiţii mei copii — să-i caut 
prin mijlocirea unor anume prieteni, ba mai mult, dacă-i de mărturisit 
adevărul, a unor mârzaci rude de sânge. Și câtă vreme nădăjduiam că vodă, 
ca un adevărat domn milostivitor, are să trimită neîndoielnic vreun ajutor, 
el: „Se, zice, Cantemire, au socoţi că noi toți avem a pieri în acest război şi 
că tu singur ai a te păstra pentru ţară, ba chiar, cum îţi închipui, pentru 
domnie? Scornind necontenit zvonuri, înfățișându-mi-le cu îndrăzneală și 
vărsând jelanii prefăcute, socoţi (dar dând greș) că ai să ne înșeli pe noi si 
ştiinţa noastră? Tu însuţi te înșeli si nici că vei dobândi ceea ce tintesti spre 
paguba sau mai degrabă spre pieirea noastră. Dar, în adevăr, ca să nu socoti 
că noi fie nu ştim, fie cumpănim drept mare lucru uneltirile tale, iată că-ţi 
dăm învoire a te înturna din tabăra, noastră și să nu pregeti să împlinești 
orice-ţi stă în puteri pentru tine si pentru cei într-un gând cu tine; căci în ăst 
chip socotim că este mai cu cale şi pentru tine, si pentru noi». Cu aceste 
vorbe, puţine dar pline de patimă şi mânie, ne-a întâmpinat vodă pe nedrept; 
dar aud vorbele dezlănțuite, mult mai grele decât acestea si pline de 
ucigătoare otravă ale lui Miron logofătul care era de față (pe care om, din ce 
fel de plămadă era făcut, îl știți prea bine — ce fel adică întru moraliceasca 
învăţătură: ce era; bun si cinstit, fără de vreun folos pentru sine, nicicând n- 
a cunoscut): «Îngăduie — zice —, Preaînălțate Doamne, să se întoarcă acasă, 
unde, de-i va mai da ghes încă duhul lui cel rău, să se străduiască, de va 
putea, să răstoarne întreaga ţară. Căci sunt asemenea oameni o povară nu 
numai unui război, ci si lui Dumnezeu si oamenilor anume cei care, prin 


plângeri plăsmuite, obișnuiesc să-și bată joc de domni si să-și înșele 
compatrioţii». 


Primind aste mângâieri de la vodă si de la un prieten (cum îl 
socoteam), mă duc la tabăra tătarilor, merg cu rugă la Selim Ghirai hanul, îi 
înfăţișez lucrul așa cum stătea, dobândesc prin prieteni şi mârzaci cu priință 
mie ca, oriunde — fie la vreun oarecare mârzac, fie la vreun tătar de rând, -- 
voi găsi măcar un singur cal sau o iapă de-a mea (căci îmi răpiseră mai bine 
de o mie), toate să-i fie smulse aceluia din porunca hanului. Astfel, 
redobândind cea mai mare parte din cai (căci din restul avutului gospodăriei 
nu s-a mai putut găsi nimic), mă întorc acasă, aflu toate arse și prefăcute în 
cenușă, cu mila lui Dumnezeu îmi găsesc în mijlocul codrilor copiii şi nu 
puţini de-ai casei teferi si nevătămaţi. Cât mă străduiesc să dreg 
dărâmăturile casei, cât mă silesc să-i scot din păduri la lucratul clădirii pe 
țăranii răzleţiţi, iată, Anastasia Doamna poruncește către caimacamii soțului 
ei ca, prins, să mă ţină întemnițat până la fericita întoarcere a lui vodă. 
Aceştia, dând ascultare poruncii, parte vrând, parte nevrând, trimit de la Iaşi 
pe repede drum și de noapte (ca să-mi fie mai bine ascunsă sosirea lor) ca la 
trei sute de oșteni cu loan Hrisoverghi, vătaful aprozilor, dar în aceasta nu 
mi-a lipsit cereasca pronie, care prin mijlocirea unui anume prieten mă 
înştiințează cu două ore mai înainte de primejdia ce mă păștea. Niciodată nu 
mi-a fost la suflet să nesocotesc porunca mai-marilor mei, nici n-am avut 
acea sumeţie ca, deşi așezat mai jos în rang la acea vreme, să mă fălesc a 
dobândi în această ţară cea mai de seamă treaptă a vredniciei (meteahnă 
care mi-a fost totdeauna cea mai nesuferită dintre toate), ci am vrut) ca 
sufletelor pe nedrept aprinse să le pun împotrivă, cu sfat timpuriu si cu 
cinstită fereală, armele şi îndatoririle dreptăţii. 


Când aşadar acel Hrisoverghi se îndreaptă grabnic înspre conacul 
reședinței mele cu poruncile-i purtătoare de nenorociri, eu, strângându-mi 
slugile și slujbașii curţii, îl primesc cu omenie și, citind ucazul 
caimacamilor cu cinstirea cuvenită, ca pe al unor locţiitori ai lui vodă, iau 
aminte la cele poruncite. Altcum dau răspuns că sunt multe trebuinţe 
grabnice ale casei care să mă împiedice să plec la Iaşi atât de iute (căci în 
porunci nu era cuprins nimic altceva, decât că, din pricina unor grabnice 
afaceri poruncite printr-o scrisoare a lui vodă, eu trebuia să fiu la lași cât 
mai degrabă; însă, pe ascuns, i se poruncise să mă ducă la lași chiar şi fără 


voie, sub pază întărită), totuşi făgăduiesc că, puţine zile mai târziu, o dată 
rânduite treburile casei, am să mă duc la lași. Acela, nechibzuit, le 
poruncește ameninţător oștenilor să împlinească poruncile caimacamilor si 
ale doamnei înseși si, ferecat în lanţuri, să mă târască după ei. 


Cum însă oștenii cătau la mine și — fie sfiindu-se, ca de vechiul lor 
vătaf, fie temându-se — șovăiau ce trebuia, ori ce puteau să facă, o dată ce 
oamenii mei de casă aud şoaptele lor într-ascuns, pun mâna pe arme si, 
măcar că erau cu mult mai prejos la număr, totuşi nici nu se tem, nici nu 
şovăie să se năpustească asupra lor. Oştenii, lăsându-si vătaful, o iau la fugă 
şi strigă într-un glas că n-au fost deprinşi să apuce armele împotriva mea, 
fie şi din poruncă domnească. Ce trebuia, să fac atunci ca să mă împotrivesc 
unei porunci mai degrabă muiereşti decât domneşti si să scap cu chibzuinţă 
de primejdia vieţii? Poruncesc ca vătaful Hrisoverghi să fie ţinut înlăuntrul 
casei şi să se scrie carte către ceilalți boieri al Ţării de Jos a Moldovei și să-i 
înștiințeze despre jalnica noastră stare. Martori să-mi fiți că aceia au fost 
Gavriliţă vornicul, Carp spătarul, Ștefan Cerchez comisul si ceilalţi boieri si 
oameni de vază de rang mai mic. Dar, cum sultanul turcesc se afla la acel 
mult crâncen război, ca nu cumva să bănuiască hainirea întregii Moldove la 
creştini ori Duca. să-l încredințeze că noi am fi pus mâna pe arme fățișe 
împotriva, domnului aşezat de el, am socotit mai cu cale ca, părăsindu-ne o 
vreme altarele și vetrele, să trecem în Tara Românească, deoarece îl știam 
pe Șerban Cantacuzino nu numai neostoit dușman Ducăi-Vodă, dar si al 
nostru foarte vechi prieten si viitor de bine. Așa că, desferecându-l pe 
Hrisoverghi din lanţuri (de vreme ce primisem veste că ceilalți părtași la 
fuga noastră se află de-acum gata lângă Bârlad), luăm drumul către Tara 
Românească. 


Apoi, dându-i-se lui vodă Cantacuzino știre despre sosirea noastră, el 
ne orânduieşte tuturora, ca unor oaspeţi buni, mijloace de trai de tot felul si 
prea de ajuns, în sfârşit, Muhamed-Sultan suferind sub zidurile Vienei mare 
măcel, amândoi domnii sunt trimiși la domniile lor. Duca, cum îi știa 
sufletul lui Şerban Cantacuzino, se ferește de drumul drept care duce prin 
Tara Românească în Moldova și îşi îndreaptă calea, prin Transilvania, fără 
împotrivire din partea principelui Apafi, iar de acolo, trecând munții, 
coboară în Moldova. După ce a auzit însă că lașii sunt ocupați de Ștefan 
Petriceicu si că jumătate din Moldova luptă acum pentru leşi împotriva 


tătarilor, s-a tras pe la sfârşitul lui noiembrie lângă satul Domnești, în 
ținutul Putnei. Între timp, vă amintiţi că spre acea vreme eu am primit 
câteva scrisori nu numai de la Ștefan-Vodă, ci și de la hatmanii Crăiei 
leșeşti, prin care eram poftit să vin iarăși în Moldova și să iau slujba 
hătmăniei moldovene, adaose fiind destule alte făgăduieli nu de nesocotit; 
de altă parte, Duca-Vodă, căindu-se de fapta lui, cu grele jurăminte 
promiţându-mi despăgubirile de orice fel şi chip, mă chema înapoi la sine. 
Șerban Cantacuzino, deopotrivă, ne făgăduia sub cuvânt domnesc că se va 
sili din toate puterile la Poarta sultanului spre înlăturarea samavolniciei lui 
Duca, adăugând aceasta numai, că de mă vor meni pe mine domn prin 
încuviințarea tuturor și prin alegere legiuită si vor cere întărire de la Poartă, 
se primesc; în această împrejurare cât de mult nu m-am împotrivit — si este 
atare lucru mult împovărător si foarte primejdios (despre asta mai apoi 
însuşi trăirea faptelor ne-a învăţat că este astfel) — și de câte ori am înlăturat 
sfaturile şi poftirile, ba chiar si rugile tovarășilor mei, voi înșivă martori îmi 
sunteţi. Totuşi Dumnezeu, care cumpănește vremile și măsoară cele ce sunt 
la vreme, a hotărât la acea vreme într-alt chip. Căci Ștefan-Vodă — si 
întreaga oaste leșească şi căzăcească — fiind izgonit-din scaun de către 
tătarii întorşi de la războiul Vienei, ca să nu pară că a irosit zadarnic simbria 
regelui, îl trimite pe Bainski, serdarul său (care-i era unchi de mamă 
ginerelui meu Bogdan) cu o bună ceată de olteni moldoveni, ca să-l prindă 
pe neaşteptate pe Duca-Vodă. 


Acesta, în ziua de 25 decembrie, în chiar ziua praznicului Naşterii 
Domnului, îl împresoară pe Duca-Vodă, care se ospăta și nu bănuia nimic 
de aşa ceva; fără zăbavă, mai degrabă hiclenit decât apărat de către ai săi 
(căci domnul care nu învățase să apere pe nimeni a cunoscut a nu fi apărat 
de nimeni), este prins laolaltă cu ai săi (soţia și copiii săi zăbovind la acea 
vreme la Brăila) si este dus în robie leşească — unde și viaţa şi-a sfârşit-o. Pe 
când acestea se petrec în Moldova noastră, sultanul turcesc îl rânduieşte cu 
mâna lui, după obicei, pe Dimitrie Cantacuzino în locul lui Duca și îl trimite 
în cea mai mare grabă în Moldova cu câteva sute de turci. 


Noi unii, toți boierii, şi o dată cu roi până și Şerban-Vodă Cantacuzino 
însuși, nu știm ce mai era de făcut, nici fiind în stare a ne împotrivi 
hotărârilor Porții, nici putând afla în timp așa scurt alte leacuri pentru 
nenorocirile noastre (căci toţi îl cunoscuserăm pe noul vodă ca pe un tiran 


în prima lui domnie și nu era nădejde de îndreptare ori de domolire a 
lăcomiei lui nesăţioase — mai ales cum știam că se înglodase deja în datorii 
la Constantinopole vreme de nouă ani). Fiind toate acestea, dezbătute si 
cumpănite cu ceilalți boieri, totuși legea cea silnică ne oprea să ne întindem 
pânzele împotriva vântului și să nu recunoaștem drept legiuită domnia lui. 
Nu mai puţin, îi aşteptam totuși sosirea în afara hotarelor noastre, spre a lua 
aminte de la începutul intrării lui la unele semne despre cele ce aveau a se 
petrece si apoi spre a ghici, a prevesti ceva fie de bine, fie de rău. Aşa că 
noi, făcând un sfat obştesc, rămânem în Tara Românească (deşi primiserăm 
acum făgăduieli binevoitoare şi pline de munţi de aur prin scrisorile lui 
trimise înainte către noi si către ceilalți locuitori). 


Când Dimitrie- Vodă Cantacuzino ajunge la Galaţi, nu dă acolo de nici 
unul dintre boieri, după obiceiul statornicit, nimeni (afară de câțiva mai de 
rând ca stare si obișnuiți cu lingușşirile) nu îi iese în întâmpinare ca unui 
domn — și anume o parte a boierilor moldoveni fiindcă luaseră armele cu 
leşii împotriva tătarilor, iar o parte fiindcă își îndreptau gândurile luând 
aminte la pilda noastră. Astfel vodă, cum vedea că dobândise domnia numai 
cu numele, dar nu si în fapt, neștiind ce avea de făcut mai departe, este 
învăţat de unul de-ai noștri că, de nu-i chemat Cantemir împreună cu ceilalți 
fugari în Tara Românească, altcum toate străduințele lui se vor sfârși 
zadarnice. La învăţătura acestuia, dă către noi a doua și a treia, scrisoare, se 
roagă si se jură pe dumnezei si pe ceruri şi ne face fără de grijă pe noi si pe 
cei aflați împrejurul nostru si înainte de toate, cu glas mare, dar cu inimă 
vicleană, îi făgăduieşte anume lui Gavriliţă vomicia Țării de Jos a 
Moldovei, iar mie hătmănia oștirii (căci auzise de la linguşitori că hotărârea 
boierilor şi a lui Șerban Cantacuzino fusese să mă aleagă domn lor, de unde 
i s-au înfipt, înrădăcinate, în adâncul inimii, gânduri de ură şi de pizmă). 


Noi deci, alegând din două rele pe cel mai bun, ne întoarcem la domn 
şi ţară. La prima înfățișare suntem primiţi cu un fel de prefăcută omenie; el 
se jură cu străşnicie că toate vor fi după sfatul nostru si că nu va schimba 
nicicum, fără părerea noastră, ocârmuirea cea mai bună pentru domnie, 
numai să fie chemaţi înapoi prin mâna si cu truda noastră fugarii din Lehia 
şi să fie izgonit acel puhoi de cazaci prădalnici care pustiiau peste tot 
Moldova prin foc şi fier. Încredințându-mi-se deci mie oștirea 
moldovenească (căci, la împlinirea sosirii noastre, toți se îndreptaseră 


laolaltă sub ascultarea domnului), cum si cea turcească si tătărească, în 
răstimp de zece zile pun stăpânire pe scaunul domnesc; apoi, trimițând 
oșteni prin întreaga Moldovă, îi risipesc pe tâlhari, îi prind si dau de veste 
lui Vodă că intrarea, în lași îi este fără de grijă. 


După ce vodă mersese la lași și se afla aşezat în scaunul domnesc, 
după obicei, de către un Iskiemne-Agasi, uitându-și și de toate făgăduielile 
sale, si de slujbele mele credincioase împlinite către el, în loc de răsplată am 
parte de ameninţări si de înfricoșări pe seama vieţii mele: «Așa, zice, 
trebuie să slujești, altminteri, urmând plăsmuirile-ţi deșarte şi năzuințele 
mai mari decât ti le poartă soarta, curând vei rămâne fără cap». Îndurând eu 
această înjosire şi aceste răsplăți nevrednice de strădaniile mele, clevetitorii 
cei mai de demult (de cine vorbesc, știți voi) pun stăpânire pe Curte si din zi 
în zi îl smintesc lesne cu patimile lor pe domnul cel smintit deja de ale sale 
şi îl strică până într-atât, încât, lipsindu-mă de slujbă, îl cinsteşte cu slujba 
de hatman pe Zosim, un om nevolnic şi de nimic. lar acest lucru poate că l- 
aş fi răbdat, dar cu totul de nerăbdat era că el mă pusese mai jos sub 
poruncă, astfel încât să fiu silit să dau ascultare de nevoie poruncilor acelui 
om întru totul neştiutor. La ce mai multe vorbe? Căci deja, cum vedeţi, îmi 
pierd suflarea. La fiece hotar, clipă si prilej mă prigoneşte fără vreo dreaptă 
pricină și cu neostoită ură; căci îmi poruncește să stau în pace, fără slujbă, 
la moșie; dar nici aceasta nu-i dă pace; iarăși mă cheamă la sine, îmi 
porunceşte fel de fel de lucruri cu neputinţă de făcut si de străbătut, în cele 
din urmă mă orânduieşte capuchehaie — o, prostească meșşteşugire! — pe 
lângă seraschierul Suleiman-Pașa, foarte de demult prieten si ocrotitor al 
meu. Cai şiretenie, lasă de izbelişte cele ce i se cuveneau seraschierului din 
porunca sultanului, ba chiar îi opreşte pe boieri ca să se împlinească şi să se 
facă prin acest vicleșug socotind că o să arunce vina asupra mea, 
nevinovatul, şi că, hrănind lăcomia seraschierului cu mari avuţii, o să poată 
până la urmă să mă dea pierzării cu mâna aceluia. Dar Dumnezeu, care 
singur le rânduiește pe toate cu prevedere si bate cu tărie — seraschierul, 
bănuind vicleșugul lui vodă, dă pe față cu milostivire ticăloasele gânduri și 
nedreptele urzeli ale aceluia, că el, anume, a primit de la vodă o mare sumă 
de bani şi că are făgăduită una si mai mare dacă scornind vreun prilej, i-ar 
trimite capul meu. Eu, unul, toate ale mele i le încredințez lui Dumnezeu, ca 
unui drept judecător; acela, la întoarcere (căci își dusese oștile împotriva 
leşilor și le adusese înapoi), poruncește să nu mă mai întorc la vodă, ci să 


trec din tabăra lui de-a dreptul la Șerban Cantacuzino în Ţara Românească. 
Făcând aceasta, m-au urmat şi destui dintre, boieri, aşa cum știți. Acela, în 
starea-i deznădăjduită acum, se întoarce iarăși la linguşirile sale vulpesti și 
la meșteșugurile-i cele pline de codoșlâc; căci îmi scrie că s-a căit de fapta 
sa -- anume și că nu s-a ţinut de făgăduieli —, dar că le va împlini pe toate și 
că îmi va da înapoi slujba hătmăniei; îmi scrie (acestea) cu jurământ, în 
dese scrisori, dar în zadar. Căci seraschierul atrăsese Porții luarea-aminte 
asupra strâmbei lui ocârmuiri si asupra samavolniciei lui de nepotolit si 
primise răspuns: mazilit fiind Dimitrie la cererea boierilor, pe cine și-l vor 
alege ei la domnie, pe acela să-l pună el în loc. Cele ce s-au întâmplat între 
timp ar fi lung a le înșira la rând. În sfârşit, cu opt ani în urmă, primind 
încuviințarea tuturora, ba chiar rugat fiind, am venit la acest scaun: aflu 
întreaga ţară pustiită de tătari, de leşi, de cazaci, cum și de unii anume de-ai 
noștri care-şi purtau numai lor de grijă, părăsită de locuitori, plină de tâlhari 
şi de tâlhării, adică într-o stare jalnică si de-abia cu putință de îndreptat. Cu 
dibăcie și vitejie îi izgonesc pe prădalnici, îi domolesc pe cei mai tineri şi îi 
chem înapoi pe cei îndărătnici, îi pedepsesc si îi cert pe cei care nu ştiu de 
căinţă, poruncesc să fie munciţi cu spânzurători, cu cruci, în flăcări, cu tepe 
şi cu celelalte unelte consfinţite prin lege pentru asemenea nelegiuiți. Ridic 
din nou ţara cu totul năruită și rechem la viaţă patria ca din însăși cenușa ei. 
Multe și prin mijlocirea voastră, a dregătorilor, si mai multe prin mine 
însumi, neluând seama la nici o trudă, le văd si iar le văd, la rânduiesc, le 
statornicesc, le întăresc si le păzesc și fac să fie păzite cu tărie, până când la 
urmă, după atâtea şi atât de mari prăpăduri și prădăciuni săvârşite, lesesti, 
tătărăști şi ale altor duşmani, chiar și din lăuntrul ţării, am adus-o, aşa cum 
vedeţi, la nădejdea unei stări mai bune si mai fericite. Și nicicând nu as fi 
contenit a face patriei şi compatrioţilor slujbe curate şi neobosite, dacă 
voinţa dumnezeiască (prin tainele sale ascunse nouă) nu mi-ar curma 
strădaniile pe care, una câte una, le încredinţez altora, fie să le laude, fie să 
le mustre. Acum dară, iubiții mei, iată că, nu atât obosit de necontenite 
trude, cât frânt de vârsta mea înaintată (căci îmi port cel de-al șaizeci si 
şaselea an al vieţii, mă duc de la cele omenești; voi însă aş vrea să luați 
îndemn ca, fiind încă eu în viaţă, fie dintre feciorii mei, de sunt buni si 
cinstiți, fie dintre voi, pe cine îl veţi fi ţinând mai bun să-l alegeţi ca urmaș 
al meu, către care să îndrept oarece puţinele învățături dobândite în 
îndelungată lucrare a vremii. Căci numai cu acest lucru îmi simt cugetul 
îndatorat față de voi, să nu fiu învinuit, după săvârşire, că nu v-am purtat de 


grijă chiar şi până la ultima suflare. Dacă vă va fi pe plac să alegeţi dintre 
fiii mei, veţi avea multe de mustrat la ei, si mai cu seamă vârsta lor: căci cel 
mai mare, Antioh (care-i acum la Constantinopole, adus fiind frate-său mai 
mic), trimis a doua oară la Poarta turcească, de douăzeci de ani, iară cel 
mic, Dimitrie, — iată-l lângă mine — de șaptesprezece ani, sunt tineri si îi 
socot nepotriviţi să ducă o povară atât de grea — decât dacă vă alăturați și 
voi strădaniile — deși m-am silit nu fără îngrijire să fie și unul, şi altul, 
crescuţi în învăţătură și de-acasă, si din străini, anume latinească, grecească 
şi slavonească. Fiind ei deopotrivă faţă de o asemenea povară în privinţa 
purtătorilor, a mestesugului de a cârmui statul si în puteri — eu încă 
mărturisesc că nu pot nici ști, nici judeca. Atâta doar vă sfătuiesc și vă 
îndemn cu grai curat și părintesc, ca să alegeţi fie pe unul dintre ei, fie 
dintre voi pe unul mai bun”. Boierii, alinându-l pe domnul bolnav și bătrân 
şi ieşind din cameră nu fără foarte fierbinţi lacrimi, se duc împreună cu toții 
la vistierie (odaia menită sfaturilor şi cercetării trebilor obşteşti). 


